Class4Assamese AJB | Assam Jatiya Bidyalaya Class4Question And Answer | Download Free PDF And Question Answer Assam Jatiya Bidyalaya | অসম জাতীয় বিদ্যলয়ৰ পঞ্চম শ্ৰণীৰ প্ৰশ্ন উত্তৰ | ~ Daily Assam Class4Assamese AJB | Assam Jatiya Bidyalaya Class4Question And Answer | Download Free PDF And Question Answer Assam Jatiya Bidyalaya | অসম জাতীয় বিদ্যলয়ৰ পঞ্চম শ্ৰণীৰ প্ৰশ্ন উত্তৰ |\nHomeClass4Assamese AJB 175Class4Assamese AJB | Assam Jatiya Bidyalaya Class4Question And Answer | Download Free PDF And Question Answer Assam Jatiya Bidyalaya | অসম জাতীয় বিদ্যলয়ৰ পঞ্চম শ্ৰণীৰ প্ৰশ্ন উত্তৰ |\nClass4Assamese AJB | Assam Jatiya Bidyalaya Class4Question And Answer | Download Free PDF And Question Answer Assam Jatiya Bidyalaya | অসম জাতীয় বিদ্যলয়ৰ পঞ্চম শ্ৰণীৰ প্ৰশ্ন উত্তৰ |\nClass4Assamese (AJB)\nঅধ্যায়ঃ ১। আমাৰ গাওঁ (পদ্য)\nঅধ্যায়ঃ ২। হাতীক গা ধুওৱাৰ কথা\nঅধ্যায়ঃ ৩। আনন্দৰাম ঢেকিয়াল ফুকন\nঅধ্যায়ঃ ৪। কাজিৰঙাত এদিন\nঅধ্যায়ঃ ৫। পোহৰ-পখিলা (পদ্য)\nঅধ্যায়ঃ ৬। বাদলৰ বিদ্যালয়\nঅধ্য়ায়ঃ ৭। মোহন আৰু কলীয়া\nঅধ্যায়ঃ ৮। গ্ৰাহক আহিলে খং উঠা দোকানীজন\nঅধ্যায়ঃ ৯। তৰা (পদ্য)\nঅধ্যায়ঃ ১০। কাঁহৰ মেল\nঅধ্যায়ঃ ১১। ইয়াতে মাৰিলোঁ টিপা..\nঅধ্যায়ঃ ১২। ঢোপ খেলৰ আনন্দ\nঅধ্যায়ঃ ১৩। বৰপোনাৰ হাট (পদ্য)\nঅধ্যায়ঃ ১৪। মাধৱদেৱৰ গুৰুসেৱা\nঅধ্যায়ঃ ১৫। সাঁকো\nঅধ্যায়ঃ ১৬। প্ৰমচান্দ\nঅধ্যায়ঃ ১৭। দেওৱাৰ! দেওৱাৰ! (পদ্য)\nঅধ্যায়ঃ ১৮। শিলৰ চোলা (নাটিকা)\nClass4Assamese AJB 175


i-am-so-used-to-men-treating-me-terribly-or-only-using-me-for-sex-swpb-skd– News18 Assam\nসম্পৰ্ক কেৱল যৌনতাতে আবদ্ধ থাকিব নে আগুৱাব? কিদৰে বুজিব, ক’লে বিশেষজ্ঞই\nUpdated:March 22, 2021, 3:46 PM IST\nএই সমস্যাৰ আটাইতকৈ বেছি মুখামুখি হয় যুৱতীসকল, কিয়নো তেওঁলোকক সুযোগ ল’বলৈ বহু পুৰুষে সুযোগ বিচাৰি থাকে। অপ্ৰিয় হ’লেও এয়াই সামাজিক সত্য।\nআমাৰ সমাজত যৌনতাক লৈ যিসকলৰ মনোভাৱ আৰু আচৰণ খোলা, তেওঁলোকে প্ৰায়েই এক সমস্যাৰ সন্মুখীন হ’বলগীয়া হয়। সম্পৰ্কৰ আনফালে যিজন থাকে, তেওঁ আনজনক কিদৰে গ্ৰহণ কৰিছে, তাক লৈ অনিশ্চয়তাৰ সৃষ্টি হয় বহু সময়ত। ইয়াৰ ফলত সেই মানুহজনে সঁচাই ভাল পায় নে চাহিদা কেৱল যৌনতাতে সীমাবদ্ধ আছে, সেয়া বুজিবলৈ বহু সময় লাগি যায়। এই সমস্যাৰ আটাইতকৈ বেছি মুখামুখি হয় যুৱতীসকল, কিয়নো তেওঁলোকক সুযোগ ল’বলৈ বহু পুৰুষে সুযোগ বিচাৰি থাকে। অপ্ৰিয় হ’লেও এয়াই সামাজিক সত্য।\nএই সম্পৰ্কে বিশেষজ্ঞ পল্লৱী বাৰ্নৱালে এগৰাকী পাঠিকাৰ চিঠিৰ সূত্ৰ ধৰি এই সমস্যাক লৈ আলোচনা কৰিছে। সেই পাঠিকাগৰাকীয়ে জনাইছে যে তেওঁ বুজিব পৰা নাই কোনে তেওঁক কেৱল ব্যৱহাৰ কৰিব শাৰীৰিকভাৱে আৰু কোনে যৌনতাৰ বাহিৰেও টিকি থাকিব। পল্লৱী বাৰ্নৱালে কি কৈছে চাওক।\nপ্ৰথমে পল্লৱীয়ে আলোচনা কৰিছে এই ব্যৱহৃত হোৱা দিশটোক লৈ। তেওঁ স্পষ্টকৈ জনাইছে যে আমাৰ সন্মতি অবিহনে কোনেও আমাক ব্যৱহাৰ কৰিব নোৱাৰে। গতিকে, আন পক্ষৰ মানুহজনক লৈ যদি কোনো সন্দেহ থাকে, তেন্তে মুখ খুলিব লাগিব। তেওঁৰ আচৰণৰ প্ৰতিবাদ কৰিব লাগিব। সহজভাৱে ক’লে তেওঁক একপক্ষীয় সুযোগ লোৱাৰ পৰা আঁতৰাব লাগিব। এইক্ষেত্ৰত পন্থা এটাই – যাক সুবিধাবাদীৰ দৰে ভাৱ হৈছে, তেওঁৰ সৈতে শাৰীৰিক সম্পৰ্কলৈ যোৱাৰ কোনো কাৰণ নাই। অন্যথা সি আমাৰ মানসিক স্বাস্থ্যত নেতিবাচক প্ৰভাৱ পেলাব।\nপিছত পল্লৱীয়ে আলোচনা কৰিছে কিদৰে সম্পৰ্ক যৌনতাৰ বাহিৰেও টিকি থাকিব নে নাই তাক লৈ। তেওঁৰ দাবী, এইক্ষেত্ৰত যৌনতালৈ নগৈ বিপৰীত লোকজনক অলপ বুজি চালেই হয়! তেওঁৰ সৈতে কফি বা ডিনাৰ ডেটত যাওঁক, নানা বিষয়ক লৈ কথা পাতক। যদি তেওঁৰ সম্পৰ্কে কিবা জানিবলগীয়া থাকে, সেয়া সোধক। যদি দেখা যায় যে লোকজনে এই সকলো কথোপকথন এৰাই চলিব বিচাৰিছে, তাৰ পৰাই সম্পৰ্কৰ ভৱিষ্যৎ স্পষ্ট হৈ যাব। অৰ্থাৎ তেওঁ যৌনতাৰ বাহিৰে আৰু একো নিবিচাৰে সেয়া স্পষ্ট হৈ যাব। সেইদৰে পদক্ষেপ ল’লেই এই সমস্যা নাথাকিব বুলি জনাইছে পল্লৱীয়ে। অৱশ্যে তাৰ আগত নিজে শক্তিশালী হ’ব লাগিব বুলিও কয় বিশেষজ্ঞগৰাকীয়ে।\nFirst published: March 9, 2021, 9:24 PM IST


Fluticasone Propionate Nasal Spray - ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Fluticasone Propionate Nasal Spray in Assamese\nFluticasone Propionate Nasal Spray की जानकारी\nFluticasone Propionate Nasal Spray ৰ লাভ আৰু ব্যৱহাৰসমূহ- Fluticasone Benefits & Uses in Assamese\nFluticasone Propionate Nasal Spray ৰ পালি আৰু সেয়া কেনেদৰে ল'ব- Fluticasone Dosage & How to Take in Assamese\nFluticasone Propionate Nasal Spray-ৰ উপাদানসমূহ- Fluticasone Active Ingredients in Assamese\nFluticasone Propionate Nasal Spray ৰ পাৰ্শ্চক্ৰিয়াসমূহ- Fluticasone Side Effects in Assamese\nFluticasone Propionate Nasal Spray সংক্ৰান্ত সতৰ্কতাবাণীসমূহ- Fluticasone Related Warnings in Assamese\nঅইন দৰৱৰ সৈতে Fluticasone Propionate Nasal Sprayৰ গুৰুতৰ ক্ৰিয়া-প্ৰতিক্ৰিয়া- Severe Interaction of Fluticasone with Other Drugs in Assamese\nFluticasone Propionate Nasal Spray মতভেদসমূহ- Fluticasone Contraindications in Assamese\nFluticasone Propionate Nasal Spray ৰ বিষয়ে সততে সোধা প্ৰশ্নসমূহ- Frequently asked Questions about Fluticasone in Assamese\nখাদ্য আৰু মদৰ সৈতে Fluticasone Propionate Nasal Spray ক্ৰিয়া-প্ৰতিক্ৰিয়া- Fluticasone Interactions with Food and Alcohol in Assamese\nFluticasone Propionate Nasal Spray ৰ লাভ আৰু ব্যৱহাৰসমূহ - Fluticasone Benefits & Uses in Assamese\nFluticasone Propionate Nasal Spray তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nFluticasone Propionate Nasal Spray ৰ পালি আৰু সেয়া কেনেদৰে ল'ব - Fluticasone Dosage & How to Take in Assamese\nFluticasone Propionate Nasal Spray-ৰ উপাদানসমূহ - Fluticasone Active Ingredients in Assamese\nFluticasone Propionate Nasal Spray ৰ পাৰ্শ্চক্ৰিয়াসমূহ - Fluticasone Side Effects in Assamese\nগৱেষণাৰ ভিত্তিত, Fluticasone Propionate Nasal Spray ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nFluticasone Propionate Nasal Spray সংক্ৰান্ত সতৰ্কতাবাণীসমূহ - Fluticasone Related Warnings in Assamese\nFluticasone Propionate Nasal Spray-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nFluticasone Propionate Nasal Spray-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nবৃক্কত Fluticasone Propionate Nasal Spray কি প্ৰভাৱ দেখা গৈছে?\nযকৃতত Fluticasone Propionate Nasal Spray কি প্ৰভাৱ দেখা গৈছে?\nহৃদযন্ত্ৰৰ ক্ষেত্ৰত Fluticasone Propionate Nasal Spray ৰ কি প্ৰভাৱ দেখা গৈছে?\nঅইন দৰৱৰ সৈতে Fluticasone Propionate Nasal Sprayৰ গুৰুতৰ ক্ৰিয়া-প্ৰতিক্ৰিয়া - Severe Interaction of Fluticasone with Other Drugs in Assamese\nFluticasone Propionate Nasal Spray তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nFluticasone Propionate Nasal Spray মতভেদসমূহ - Fluticasone Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Fluticasone Propionate Nasal Spray লোৱা অনুচিত যাতে -\nFluticasone Propionate Nasal Spray ৰ বিষয়ে সততে সোধা প্ৰশ্নসমূহ - Frequently asked Questions about Fluticasone in Assamese\nএই Fluticasone Propionate Nasal Spray-এ অভ্য়াস বা নিচাৰ সৃষ্টি কৰে নেকি?\nখাদ্য আৰু মদৰ সৈতে Fluticasone Propionate Nasal Spray ক্ৰিয়া-প্ৰতিক্ৰিয়া - Fluticasone Interactions with Food and Alcohol in Assamese\nখাদ্য আৰু Fluticasone Propionate Nasal Sprayৰ ক্ৰিয়া-প্ৰতিক্ৰিয়া\nমদ আৰু Fluticasone Propionate Nasal Sprayৰ মাজৰ প্ৰতিক্ৰিয়া\nFluticasone Propionate Nasal Spray ৰ অনুকল্প - Substitutes for Fluticasone in Assamese\nআপুনি বা আপোনাৰ পৰিয়ালৰ কোনোবাই Fluticasone Propionate Nasal Spray লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Fluticasone Propionate Nasal Spray ব্যৱহাৰ কৰিছিল নেকি?\nআপুনি কিমান পৰিমাণে Fluticasone Propionate Nasal Spray সেৱন কৰিছিল?\nআপুনি Fluticasone Propionate Nasal Spray ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Fluticasone Propionate Nasal Spray সেৱন কৰে?


প্ৰেম - Prangon\nমোৰ স্পর্শকাতৰ কম্পিত হাতখনৰ আঙুলিকেইটা জয়ন্তৰ উষ্ণ হাতখনে অকণমানকৈ স্পর্শ কৰিলে ৷ বিদ্যুৎ শক্তিৰ দৰে শিহৰণ এটা মোৰ সমগ্ৰ শৰীৰৰ শিৰাই উপশিৰাই বাগৰি গ’ল ৷ প্ৰেমৰ কোনো পূর্বানুমান মোৰ নাছিল ৷ মোৰ বাবে সেই শিহৰণ হৈ পৰিল প্ৰেমৰ অন্য এক নাম ৷ সেই শিহৰণে মোৰ সমগ্ৰ সত্বা এনেকৈ গ্ৰাস কৰি পেলালে যে মই নিমিষতে জয়ন্তৰ ওচৰত আত্মসমর্পন কৰিছিলো ৷ মোৰ শৰীৰৰ প্ৰতিটো লোমকূপে কৈ উঠিছিল— “মই তোমাৰেই” ৷ মই লাজ, সংকোচ আৰু অপ্ৰত্যাশিত আনন্দত তলমূৰ কৰি ৰৈছিলো ৷ জয়ন্তই দুই হাতেৰে মোৰ মুখখন তুলি ধৰিছিল আৰু আকুলতাৰে সুধিছিল-\n: মোক ভালপোৱা অন্তৰা ?\nঅষ্ফুট স্বৰেৰে মই কৈছিলো-\nআমি দুয়ো এক হৈ পৰিছিলো মুহূর্ত্বতে ৷ মোৰ বাবে সেই নিবিড় আলিঙ্গনৰ অন্য এক নাম প্ৰেম…মাথো প্ৰেম ৷ সেইদিন ধৰি জয়ন্ত আৰু মোৰ অবাধ মিলামিছা ৷ মোৰ বাইদেউ উত্তৰাৰ সহপাঠী বন্ধু ডা: জয়ন্ত আৰু মোৰ মাজত প্ৰেমৰ সম্পর্কই গঢ় লৈ উঠা বৰ বেচিদিন হোৱা নাই ৷ প্ৰেমৰ সম্পর্কৰ লগে লগে আমি বিবাহৰ পৰিকল্পনাও কৰিছিলো ৷ দুয়ো পক্ষৰ কাৰো কোনো ওজৰ আপত্তি উঠাৰ প্ৰশ্নই নাছিল ৷ বৰঞ্চ সকলো খুবেই সুখী হৈছিল ৷ বাধাহীন উর্মিমালাৰ দৰে আমি উফন্দি উঠিছিলো …দিগন্ত বিয়পি পৰিছিলো…বাৰিষাৰ বৰষুণৰ দৰে বৰষিছিলো ৷ চিকিৎসা মহাবিদ্যালয়ৰ ছাত্ৰাৱস্থাৰ অন্তহীন ব্যস্ততাভৰা দিনবোৰ বৰপেৰাত সামৰি থৈ কিছুদিন ব্যক্তিগত খণ্ডৰ চিকিৎসালয়ত চাকৰি কৰাৰ পিচত চৰকাৰী চিকিৎসক হিচাবে স্থানীয় চিকিৎসালয় এখনত চাকৰিত যোগদান কৰি জীৱনটো উপভোগ কৰিবলৈ লৈছিল জয়ন্তই ৷ মই ইতিমধ্যে স্নাতক হৈ উঠিছো ৷ জীৱন নামৰ ৰঙ্গমঞ্চ খনলৈ আচম্বিতে আহি পৰা “প্ৰেম” নামৰ দৃশ্যপটত আঁৰ কাপোৰ টানি পুণৰাই বিশ্ববিদ্যালয়ৰ অধ্যয়ণৰ ভাৰখন কান্ধ পাতি লোৱাৰ ইচ্ছা মোৰ মুঠেও হোৱা নাই ৷ বৰঞ্চ মই বিচাৰো জীৱনটো এই খণ্ডতেই ৰৈ যাওক ৷ মই অহর্নিশে প্ৰেমৰ স্বপ্নময় মায়াসনা সমুদ্ৰত সাতুৰি নাদুৰি থকা জলপৰী এজনী হৈ পৰোঁ ৷\nজয়ন্ত যিমানেই মোৰ ওচৰ চাপি আহিল সিমানেই গোটেই পৃথিৱীখন মোৰ পৰা বহু দূৰলৈ গুচি যাবলৈ ধৰিলে ৷ প্ৰিয় বন্ধু বান্ধৱীহতঁক মই এৰাই চলিবলৈ ধৰিলো ৷ আমনি পাওঁ সিহঁতৰ ফোন আহিলে; সিহঁতৰ লগত কেনিবা ওলাই যাবলৈ ৷ কাৰণ যি কোনো মুহূর্ত্বত জয়ন্তৰ ফোন আহি যাব পাৰে , বা জয়ন্তই মোক মাতিব পাৰে তাৰ ফ্লেটলৈ বা অন্য কোনো নিৰিবিলি ঠাইত অকলশৰে লগ পাবলৈ ৷ মোৰ মোবাইল ফোনটোৰ ওপৰত জয়ন্তৰ বাদে যেন কাৰো কোনো অধিকাৰেই নাই ৷ স্ক্ৰীনত জয়ন্তৰ নামটো দেখাৰ লগে লগে মই যেতিয়া বান্ধৱী হতঁৰ পৰা দূৰলৈ গৈ বহুসময় কথাপাতি কটাইছিলো আৰু জয়ন্তৰ ওচৰলৈ যাবলৈ উত্ৰাৱল হৈ পৰি সিহঁতক অৱজ্ঞা কৰিছিলো তেতিয়া কিছুদিনলৈ সিহঁতে আমোদ পাইছিল, মোক জোকাইছিল ৷ কিন্তু পিছলৈ সিহঁতে আমনি পোৱা হ’ল আৰু মোক এৰাই চলা হ’ল ৷ মইতো তাকেই বিচাৰিছিলো ৷ মা দেউতাৰ লগত দিনে দিনে মোৰ কথা বতৰা কমি আহিছে ৷ তেওঁলোকক এৰাই নচলিলে মই সকলো সময়তে জয়ন্তৰ লগত ফোনৰ জৰিয়তে সংলগ্ন হৈ থাকিব নোৱাৰো ৷ বাইদেউ ভাইটি ভন্টি হঁতৰ লগত হাই কাজিয়া, চুপতা চুপতিবোৰো ভাল নলগা হৈছে ৷ জিদ কৰি ভন্টি জুপিতৰা আৰু মোৰ কোঠাটোও মই অকলে কাঢ়ি লৈছো ৷ তাইক আলহীৰ বাবে ৰখা কোঠাটোত থাকিবলৈ দিছো ৷ তাই কলেজীয়া ছাত্ৰী ৷ সেয়েহে অজুহাত দেখুৱাইছো যে তাই বহু ৰাতিলৈকে ভুনভুনাই পঢ়ি থাকিলে মোৰ টোপনি নাহে ৷ টোপনি কম হ’লে মোৰ গা বেয়া লাগে আৰু মোৰ “পিগমেন্ট্যেশ্যন”ৰ সমস্যা হয়। কিন্তু আচলতে বহু নিশালৈ জয়ন্ত আৰু মই ফোনত ব্যস্ত থাকো ৷ হোৱাটচ্ এপ, ইন্সট্ৰগ্ৰাম ভিডিঅ কনফাৰেন্স কিমান যে মাধ্যম আমাৰ মাজত ; জয়ন্ত আৰু মোৰ মাজত যিবোৰ কথা বতৰা হয় তাৰ অধিকেই শৰীৰ সর্বস্ব ৷ এখন কায়াহীন পৃথিৱীত সোমাই পৰি আমি স্ত্ৰী পুৰুষৰ শাৰীৰিক মিলনৰ ৰহস্যৰ আঁৰৰ কথাবোৰ পাতিছিলো ৷ আমাৰ দৰে যুৱচামৰ এই “ভার্চুৱেল” পৃথিৱীখন খুবেই জনপ্ৰিয় ৷ সেই পৃথিৱীখন আমি বিচৰা ধৰণেৰেই চলে , বাধ্যবাধকতা, শাসন, অনুশাসন একো নাই ইয়াত ৷ এই পৃথিৱীখনত পদার্পন কৰা প্ৰত্যেকজন ব্যক্তিয়েই ইয়াৰ সম্ৰাট আৰু সাম্ৰাজ্ঞী ৷ এই পৃথিৱী একপ্ৰকাৰ আমাৰ মানসিক বিভ্ৰান্তিলৈ পৰিণত হৈছে ৷ বাস্তৱ জীৱনৰ সমস্ত জটিলতা পৰিহাৰ কৰি কল্পজগতত আপোন বিভোৰ হৈ থকা নিসাসক্ত পৃথিৱী এইখন ৷\nযি বিষয়েৰেই কথাৰ আৰম্ভ নহওক কিয় এসময়ত অজানিতে আমি শৰীৰৰ পৃথিৱীত প্ৰৱেশ কৰিছিলো ৷ শৰীৰ তত্বৰ জ্ঞানেৰে ভৰপূৰ চিকিৎসক জয়ন্ত দত্তই মোক বৰ মনোগ্ৰাহীকৈ স্ত্ৰী পুৰুষৰ মিলনৰ নিবিড় মুহূর্ত্বৰ বিজ্ঞানবোৰৰ কথাবোৰ কৈছিল আৰু মই মোহাচন্ন হৈ পৰিছিলো ৷ শেষ ৰাতিলৈ টোপনি আহিছিল আৰু পুৱা সাৰ পাওঁতে পলম হৈছিল ৷\nজয়ন্তৰ সুসজ্জিত অকলশৰীয়া ফ্লেটৰ প্ৰতিটো সাক্ষাততে আমাৰ শাৰীৰিক মিলন হৈছিল ৷ আমাৰ বিয়া হ’বই ৷ এদিন আমি আমাৰ সন্তানৰ পিতৃ মাতৃ হ’ম ৷ গতিকে বিবাহ বহির্ভূত মিলনত দোষ কি ? আমাৰ অকাট্য যুক্তি ৷ শাৰীৰিক মিলন জীৱনৰ এক অনাবিল আনন্দৰ উৎস ৷ জীৱনৰ উদ্দেশ্যই হ’ল আনন্দ আহৰণ ৷ তেন্তে যৌৱনৰ ভৰ দুপৰীয়া প্ৰিয়জনৰ সৈতে নিষ্পাপ আনন্দৰ জোৱাৰত উটি ভাহি যোৱাত কি দোষ ? কোনেও বিচৰা নাছিল চাফাই ৷ এনে অনেক যুক্তিৰে আমি নিজক পতিয়ন নিয়াইছিলো ৷ আমি কিয় ইমান সঘনাই লগ হওঁ মোৰ মা দেউতা হঁতেও কেতিয়াও সোধা নাছিল ৷ যেন আমি এযোৰ মুক্ত বিহঙ্গ আৰু পৃথিৱীখন আমাৰ মুক্ত বিচৰণ ভূমি ৷ আকাশত উৰি ফুৰা পক্ষী হালক কোনোবাই জানো কিবা প্ৰশ্নবানেৰে থকা সৰকা কৰে ; তাতে পক্ষী হাল অত্যন্ত সুন্দৰ, সকলো ফালৰ পৰাই পৰিপূর্ণ আৰু সফল ৷ সকলোৱে দূৰৰ পৰা চাই মাথোঁ মুগ্ধ হয় ৷ হয়তোবা মা দেউতাই হঁতে, বিশেষকৈ মায়ে হয়তো আমাৰ মাজত হোৱা শাৰীৰিক সম্পর্কৰ উমান পাইছিল বা সন্দেহো কৰিছিল ৷ কিন্তু, জয়ন্ত এজন চিকিৎসক হোৱাৰ বাবেই হয়তো তেওঁ বেপৰোৱা হৈ আছিল ৷ তাতে আমাৰ শীঘ্ৰেই বিবাহ হোৱাৰ কথা ৷ হয়তো তেওঁৰ ভয়ো আছিল ৷ কিজানিবা সুদর্শন ডাক্তৰ জোৱাঁই কেনেবাকৈ হাতৰ পৰা হেৰাই যায় ৷\nৰোমাণ্টিক চলচিত্ৰ এখনৰ দৰে দিনবোৰ বোৰ পাৰ হৈ গৈছিল ৷ মধুৰ সপোনৰ দৰে হৈ পৰিছিল জীৱনৰ শ্বট্ বোৰ ৷ অদৃশ্য পৰিচালকে কোনো দৃশ্যতেই কৰা নাছিল “কাট্” ৷ সকলো সুন্দৰ বিসংগতি বিহীন ৷ কিন্তু আমি পাহৰি গৈছিলো যে খলনায়ক অবিহনে মাথো নায়ক নায়িকাৰে কেতিয়াও এখন চলচিত্ৰ হ’ব নোৱাৰে ৷ লাগিলে নাটক বাস্তৱ জীৱনৰেই হওক বা ৰূপালী পর্দাতেই হওক ৷ আমাৰ মাজতো হঠাৎ ভুমূকি মাৰিলে খলনায়কে ৷ খলনায়ক আহিল বহু দূৰৰ পৰা ৷ সুদূৰ চীনৰ উহান চহৰৰ পৰা ৷ বিশ্ববাসীয়ে ক’লে চীনৰ উহান চহৰতেই জন্ম এই খলনায়কৰ ৷ খলনায়কৰ নাম ৰখা হ’ল “কভিড নাইনটিন” ওৰফে “নভেল কৰ’না” ৷ নামকেইটি সুন্দৰ ৷ জন্মহৈ চালুকীয়া হ’ল কি নহ’ল খলনায়ক ফুৰিবলৈ ওলাল ৷ কোনেও বান্ধি ৰাখিবলৈ সক্ষম হ’ল ৷ ইটালী, ৰাচিয়া, স্পেইন, ইউনাইটেড ষ্টেটছ্, ইউনাইটেড কিংদম, ব্ৰাজিল, ফ্ৰান্স, জার্মানী, তুর্কী, বেলজিয়াম ….উস্ ফুৰাৰ যে ইমান চখ এই খলনায়কৰ ৷ বিশ্বৰ এশ চয়ষষ্ঠিখনতকৈ অধিক দেশত ঘূৰিফুৰিও তেওঁৰ হেঁপাহ নপলাল ৷ অৱশ্যে তেওঁৰ চখ ফুৰাতে সীমাবদ্ধ থাকিলে কথা নাছিল ৷ খলনায়কে প্ৰথমে তেওঁৰ জন্মস্থানতে নিজৰ প্ৰকোপ দেখুৱালে ৷ এটা বৰ নির্লজ চৰিত্ৰলৈ জন্ম লৈছিল এই খলনায়কে ৷ কোনেও গম নোপোৱাকৈ হঠাৎ কাৰোবাক বৰ আলফুলে সাৱটি ধৰে ৷ তাৰ পিছত সেইজনৰ পৰা আন এজনলৈ…দ্বিতীয় জনৰ পৰা তৃতীয় জনলৈ…. আলফুলে স্পর্শ কৰে হাতত..বা নাকত…বা চকুত ৷ হাতৰ পৰা নাকৰে বা চকুৰে বা মুখেৰে বৰ সন্তপর্নে গতি কৰে ডিঙিলৈ ৷ কেইদিনমান ডিঙিতে মহা উলাহেৰে বাহৰ পাতে ৷ ডিঙিৰ ভিতৰতে লোদোৰ পোদোৰহৈ বাঢ়ি আহে ৷ যাৰ গাত লম্ভে তেওঁৰ আৰম্ভ হয় পানীলগা জ্বৰ ৷ তাৰ পিছত লাহেকৈ চেপি ধৰে শ্বাস-তন্ত্ৰত ৷ আৰম্ভ হয় শুকান কাঁহ ৷ উশাহ নিশাহ লোৱাত কষ্ট হয় ৷ নহ’বই বা কিয় ; যি দুখনহে অদৃশ্য হাতোৰাৰে চেপি ধৰে শ্বাস-তন্ত্ৰ ৷ নিউম’নিয়াৰ লক্ষণে দেখা দিয়ে ৷ বৃক্ক হৈ পৰে বিকল…আৰু ইমানখিনিৰ পিছত তেওঁ প্ৰানটো কাঢ়িলৈ উধাও হয় ৷ ৷ কিন্তু যাওঁতে যাওঁতে খলনায়কে তেওঁৰ অস্তিত্ব বহুজনৰ মাজত এৰি যায় ৷ যিমান কেইজন ব্যক্তি তেওঁ প্ৰান কাঢ়ি নিয়া জনৰ বা তেওঁ গাত লম্ভা জনৰ সম্পর্কলৈ আহিছিল তেওঁলোকৰ মাজত, সমাজত আৰু চিকিৎসা বিভাগত হুলস্থল লাগে ৷ সম্পর্কলৈ অহা সকলোকে বিচাৰি উলিওৱা হয়..তাৰ পিছত কিছুমান শব্দৰ ধৌ উঠে…কোৱাৰেণ্টাইন…কনটেইনমেন্ট …আইচ’লেশ্যন..ৰেপিড টেষ্ট… আই চি এম আৰ ইত্যাদি ইত্যাদি ৷ চৈধ্যদিন কোৱাৰেণ্টাইনত আর্থাৎ অসংক্ৰাম্যক আৱেষ্টনীৰ মাজত অকলশৰে ৰখাৰ সময়চোৱাত কোনোবা পজিটিভ, আকৌ কোনোবা নিগেটিভ হয় ৷ কোনোবা ভাল হয়…কোনোবা জীৱনৰ সিপাৰলৈ গুচি যায়গৈ ৷ অৱশ্যে প্ৰাননাশৰ হাৰ বৰ বেচি নহয় ৷ চেপি খুন্দি এৰিথৈ যোৱাৰ হাৰহে বেচি ৷ বৰ খেয়ালী মনৰ মালিক এই খলনায়কটো ৷ কাৰোবাৰ ভিতৰত সোমাই আকৌ নিৰৱে নিমাতে বহি থাকে ৷ সেইজনক কোৱা হয় “এচিম্পটমেটিক”। কিন্তু মনে মনে তেওঁ মাৰাত্মক বীজাণু ইজনৰ পৰা সিজনলৈ বিলাই থাকে ৷ মন উফৰিলেই কাৰোবাক একো নকৰাকৈ এৰি থৈ গুচিও যায় ৷ এই অহৌ বলীয়া খলনায়কটোক লৈ গোটেই পৃথিৱীতে হুৱাদুৱা লাগিছে ৷\nকিছুদিনৰ পৰা জয়ন্তই মোক এৰাই চলিব বিচৰা যেন ভাৱ হৈছে ৷ যেতিয়াৰ পৰা পৃথিৱীত এই কভিড নাইনটিনৰ আবির্ভাব হৈছে তেতিয়াৰে পৰা জয়ন্ত মাথোঁ লেপটপ ইণ্টাৰনেট কিতাপৰ দুনীয়াত মগ্ন হৈ থকা হৈছে ৷ আনকি বৰ কষ্টৰেহে ফোন উঠায় ৷ মই কেইবাদিনো গৈ নিৰাশ হৈ উভতি আহিলো ৷ মোৰ প্ৰতি কোনো গুৰুত্বই নাই জয়ন্তৰ ৷ মোৰ বাবে চাহ কৰিবলৈ চিঞৰি আদেশ দিয়ে কাম কৰা ল’ৰাটোক ৷ দুই এষাৰ কথা লেপটপৰ পৰা মূৰ নোতোলাকৈয়ে কয় ৷ মই আহত হ’লো ৷ কিমানবাৰ লেপটপ কাঢ়ি লৈছো জয়ন্তৰ হাতৰ পৰা ৷ জয়ন্তই লেপ্টপ এৰি মোৰ লগত কিছু সময় কটাবলৈ বহে ৷ কিন্তু অন্যমনস্ক হৈ থাকে ৷ এনে লাগে যেন চটফটাই থাকে ৷ মই অৱহেলিত অনুভৱ কৰো ৷ এনে কি হ’ল ? কোন আহি পৰিল জয়ন্ত আৰু মোৰ মাজত হঠাৎ ? মই দুখ কৰো, অভিমান কৰো ৷ কিন্তু মোৰ অভিমানৰ প্ৰতিও জয়ন্তৰ ভ্ৰূক্ষেপ নোহোৱা হ’ল ৷ মই জয়ন্তক কাষত বিচাৰো ৷ বুকুৰ মাজত বিচাৰো ৷ দুটি শৰীৰ এটি হৈ যোৱাতো বিচাৰো ৷ যৌৱন উপভোগ কৰিব বিচাৰো ৷ কিন্তু জয়ন্তই যে এখন বেলেগ পৃথিৱীত বাস কৰিবলৈ লৈছে ৷ কেইবাবাৰো ৰিং হৈ হৈ কাটি যোৱাৰ পিছত এবাৰ জয়ন্তই ফোন উঠায় ৷ মোৰ আত্মাভিমান জাগি উঠে ৷ মইতো জয়ন্তক ক’ব নোৱাৰো..মোক তোমাক নিচেই কাষত লাগে…মোক তোমাৰ শৰীৰৰ পৰশ লাগে… তোমাৰ আজৰি সময়বোৰ মাথো মোৰ বাবে হ’ব লাগে …৷ মই কান্দি পেলাওঁ ৷ জয়ন্তও নাৰাজ হয় ৷ কাজিয়া হয় আমাৰ ৷ কাজিয়া শাম নকটাকৈয়ে কোনোবা এজনে ফোন কাটি দিওঁ ৷ মাজে মাজে জয়ন্তই মোক বুজাবলৈ যত্ন কৰে ৷ আমাৰ মাজলৈ অন্য কোনো অহা নাই ৷ জয়ন্ত সদায় মোৰেই ৷ মাথোঁ জয়ন্ত এতিয়া ব্যস্ত ৷ কাৰণ, গোটেই পৃথিৱী এতিয়া ৰোগাক্ৰান্ত ৷ জয়ন্তই এতিয়া নিৰৱধি “কৰ’নাৰ” বিষয়ে অধ্যয়ন কৰিছে ……হয়তো কেইদিনমানৰ পিছত জয়ন্ত কৰ’না ৰোগীৰ লগত ব্যস্ত হৈ পৰিব লাগিব ৷ জয়ন্ত এতিয়া কভিড নাইনটিনৰ বংশোদ্ধাৰ কৰাত ব্যস্ত ৷ আজিকালি, নিজাকৈ পাতি লোৱা সৰু গৱেষণাগাৰটোত শেষ নিশালৈকে জয়ন্ত ব্যস্ত হৈ পৰে ৷ কেতিয়াবা নিগনিয়েও সিংহক জালত বন্দী হোৱাৰ পৰা উদ্ধাৰ কৰিব পাৰে ৷ কিজানি, এই দুখীয়া দেশ খনৰ, নিচলা ৰাজ্যখনৰ নতুনকৈ ডাক্তৰ হৈ উঠা নৱ যুৱক এজনে এদিন আৱিস্কাৰ কৰি পেলাই এই মহামাৰীৰ প্ৰতিষেধক। হয়তোবা জয়ন্তই একো কৰিব নোৱাৰিব ৷ বিফল হ’ব এই সময়বোৰ ৷ তথাপি এদিন এই সাধনা জয়ন্তৰ মানসিক শান্তিৰ কাৰক হ’ব ৷ এদিন যে কৰ’নাক জয় কৰাৰ কাৰনে জয়ন্তই দিন ৰাতি একাকাৰ কৰিছিল সেই কথা সুৱঁৰি জয়ন্ত আহ্লাদিত হ’ব ৷ হয়তো কভিড নাইনটিনৰ প্ৰতিষেধক উলিয়াব নোৱাৰিলেও কিছুমান নতুন নতুন কথা শিকা হৈ যাব ৷ এইবোৰ জয়ন্তৰ কথা…বুজনি ..৷ আৰু মোৰ মূৰৰ বিষৰ কাৰণ ৷ মূল্যহীন কথা মোৰ বাবে ৷ জয়ন্তৰ বাবে সবাতোকৈ ডাঙৰ দেশ । মই বুজি উঠিছিলো, সবাতোকৈ সৰু মূল্যহীন… অর্থহীন অন্তৰা নামৰ ছোৱালীজনী ৷ জয়ন্তই নিজক মানসিক ভাবে সাজু কৰিছে কৰ’না আক্ৰান্ত ৰোগীৰ চিকিৎসাৰ বাবে ৷ শাৰীৰিক ভাবেও সাজু কৰিছে ৷ এজন সুস্থ সৱল চিকিৎসকেহে ৰোগীক ভাল চিকিৎসা দিব পাৰে ৷ নিজৰ খোৱাবোৱাৰ যত্ন লয় জয়ন্তই ৷ আমাৰ মাজত যোগাযোগ , কথোপকথন যেনেকৈ কমি আহিল তেনেকৈ কথাবতৰাৰ সুৰ আৰু বিষয়ো সলনি হৈ পৰিল ৷ কথাবতৰা হ’লেই জয়ন্তই কৰ’নাৰ ভাষণ দিয়ে…আজি ক’ত কিমান সংক্ৰমিত হ’ল…ক’ত কিমান ভাল হ’ল…কিমানে মৃত্যুবৰণ কৰিলে ৷ মই বৰ অস্বস্তি অনুভৱ কৰো ৷ কোনোবা চিকিৎসক হ’ব পাৰে কিন্তু তাৰ অৰ্থ এইটো নহয় যে তেওঁ খাওঁতে শোওঁতে উঠোতে বহোঁতে মাথো বেমাৰৰ কথাই পাগুলী থাকিব ৷ আমাৰ ব্যক্তিগত ৰোমান্টিক জীৱনটো দিনে দিনে নোহোৱা হৈ পৰিল ৷ মোৰ বিষাদ ভৰা মুখ দেখি মা দেউতা হঁতৰ চিন্তা হৈছে ৷ অৱশ্যে তেওঁলোকৰ জয়ন্তৰ ওপৰত পূৰামাত্ৰাই বিশ্বাস আছে ৷ বিশ্বাস নাই মোৰ ওপৰত ৷ মায়ে মোক বাৰে বাৰে বুজায়, ডাক্তৰ মানুহ …ইফালে বিশ্বখন মহামাৰীয়ে গ্ৰাস কৰিছে ..৷ তেওঁলোকৰতো চিন্তা বাঢ়িবই ৷ মায়ে মোৰ বাইদেউ উত্তৰাৰ উদাহৰণ দিয়ে ৷ উত্তৰাৰো খাৱন শোৱন নোহোৱা হৈছে ৷ মাথোঁ লেপটপ, ইণ্টাৰনেট, নিউজ, চিকিৎসা বিজ্ঞান সম্পর্কীয় গধুৰ গধুৰ কিতাপ আৰু কথা ক’লেই মাথোঁ …নভেল কৰ’না ভাইৰাছ ৷ এনে লগা হৈছে যেন ভাইৰাছৰ বাদে প্ৰেম প্ৰীতি , মিলন আলিংগন, স্পর্শ চুম্বন এই সকলোবোৰ পৃথিৱীৰ পৰা অন্তর্ধান হৈ গৈছে ৷ মোৰ সলনি আজিকালি জয়ন্তই কথা পাতে উত্তৰাৰ লগত ৷ দুয়োৰে মাজত কথা জমি উঠে ৷ উঠাৰ কথাই ৷ কাৰণ তেওঁলোকৰ কথাৰ মাজত ভাইৰাছে প্ৰান পাই উঠে ৷ মোৰ যেন কোনো অস্তিত্বই নাই জয়ন্তৰ পৃথিৱী খনত ৷\nইতিমধ্যে কৰ’নাই ভাৰতত প্ৰৱেশ কৰিছে ৷ ভাৰতৰ বিভিন্ন ৰাজ্যত নিজৰ অস্তিত্ব জাহিৰ কৰি লাহে ধীৰে এদিন অসম পালেহি ৷ ৰাজ্যখনত হুৱা দুৱা লাগিল ৷ জয়ন্তই মোক হোৱাটচ এপত এটা মেচেজ দিলে, “ অসমৰ প্ৰথমজন কভিড নাইনটিন পজিটিভ ….সাৱধানে থাকিবা অন্তৰা, বাৰে বাৰে চাবোনেৰে হাত ধুবা…চেনিটাইজাৰ ব্যৱহাৰ কৰিবা..মাস্ক পিন্ধিবা……” মই কোনো উত্তৰ নিদি মোবাইলটো চুইটচ্ অফ কৰি থ’লো ৷ মাৰ মোবাইলত আহিল উত্তৰাৰ মেচেজ…মা অসমত ধৰা পৰিল কভিড নাইনটিন…..৷ মা উধাতু খাই মোৰ ওচৰ পালেহি৷ উস্ কভিড নাইনটিন…নভেল কৰ’না ভাইৰাছ…নাই..নাই…মোৰ বাবে এই ভাইৰাছৰ নাম এটাই ৷ “খলনায়ক” ৷ আমাৰ প্ৰেমৰ চলচিত্ৰখনৰ “খলনায়ক “৷ জয়ন্ত আৰু মোৰ প্ৰেমৰ মাজত বাধাৰ প্ৰাচীৰ ৰূপে থিয় দিয়া কিম্ভূত কিম্বাকাৰ “খলনায়ক” ৷\nঅসমত কভিড নাইনটিন পজিটিভৰৰ সংখ্যা দিনে দিনে বাঢ়ি আহিবলৈ ধৰিলে আৰু মোৰ পৰা দিনে দিনে দেখা নোপোৱা দূৰলৈ গুচি গ’ল জয়ন্ত ৷ জয়ন্ত আৰু উত্তৰা হঁতৰ হস্পিটেলখন “কৰ’না” হস্পিটেল ঘোষণা কৰা হ’ল ৷ তাতে এটা কোৱাৰেন্টাইন শিবিৰ হ’ল ৷ জয়ন্ত উত্তৰা হঁত এইবাৰ হাতেকামে কৰ’নাৰ লগত ব্যস্ত হৈ পৰিল ৷ ঘোষণা হ’ল ২১ দিনীয়া প্ৰথম পর্যায়ৰ লক-ডাউন ৷ সামাজিক দূৰত্ব ৰক্ষা কৰিবলৈ দেশ বন্ধ, ৰাজ্য বন্ধ, প্ৰায় গোটেই বিশ্ব বন্ধ ৷ বিশ্বৰ ইতিহাসত আটাইতকৈ দীঘল টলা-বন্ধ ৷ মোৰ হাতত মোবাইল আছে…কিন্তু মোৰ মোবাইল ফোনটোৰ ওপৰত আধিপত্য বিস্তাৰ কৰিবলৈ জয়ন্ত নাই। কিমান আৰু টি ভি চাম…নিউজ চাম ৷ শুমেই বা কিমান ৷ টোপনি আহিলেই দুচকুলৈ সপোন নামি আহে ৷ সপোনত জয়ন্ত মোৰ কাষলৈ আহে ৷ বৰ অসহ্যকৰ এই যন্ত্ৰণা ৷ নিচেই কাষলৈ ৷ আমি হেৰাই যাওঁ প্ৰেম আৰু মিলনৰ পৃথিৱীত ৷ সাৰ পাই মই জয়ন্তক বিচাৰি ফুৰো…টোপনিয়েই বা কিমান আহিব ? কেতিয়াবা নিদ্ৰাহীনতাত কাটি যায় একো একোটা বিয়াগোম ৰাতি ৷ তেতিয়া মোক অন্য কিছুমান আতংকই খুলি খুলি খায় ৷ আমাৰ প্ৰেমৰ ছবি খনত নায়কৰ হাতত খলনায়কৰ কেতিয়ালৈ মৃত্যু হ’ব ? আমাৰ ক্ষেত্ৰত খলনায়কৰ আধিপত্য কল্পনাতীত হৈছে কিয় ? খলনায়ক নোহোৱা হোৱাৰ পিছত জয়ন্ত আকৌ জানো আগৰ দৰে উভতি আহিব মোৰ ওচৰলৈ ? ইতিমধ্যে আমাৰ সম্পর্কৰ মধুৰতাবোৰত ঘূনে ধৰিছে ৷\nনতুনকৈ ডাক্তৰ হৈ উঠাৰ আমেজটো উপভোগ কৰিবলৈ আৰম্ভ কৰোতেই জয়ন্ত উত্তৰা হঁতৰ ওপৰত আহি পৰিল গুৰু দায়িত্ব ৷ আহি পৰিল কৰ’নাৰ সৈতে এটা সুমীমাংসা বা চুক্তি কৰাৰ দায়িত্বভাৰ ৷ কৰ’না আৰু কৰ’না আক্ৰান্ত দুয়ো পক্ষৰে যুজবাগৰ, বাক বিতণ্ডা, মৰম চেনেহ, বুজাবুজিৰে সৈমান কৰাৰ দায়িত্ব আহি পৰিল মূলত: জয়ন্ত উত্তৰা হঁতৰ দৰে যুৱ চিকিৎসক চামৰ ওপৰত ৷ ফলস্বৰূপে মোৰ দৰে সুন্দৰী প্ৰেমিকাক এৰি জয়ন্ত কৰ’নাৰ সৈতে ব্যস্ত হৈ পৰিল ৷ আৰু মোৰ দিনবোৰ হৈ পৰিল হতাশা নি:সংগতা উদাসীনতাৰে ভৰা ৷ কৰ’নাক বিদায় দিবলৈ আৰম্ভ হ’ল দেশজোৰা টলাবন্ধ বা জনপ্ৰিয় শব্দ হ’ল লক-ডাউন ৷ জৰুৰীকালীন সেৱাৰ বাদে বিদ্যালয়, কার্যালয়, কাৰখানা সকলো বন্ধ ৷ সময়বোৰ ভাবিব নোৱাৰা ধৰণে স্থবিৰ হৈ পৰিল ৷ যেন এটা অনন্ত ট্ৰেফিক জামতহে আৱদ্ধ হৈ পৰিলো ৷ আগৰ পিছৰ এখনো গাড়ী এক বিন্দু আগবঢ়া নাই ৷ আগবঢ়াতো বাদেই , নতুন নতুন মটৰ গাড়ীৰে যাঁনজটটো আৰু বাঢ়ি গৈ আছে ৷ এই ভয়ানক যাঁনজটটো কেতিয়ালৈ শেষ হ’ব কোনেও নাজানে ৷ কেতিয়াবা এনে লাগে, যেন এই ভয়ানক যাঁনজটৰ শাৰীটোৰ শেষত মোৰ বাবে অধীৰ অপেক্ষা কৰি আছে জয়ন্তই ৷ নাজানো সেই শুভ সন্ধিক্ষণ কেতিয়ালৈ সমাগত হ’ব আৰু আমি দুয়ো পুণৰ এক হৈ পৰিম ৷ কেতিয়াবা আকৌ এনে লাগে শাৰীটোৰ এমূৰত জয়ন্তই মোৰ বাবে অপেক্ষা কৰি থকাটো মোৰ এটা ভ্ৰান্ত ধাৰণা ৷ আমাৰ মিলনৰ শুভক্ষণ আৰু কোনোদিনেই সমাগত নহ’ব ৷\nজয়ন্ত বিহীন লক-ডাউনৰ বিৰক্তিকৰ সময়বোৰৰ পৰা নিস্তাৰ পাবলৈ মায়ে মোক ঘৰুৱা কাম কিছুমানত ব্যস্ত ৰখাৰ যত্ন কৰিছে ৷ মাৰ লগত কাম কৰি থাকোতে মায়ে মোক মহামাৰীৰ ইতিহাসৰ কথা ৰহণ লগাই কয় ৷ কলেৰা…বসন্ত…পলিঅ’….প্লেগ..৷ প্ৰথমে মাৰ কথাবোৰ মোৰ কাণত সোমোৱাই নাছিল ৷ কিন্তু পিছলৈ কথাবোৰ শুনিবলৈ মোৰ আগ্ৰহ জন্মিছে ৷ সাধুকথাৰ দৰে লগা হৈছে কথাবোৰ ৷ তাতকৈয়ো ডাঙৰ কথা হ’ল, মাৰ মুখত কথাবোৰ শুনি মোৰ মনলৈ সাহস আহিবলৈ লৈছে ৷ সেই মহামাৰীৰ দিনবোৰ এদিন নোহোৱা হ’ল ৷ তাৰমানে এই মহামাৰীও এদিন নোহোৱা হ’ব ৷ দিনবোৰ আকৌ সহজ হৈ পৰিব। মাৰ পৰা মই নতুন নতুন খোৱা বস্তু বনাবলৈ শিকিছো ৷ ভাল লগা হৈছে ৷ সকলোৱে মোৰ হাতেৰে তৈয়াৰী খাদ্য সম্ভাৰৰ প্ৰশংসা কৰিছে ৷ দেউতাৰ কথা যে ক’বই নালাগে ৷ আজৰি সময় পালে উত্তৰাই মাৰ পৰা মোৰ খবৰ লয় ৷ মই সুস্বাদু মিঠাই বনোৱাৰ কথা শুনি তাই উৎফুল্লিত হৈ পৰে ৷ এদিন মই আমাৰ ফুলনি খনত সোমালো ৷ এসময়ত আমাৰ ফুলনিখন বৰ সুন্দৰ আছিল ৷ বাটৰুৱায়ো দৃষ্টি নেপেলোৱাকৈ যাব পৰা নাছিল ৷ তেতিয়া ফুলবোৰৰ আপদাল কৰিব পৰাকৈ মাৰ শৰীৰত শক্তি আছিল ৷ এতিয়া মাৰ বয়সে ষাঠিৰ ঘৰ চুইছে ৷ ফুলনিখন নামতহে ফুলনি হৈ আছে ৷ মাৰ হাতৰ পৰশত ৰং বিৰঙী ফুলে জকমকাই থকা ফুলনি খনলৈ মোৰ মনত পৰিল ৷ মোৰ লগে লগে ভাইটি ৰাজ আৰু ভন্টিও জুপিতৰাও ফুলনিত সোমাল ৷ মাৰ মুখখন পূর্ণচন্দ্ৰৰ দৰে উদ্ভাষিত হৈ উঠিল ৷ আমি শুকাই যাবলৈ ধৰা..হাউলী পৰা ফুলগছ বোৰ পোনাই পাজৰাই দিলো ৷ কাষৰে বৰমা খুৰীদেউ হঁতৰ পৰাও আনিলো কিছু ফুলৰ পুলি ৷ ৰুলো। আৰু ফুলগছ বোৰত পানী দিবলৈ লৈ আমাৰ তিনিওটাৰে মাজত জিঞ্জিৰিটো লৈ টনা আজোৰা লাগিল ৷ টনা আজোৰাত মই বাগৰি পৰি মাটিয়ে পানীয়ে লুতুৰী পুতুৰী হ’লো ৷ খেদা মাৰি গ’লো ভাইটিক ৷ পানীৰ জিঞ্জিৰিটো জুপিতৰাৰ গালৈ দলিয়াই পেলাই ভাইটিয়ে দিলে দৌৰ ৷ দৌৰি দৌৰি আমি তিনিওটা মাৰ ওচৰ পালোগৈ ৷ মাক মাজত লৈ তিনি ভাই ভনীৰ খেদা খেদি ৷ বহুদিনৰ মূৰত ল’ৰা ছোৱালী কেইটা শৈশৱলৈ উভতি যোৱা দেখি মাৰ আনন্দই পাৰ ভাঙি গ’ল।\nমই আদেশ জাৰি কৰিলো, লক-ডাউন বুলি কোনো বেলি এপৰলৈকে শুই থাকিব নোৱাৰিব ৷ সোনকালে উঠি ফুলৰ বাগিছাত কাম কৰিব লাগিব ৷ দেউতাই ঘোষণা কৰিলে প্ৰথমে উঠাজনে লক ডাউন খুলিলেই দুযোৰকৈ কাপোৰ পাব ৷ আমাক আৰু কোনে পায়..মই বেলি এপৰলৈকে শুই থকা গাধী ছোৱালীজনী পুৱতি নিশাতে উঠো…..\nপুৱতিৰ প্ৰকৃতিয়ে মোৰ মন প্ৰান কাঢ়ি নিয়ে ৷ আস্ কি ৰিবৰিব মলয়া ৷ চৰাইৰ সুমধুৰ সংগীত ৷ চৰাই হঁত বৰ সোনকালে শুই উঠে ৷ মই সিহঁতৰ লগত জিদ্ ধৰো ৷ কওঁ, “ৰ’বা, তোমালোকক হৰুৱাম ৷ কাইলৈ মই তোমালোকতকৈয়ো আগত উঠি মিঠা মিঠা গীত গাম “ ৷ ফুলবোৰৰ লগতো ফেপেৰী পাতো ৷ কওঁ, “তোমালোকে ভাবিছা, তোমালোক বৰ একোজনী ৷ ৰ’বা, তোমালোকতকৈয়ো ৰঙীন হৈ মই ৰাতি নৌপুৱাওঁতেই ফুলিম “ ৷ মই প্ৰাত:ভ্ৰমণত ওলাওঁতে ফুলবোৰে হালি জালি নাছি থাকে, আমালৈ সুঘ্ৰান চটিয়ায় ৷ মই ভাবো, তাৰমানে প্ৰকৃতি পুৱতি নিশাতে উঠে ৷ ভাবো, ইমানদিনে জীৱনৰ কিমানবোৰ সুন্দৰ পুৱা যে মই অপচয় কৰা নাই ৷\nজনশূণ্য পথটোত জুপিতৰা, ৰাজ আৰু আৰু মই খোজকাঢ়ো..দৌৰো ৷ পাহৰি যাওঁ খলনায়কৰ কথা ৷ পাহৰি যাওঁ জয়ন্তৰ প্ৰতি পুহি ৰখা খং অভিমান আক্ষেপবোৰ …৷ সতেজ অনুভৱ কৰো আৰু গোটাই দিনটো ইটো সিটো কাম কৰো ৷ বেচিদিন নালাগিল ৷ আমাৰ মৰমৰ পৰশত ফুলপুলিবোৰে ক’লি পেলালে ৷ আমাৰ আনন্দ চায় কোনে ; ভাইটিয়ে এদিন ক’লে, – এইবাৰ দেউতাৰ শাকনি বাৰীখনত আমি কাম কৰিলে কেনে হয় ? আমি লগেলগে সমর্থন কৰিলো ৷ কথা মতেই কাম ৷ আমি শাকনি বাৰীত লাগি গ’লো ৷ দেউতাই মাথোঁ তদাৰক কৰে আৰু আমাক দিহা দিয়ে ৷ কেইদিনমানতে কণকণ শাকে চকু মেলিলে ৷ আমাৰ আনন্দই নধৰা হিয়া ৷ আমাক সৃ্‌ষ্টিৰ মাদকতাই বাৰুকৈয়ে চুই গৈছে ৷\nএদিন আমি শাকনিবাৰীত কাম কৰি থাকোতে মায়ে চিয়ঁৰিলে, “ অন্তৰা..অন্তৰা…পূর্নিমাই ফোন কৰিছে” ৷ মই হাতৰ খন্তি দলিয়াই দৌৰ মাৰিলো ৷ কিমান দিনৰ মূৰত যে পূর্ণিমাৰ মাত ; মাথো পূর্ণিমাই নহয়, তাইৰ লগত আছিল গীতা, শলিতা , ডিম্পল , ৰাধিকা আৰু সসীম আকাশ দ্বীপক হঁতো ৷ মোৰ আটাইকেইটা মহা দগাবাজ বন্ধু বান্ধৱী ৷ বহুদিনৰ মূৰত সিহঁতৰ মাতবোৰ শুনি মোৰ দুচকু ভৰি আহিল ৷ সিহঁতে কিছুমান আঁচনি হাতত লৈছে ৷ সিহঁতে নিজা উপার্জনেৰে লক-ডাউনৰ সময়ত আর্ত সকলক সহায়ৰ হাত আগবঢ়াবলৈ লৈছে ৷ বিনামূল্যে মাস্ক বিতৰণ কৰিছে ৷ ময়ো হয়ভৰ দিলো ৷ ময়ো যাম সিহঁতৰ লগত ৷ মোৰ নিজা উপার্জন নাই ৷ মায়ে মোক চিলাই মেচিনটো উলিয়াই মচি কাচি দিলে ৷ ইউ-টিওৱৰ যোগৱদি বহুলোকে মাস্ক বনোৱা বিভিন্ন কৌশল শিকাইছে ৷ মাৰ সহায়ত সহজেই মই এশটা মাস্ক তৈয়াৰ কৰি মোৰ ফালৰ পৰা বিনামূল্যে বিতৰণ কৰিবলৈ সাজু হ’লো ৷\nবন্ধু বান্ধৱী হঁতৰ লগত মই এখন নতুন পৃথিৱীত প্ৰৱেশ কৰিলো ৷ সহায়ৰ হাত আগবঢ়োৱা এয়া মোৰ প্ৰথম প্ৰয়াস…প্ৰথম অভিজ্ঞতা ৷ এসাজ খাই এসাজলৈ চিন্তা কৰা লোকসকলৰ মাজলৈ সোমাই গ’লো ৷ আবেগত অভীভূত হৈ পৰিল মন ৷ ঘৰত আহি কথাবোৰ মাক ক’লোহি ৷ মায়ে পুৰনি কবিতাৰ ক’লি আওঁৰালে… ”আনৰ কাৰণে কান্দিব জানিলে কন্দোনতো সুখ পায়” ৷ সঁচাকৈ প্ৰথম বাৰৰ বাবে মানুহৰ দুখ দেখি মই কান্দিছিলো ৷\nৰাতি বিচনাত পৰি মই ভাবিছিলো, কেনেকৈ মাথো জয়ন্তৰ প্ৰেমৰ আৱেষ্টনীত সোমাই পৰি মই সকলো সম্পর্কৰ বান্ধোন ত্যাগ কৰিছিলো ৷ কিমান স্বার্থপৰ হৈ পৰিছিলো মই ৷ ভাইটি ভন্টি..মা দেউতা..মোৰ বন্ধু বান্ধৱী সকলোকে ইমান দূৰলৈ ঠেলি দিছিলো মই ৷ নাই, জয়ন্তই মোক কোনোদিন কোনো সম্পর্ক ত্যাগ কৰিবলৈ কোৱা নাছিল ৷ নকৰিবলৈয়ো কোৱা নাছিল ৷ কিন্তু মই কৰিছিলো ৷ সেইসকল আত্মীয়ক মই এৰাই চলিছিলো যি সকলে আজি মোক নি:সংগ হ’বলৈ, হতাশ হ’বলৈ এৰি দিয়া নাই ৷ মৰমৰ উমেৰে যি সকলে মোক সদায় আৱৰি আছে ৷ মই অনুশোচনাত ভুগো ৷\nপ্ৰথম পর্যায়ৰ লক-ডাউনত উত্তৰা আৰু জয়ন্তৰ ডিওটি হস্পিটেলৰ প্ৰৱেশ দ্বাৰতে ৷ তেওঁলোকে ৰোগী সকলৰ আৰু ৰোগীৰ লগত অহা সকলোৰ অত্যাধুনিক থার্মোমিটাৰেৰে উত্তাপ জোখে ৷ তাৰ পিছত প্ৰয়োজন হ’লে কোনো ৰোগীক স্ক্ৰীনিং কক্ষলৈ পঠিয়ায় ৷ কর্তব্যৰ শেষত চুটি কৰি ঘূৰি আহি উত্তৰাই আমাক কথাবোৰ কয়হি ৷ জয়ন্তৰ খবৰো দিয়ে ৷ মই অভিমান কৰি জয়ন্তৰ খবৰ একো নোসোধো ৷\nএদিন জয়ন্তৰ মেচেজ আহিল ৷ সি মাথো লিখিছে, “ অন্তৰা, তোমাক এবাৰ চাবলৈ মন গৈছে “ ৷ উত্তৰ দিবলৈ মন গৈছিল ৷ বহুত কথা লিখি পেলাবলৈ মন গৈছিল … “মাথো চাবলৈ…? হয়তো তুমি এতিয়া কাম কৰি কৰি ভাগৰি পৰিছা ৷ হয়তো, কভিড নাইনটিনৰ বিষয়ে তোমাৰ জিজ্ঞাসা এতিয়া নিতাল মাৰিছে ৷ হয়তো, তোমাৰ ব্যক্তিগত গৱেষনাগাৰ…তোমাৰ হস্পিটেল…তোমাৰ ৰোগীয়ে তোমাক আমুৱাইছে ৷ এক ঘেয়ামী জীৱনৰ পৰা তোমাক কিছু বিৰতি লাগে ৷ তোমাক এতিয়া প্ৰয়োজন হৈছে অকণমান বিনোদনৰ , আৰু সেই বিনোদন হ’লো “মই” ৷ সেয়েহে আজি তোমাৰ মোক লগ পাবলৈ মন গৈছে ৷ তোমাক কাষত পাবলৈ কিমানটা নিশা মই উন্মাদৰ দৰে উজাগৰে কটাইছো তাৰ হিচাব জানো তুমি ৰাখিছিলা জয়ন্ত ? ” মই কিন্তু কোনো উত্তৰ দিয়া নাছিলো ৷ মোৰ কিমান মেচেজৰ যে মই জয়ন্তৰ পৰা উত্তৰ পোৱা নাছিলো ৷ উত্তৰ হিচাবে পাইছিলো মাথো এষাৰি বাক্য “চৰী..আই এম বি জি”৷ জয়ন্তক মোৰো লগ পাবৰ মন যায় ৷ কিন্তু মোৰ অভিমান ভাগিব নোখোজে ৷ অভিমান ভাগিলেই যে মই সৰু হৈ যাম ৷\nব্যস্ততা আহি পৰাৰ পিচৰে পৰা মই যে সলনি হ’বলৈ ধৰিছো সেই কথা মই নিজেই অনুভৱ কৰিছো ৷ আজিকালি, গলিৰ মলি আবর্জনাৰ মাজত ডাঙৰ হোৱা অর্ধনগ্ন ল’ৰা ছোৱালীবোৰে মোৰ মন প্ৰান কাঢ়ি নিয়ে ৷ ভোকত চেৰেলা লগা ৰাষ্টাৰ কুকুৰবোৰলৈ মোৰ মৰম ওপজে ৷ মই আজিকালি ফুলবোৰৰ বাবে, গছ বোৰৰ বাবে, সুন্দৰ সতেজ পুৱাবোৰৰ বাবে জীয়াই থাকিব খোজো ৷ মাৰ লগত বহি দূৰদর্শনত বাতৰি চাওঁতে কৰ’না আক্ৰান্ত ৰোগী সকলৰ যন্ত্ৰণা দেখি মোৰ দুচকু ভৰি উঠে ৷ হাজাৰ হাজাৰ মাইল পদব্ৰজে বাটবুলি নিজ ঘৰলৈ যাত্ৰা আৰম্ভ কৰা শ্ৰমিক সকলক দেখি কি কৰিম..কি নকৰিম একো ভাবিব নোৱাৰা হওঁ ৷ মই মোৰ সুকোমল সযত্নপালিত ভৰি দুখন চাওঁ ৷ পাৰিমনে মই ইমান…ইমান…ইমান দূৰ বাটকুৰি বাব..? কৰ’না ৰোগীৰ চিকিৎসা কৰি কৰি আক্ৰান্ত হোৱা চিকিৎসক সকলক দেখি বুকুখন ভাগি পৰিব খোজে ৷ লগে লগে মোবাইলটো লৈ উত্তৰালৈ মেচেজ কৰো, “ তোমালোক ভালে আছা নহয় ? সময়মতে খাই ল’বা দেই “ ৷ কেতিয়াবা লগে লগে উত্তৰাৰ উত্তৰ আহে, “ ডন্ট ৱৰি , উই আৰ অলৰাইট “ ৷ কেতিয়াবা বহু দেৰিলৈকে উত্তৰাৰ পৰা মেচেজ নাহে ৷ বুকুখন দুৰু দুৰুকৈ কঁপি থাকে ৷\nপ্ৰথম পর্যায়ৰ একৈশ দিনীয়া লক-ডাউন শেষ হৈছে ৷ দ্বিতীয় পর্যায়ৰ দুসপ্তাহজোৰা লকডাউন আৰম্ভ হৈছে ৷ এইবাৰো উত্তৰা আৰু জয়ন্তৰ ডিওটি একেলগে ৷ বর্তমান সিহঁৰে স্ক্ৰীনিং শাখাত কাম কৰি আছে ৷ পি পি কীট পৰিধান কৰে ৷ এইবাৰ সিহঁতে কৰ’না আক্ৰান্ত ৰোগীৰ চিকিৎসা কৰিব ৷ উত্তৰা মানসিক ভাবে সাজু ৷ অৱশ্যে এতিয়াও আমাৰ জিলাখন গ্ৰীন জ’নত আছে ৷ কৰ’না আক্ৰান্ত ৰোগীৰ সংখ্যা অনুযায়ী দেশখনৰ সকলো জিলা তিনিটা জ’নত ভাগ কৰিছে ৷ ৰেড্ অৰেঞ্জ আৰু গ্ৰীন ৷ য’ত এটাও কৰ’না কেচ নাই সেই ঠাই গ্ৰীন জ’ন ৷ কিন্তু কোনোবা “গ্ৰীন জ’ন” নিশাটোৰ ভিতৰতে “অৰেঞ্জ বা ৰেড জ’ন”লৈ পৰিণত হৈছে ৷ অর্থাৎ খলনায়ক আমাৰ মাজতে “ইনভিজিবল মেন্” হৈ টিঘিলঘিলাই ঘূৰি ফুৰিছে ৷ ৰেড জ’ন বুলিলেই দুটা ট ট কৈ ৰঙা চকুৱে আমালৈ চাই থকা যেন লাগে ৷ ভগৱানৰ পৰা এতিয়া আমাক সেউজীয়াৰ বাদে আন একো নালাগে ৷\nশেষ হ’ল দ্বিতীয় পর্যায় দুসপ্তাহৰ লক ডাউন ৷ পুণৰ তৃতীয় পর্যায় ৷ তৃতীয় পর্যায়ত আমাৰ বাবে বিপদ ঘন্টা বাজিল ৷ এজন ব্যক্তিৰ দেহত “কভিড নাইনটিন” ধৰা পৰিল ৷ আমি যেতিয়া টিভিৰ পর্দাত সেই বুকুকপি যোৱা বাতৰিটো দেখিছিলো তেতিয়া উত্তৰা হস্পিটেলত আছিল ৷\nউত্তৰা ঘৰলৈ আহিব পৰা নাই ৷ হস্পিটেল কতৃপক্ষই থকা খোৱা সকলো ব্যৱস্থা কৰিছে ৷ এজন এজনকৈ কৰ’না ৰোগীৰ সংখ্যা বাঢ়ি আহিবলৈ ধৰিছে ৷ উত্তৰা হঁতে সাতদিন ডিওটি কৰি চৈধ্য দিন কোৱাৰেন্টাইনত থাকিব লাগে ৷ ফোনত কথা হয় আমাৰা ৷ ভিডিঅ’ কলো হয় ৷ তথাপি হেঁপাহ নপলায় ৷ কাষত পাবলৈ মন যায়…চুবলৈ মন যায় ৷ মাৰ মনে নামানে ৷ উত্তৰা এনেয়েও মাৰ আলাসৰ লাৰু ৷ আমি তিনিটাতকৈ বৰ জীয়েকৰ প্ৰতি মাৰ টান বেচি ৷ মায়ে উত্তৰাক এবাৰ চাব খোজে ৷ মোবাইলৰ যোগেদি নহয় ৷ কাষৰ পৰা স্বচক্ষে চাব খোজে ৷ বয়সৰ প্ৰতি লক্ষ ৰাখি আমি মাক যাবলৈ দিব নোৱাৰো ৷ স্বাস্থ্য মন্ত্ৰণালয়ে বয়সস্থ সকলৰ প্ৰতি বিশেষ গুৰুত্ব দিবলৈ সকীয়াই আাছে ৷ তাতে মা উচ্চৰক্ত চাপত আক্ৰান্ত ৷ মাক বুজালো ৷ মাৰ হৈ মই স্বচক্ষে উত্তৰাক চাই আাহিমগৈ ৷ এদিন মই উত্তৰাক দূৰৰ পৰা চাবলৈ গ’লো ৷ ওচৰলৈ যাব নোৱাৰি ৷ দূৰৰ পৰা চাব লাগিব ৷ মই হস্পিটেল কমপাউণ্ডৰ বাহিৰত ৷ যি ঠাইলৈকে ভিজিটৰ সকলৰ অহাৰ অনুমতি আছে মই তাতেই ৰ’লো ৷ উত্তৰা ওলাই আহিল ৷ পি পি ই কীট পিন্ধা উত্তৰাই মোলৈ চাই হাত জোকাৰিলে ৷ ময়ো ৷ ওচৰলৈ আহিবলৈ নিদিয়াৰ বাবে ভালেই পালো ৷ নহ’লে বাগৰি অহা মোৰ চকুৰ পানী দেখি তাইও কান্দি পেলালে হেতেন ৷ এই সময়ত মই তাইক দুর্বল হ’বলৈ দিব নোৱাৰো ৷ তাই মোক সোঁহাতৰে “ভি” আখৰটো দেখুৱালে ৷ ময়ো প্ৰত্যুত্তৰ দিলো ৷ তাই ইংগিতেৰে বুজাই দিলে যে তাই সম্পূর্ণ ঠিকেই আছে ৷ ময়ো বুজালো, আমি সকলো ঠিকেই আছো ৷ মই দেখিলো আৰু এজন পি পি ই কীট পিন্ধা মানুহ উত্তৰাৰ ওচৰলৈ আহিছে ৷ উত্তৰাই মোলৈ আঙুলিয়া দিলে ৷ হাত জোকাৰি মোৰ পৰা বিদায় লৈ তাই হস্পিটেলৰ ভিতৰলৈ সোমাই গ’ল ৷ পি পি ই কীট পিন্ধা মানুহজনে মোলৈ চাই ৰ’ল ৷ ময়ো তেওঁলৈ চাই ৰ’লো ৷ জয়ন্ত ৷\nজয়ন্তই মোলৈ হাত এখন প্ৰসাৰিত কৰি দিলে ৷ ময়ো ৷ ইমান দূৰে দূৰে থাকিও আজি আমি দুয়োকো চুলো ৷ নিচেই কাষত মই শুনা পালো জয়ন্তৰ মাত ৷ জয়ন্তই সুধিছে-\n: অন্তৰা…কেনে আছা ?\n: ভালে আছো ৷ তুমি কেনে আছে জয়ন্ত ?\n: ময়ো ভালে আছো ৷ ৰোগী সকলক সুস্থকৰি তুলিবলৈ প্ৰানেপনে যত্ন কৰিছো ৷\n: মোৰ শুভেচ্ছা তোমালোকৰ লগত আছে জয়ন্ত ৷ তোমালোক এদিন সফল হ’বা ৷\n: কি ? এই কথা তুমি কৈছা অন্তৰা..?\n: বিশ্বাস হোৱা নাই ? কেনেকৈ বিশ্বাস হ’ব মই বৰ নির্দয় নহয় জয়ন্ত ?\n: কেতিয়াও নহয়, মই তোমাক নিজতকৈয়ো বেচি বিশ্বাস কৰো অন্তৰা ৷ তোমাৰ অন্তৰখন কমোৱা তুলাৰ দৰে কোমল….আৰু উৰণীয়াও ৷\nআমি দুয়ো হাঁহিলো ৷ জয়ন্তই সুধিলে—\n: কেনেকৈ সময় পাৰ কৰিছা অন্তৰা ?\n: সময়…ব্যস্ততাৰে জয়ন্ত ৷ মাৰ পৰা সুস্বাদু আহাৰ বনাবলৈ শিকিছো…ফুলনি পাতিছো জানা ৷ ফুলবোৰে ক’লি পেলাইছে ৷ দেউতাৰ শাকনিবাৰী এতিয়া আমি চম্ভালো ৷ পূর্ণিমা, গীতা, শলিতা , ডিম্পল , ৰাধিকা আৰু সসীম আকাশ দ্বীপক হঁতৰ লগত দৰিদ্ৰ সকলৰ মাজত খাদ্য আৰু প্ৰয়োজনীয় সামগ্ৰী বিতৰণ কৰিছো ৷ গলিৰ চেৰেলা পৰা কুকুৰ কেইটাকো আমি খাদ্য খুৱাওঁ…মাস্ক চিলাই কৰো, বিনামূল্যে বিতৰণ কৰো…আৰু ঈশ্বৰক প্ৰার্থনা কৰো বিশ্বৰ বুকুৰ পৰা এই সন্ত্ৰাস দূৰ হওক…\n: বা: অন্তৰা…খুওব ভাল ৷ তেন্তে তুমি এতিয়া কৰ’নাক খলনায়ক নুবুলি নায়ক বুলিব পাৰা ৷ প্ৰতিটো ঘটনাই কিবা নহয় কিবা কাৰণত ঘটে ৷ কোনে জানে, কৰ’নাৰো কিজানি কিবা এটা সুন্দৰ পৰিকল্পনা আছে ..চোৱা, তোমাৰ পৰা দূৰলৈ গুচি যোৱা কিমানবোৰ সম্পর্ক তোমাৰ কাষ চপাই আনিলে এই খলনায়কে ৷ মোৰ ওপৰত তোমাৰ এতিয়াও খং আছে অন্তৰা ?\n: নাই …জয়ন্ত..\n: আজি আমি ইমান দূৰে দূৰে আছো…পিপিই কীটৰ মাজত তুমিতো মোক দেখাও নাই ৷ কি অনুভৱ কৰিছা অন্তৰা ? মই কিন্তু তোমাক আজি প্ৰথম বাৰৰ বাবে ইমান ভাল পাই পেলাইছো অন্তৰা…মই তোমাৰ প্ৰেমত পৰিছো অন্তৰা..দূৰে দূৰে থাকিও আজি তুমি মোৰ ইমান কাষ চাপি আহিছা..\n: কোনে কয় মই তোমাক দেখা নাই ৷ আজিহে মই তোমাক ভালকৈ দেখা পাইছো ৷ আজি প্ৰথমবাৰ মই তোমাক হৃদয়ত ধাৰণ কৰিছো ৷\n: তেন্তে ইমানদিন আমাৰ মাজত যি আছিল সেয়া কি আছিল ?\n: ইমানদিন আমাৰ মাজত মাথো শাৰীৰিক আকর্ষণ আছিল ৷ নাছিল কোনো আত্মিক টান ৷ আমি কোনো দিনেই ইজনে সিজনৰ আত্মা স্পর্শ কৰি চোৱা নাছিলো ৷ প্ৰেমৰ স্বর্গীয় অনুভূতি শৰীৰত নাথাকে, থাকে হৃদয়ত ৷ প্ৰেমৰ বাবে দুটা শৰীৰৰ প্ৰয়োজন নাই …প্ৰয়োজন দুটি আত্মাৰ…দুখন হৃদয়ৰ ৷ আজি যদি আমি দুয়ো দুয়োৰে পৰা হাজাৰ হাজাৰ মাইল দূৰলৈও গুচি যাওঁ তথাপি আমাৰ প্ৰেম কেতিয়াও শেষ নহয় জয়ন্ত ৷ কাৰণ, আজি মই তোমাক মোৰ হৃদয়ত ধাৰণ কৰিছো জয়ন্ত…৷\nপি পি ই কীটৰ মাজত ডা:জয়ন্তক আমাৰ কল্পনাৰ পৃথিৱীত বাস কৰা এলিয়েন এটাৰ দৰে দেখা গৈছে ৷ তেওঁৰ শৰীৰৰ বিন্দু এটাও প্ৰকট হোৱা নাই৷ কিন্তু অতি আচৰিতজনক ভাবে মই জয়ন্তক মাথোঁ দেখা পোৱাই নহয় অনুভৱ কৰিছো জয়ন্তৰ শৰীৰৰ সুঘ্ৰান…দেখিছো, হঠাৎ উজ্জল হৈ উঠা দুচকুৰ তিৰবিৰণি … আনন্দত আতুৰ হৈ পৰা মুখৰ অভিব্যক্তি…আৰু…আৰু প্ৰার্থনা কক্ষ পোহৰাই ৰখা বন্তি গছিৰ দৰে ডাক্তৰ জয়ন্তৰ হৃদয় কক্ষ অহৰহ পোহৰাই ৰখা দীপ্ত সূর্য এটি ৷ অনুভূতিৰ সহশ্ৰ আঙুলিৰে মই আজি জয়ন্তক চুই চাইছো ৷ মই লাহে লাহে অন্য এখন পৃথিৱীত প্ৰৱেশ কৰিলো ৷ সেইখন, শৰীৰৰ মায়া বিহীন এখন অনুভৱৰ পৃথিৱী ৷ এখন নিষ্কাম প্ৰেমৰ পৃথিৱী…য’ত কোনো স্বার্থ নাই….কোনো .প্ৰতিশ্ৰুতি নাই…কোনো দাবী নাই…কোনো অপ্ৰাপ্তি নাই…কোনো ভুল নাই…কোনো পণ নাই..নাই হেৰোওৱাৰ বেদনা..নাই পোৱাৰ আনন্দ…দূৰ দিগন্ত বিয়পি আছে মাথো প্ৰেম প্ৰেম মাথো প্ৰেম ৷ এইখন সনাতন সত্যৰ পৃথিৱী ৷ এয়াযে অনুভৱৰ অন্য এক নাম ৷ এই পৃথিৱী খনৰ নাম “প্ৰেম” ৷\nK sarma November 1, 2020 At 2:27 pm\nKrishna November 2, 2020 At 11:52 am


ইলেনা চিতাৰিস্তী - অসমীয়া ৱিকিপিডিয়া\nইলেনা চিতাৰিস্তী, উৎকল সংগীত মহাবিদ্যালয় ভুৱনেশ্বৰত।\nওদিছি নৃত্য আৰু ছাও নৃত্যশিল্পী, পৰিৱেশক আৰু নৃত্য পৰিশিক্ষক\nইলেনা চিতাৰিস্তী (ইংৰাজী: Ileana Citaristi) হৈছে এগৰাকী ইটালীয়ান বংশৰ ওদিছি নৃত্য আৰু ছাও নৃত্যশিল্পী আৰু ভাৰতৰ ভুৱনেশ্বৰত অৱস্থিত নৃত্য প্ৰশিক্ষক। ১৯৯৫ চনত তেওঁ যুগন্তৰ বাবে শ্ৰেষ্ঠ ক'ৰিয়'গ্ৰাফীৰ বাবে ৪৩তম ৰাষ্ট্ৰীয় চলচ্চিত্ৰ বঁটাৰে ভূষিত হয় আৰু ২০০৬ চনত ওড়িশাৰ অৱদানৰ বাবে বিদেশী বংশৰ প্ৰথম নৃত্যশিল্পী হৈ পদ্মশ্ৰী বঁটা লাভ কৰে।\n3 প্ৰধান প্ৰযোজনা\n4 গ্ৰন্থ আৰু চলচ্চিত্ৰ\nচিতাৰিস্তী, ইটালীৰ বাৰ্গামোৰৰ মানুহ, ইটালীৰ ডেমোক্ৰজীয়া খ্ৰীষ্টানীয় দলৰ শীৰ্ষস্থানীয় ৰাজনীতিবিদ ছেভেৰিনো চিতাৰিস্তীৰ জীয়েক। কথাকলী শিকাৰ সিদ্ধান্ত লোৱাৰ আগত তেওঁ ইটালীৰ ঐতিহ্যবাহী আৰু পৰীক্ষামূলক থিয়েটাৰত অভিনেত্ৰী হিচাপে পাঁচ বছৰ অতিবাহিত কৰিছিল।\nতেওঁ কেৰালালৈ গুচি গৈছিল, য'ত তেওঁ তেওঁৰ কথাকলি গুৰু কৃষ্ণন নাম্বুদাৰীৰ পৰামৰ্শত ওড়িশা লৈ যোৱাৰ আগত তেওঁ কথাকলি অধ্যয়নৰত তিনি মাহ অতিবাহিত কৰিছিল।\n১৯৭৯ চনৰ পৰা তেওঁ ওড়িশাত বসবাস কৰিছিল। তেওঁ 'ছাইকোএনালাইচিচ এণ্ড ইষ্টাৰ্ন পৌৰাণিক কাহিনী' বিষয়ত এটা থিচিচ সহ ফিলোচফিৰ ডক্টৰেট ডিগ্ৰী লয়।\nইলেনা চিতাৰিস্তী ময়ূৰভঞ্জ ছাও পৰিৱেশন, দি উৎকল মিউজিক কলেজ, ভুৱনেশ্বৰ\nচিতাৰিস্তী ২০১৪ চনত ময়ূৰভঞ্জ ছাও (শৈৱবাদ থিম) পৰিৱেশন কৰিছে।\nচিতাৰিস্তীৰ গুৰু কেলুচৰণ মহাপাত্ৰৰ অধীনত ওদিছি নৃত্য শিকে আৰু ১৯৯৪ চনত তেওঁৰ নিজস্ব নৃত্যেৰ স্কুল আৰম্ভ কৰিছিল। চিতাৰিস্তী ময়ূৰভঞ্জ ছাওৰো এক প্ৰবক্তা, যিটো তেওঁ গুৰু হৰি নায়কৰ পৰা শিকিছিল আৰু 'ভুৱনেশ্বৰৰ সংগীত মহাবিদ্যালয়'ৰ পৰা ছাওৰ এটা আচাৰ্য উপাধি লাভ কৰে। তেওঁ ১৯৯৬ চনত 'আৰ্ট ভিচন একাদেমি' প্ৰতিষ্ঠা কৰিছিল, যিটো থিয়েটাৰ, সংগীত, নৃত্য আৰু চিত্ৰকলাৰ নিচিনা বিভিন্ন শৈল্পিক ফৰ্মৰ মাজত চিন্তাসমূহ ভাগ কৰি লোৱাৰ প্লেটফৰ্ম হিচাপে কাম কৰে। একাদেমি ওড়িশা আৰু ছাওতো ক্লাচ পৰিচালনা কৰিছে।\nপ্ৰধান প্ৰযোজনা[সম্পাদনা কৰক]\nইলেনা চিতাৰিস্তী ওদিছি নৃত্য আৰু ছাওত অভিনৱ ক'ৰিয়'গ্ৰাফীক প্ৰযোজনাৰ বাবে খ্যাতি, যিটো পশ্চিম আৰু পূৱ উভয় দেশৰ পৰা থিম আৰু শৈলী একগোট কৰি তৈয়াৰ কৰা। ছাওতত তেওঁ কিছুমান উল্লেখযোগ্য প্ৰযোজনা হ’ল 'ইকো' আৰু 'নাৰকিচাচ' অভিডৰ ৰূপান্তৰিত গ্ৰীক শব্দৰ ওপৰত ভিত্তি কৰি, 'দ্য জাৰ্নি' যিটো জাপানী হাইকাচৰৰ ওপৰত আঁকা, 'ইমেজচ অফ চেঞ্জ' যিন আৰু ইয়াংয়েৰ চিন্তাৰ ধাৰা ভিত্তি কৰি আৰু 'ষ্টিল আই ৰাইচ' 'মাই এঞ্জেলুৰ এপিমনাম' কবিতা অৱলম্বন কৰা হৈছিল। ওদিছি নৃত্য ইতিহাস আৰু সাংস্কৃতিক ভূগোল সম্পৰ্কত ওড়িশাত 'মায়া দৰ্পন', 'মহানদী' আৰু 'নদী প্ৰবাহিত হৈছে', 'কৰুণা', মাদাৰ টেৰেছাৰ জীৱনী অবলম্বনত আৰু 'চাৰনাম', তেওঁ ধৰ্মাৱলম্বী মহিলাসকলোক যিবিলাকে সিহঁতক সন্দেহজনক পেষ্ট থকা সত্ত্বেও মুক্তি লাভ কৰিছে, সিহঁতৰ এটা অংশ তেওঁৰ উল্লেখযোগ্য ৰচনা।\nগ্ৰন্থ আৰু চলচ্চিত্ৰ[সম্পাদনা কৰক]\n১৯৯৬ চনত অপৰ্ণা সেন পৰিচালিত এটা বঙালী চলচ্চিত্ৰ যুগান্তৰৰ উপৰিও তেওঁ চিতাৰিস্তীৰ এমএফ-ৰ বাবে ক'ৰিয়'গ্ৰাফী কৰিছিল। হুচেনৰ 'মীনাক্ষী: টেল অফ থ্ৰী চিটিচ্' (২০০৪) আৰু গৌতম ঘোষৰ 'আবাৰ অৰণ্যে' (২০০৩)। চিতাৰিস্তী তিনিখন গ্ৰন্থৰো লিখক। ২০০১ চনত, তেওঁ 'দ্য মেকিং অফ এ গুৰু': কেলুচৰণ মহাপাত্ৰ, 'হিচ লাইফ এণ্ড টাইমচ' ২০১২ চনত ওড়িশাৰ ট্ৰেডিচনাল মাৰ্চাল অনুশীলন আৰু ২০১৬ চনত 'মাই জাৰ্নি', 'টেল অফ টু বাৰ্থ' প্ৰকাশ কৰিছিল।''\nৰাষ্ট্ৰপতি, ডাঃ এ.পি.জে. আব্দুল কালাম ২৯ মাৰ্চ, ২০০৬ ত নতুন দিল্লীত বিনিয়োগ অনুষ্ঠানত ওড়িশা নৃত্যত অৱদানৰ বাবে। ইলেনা চিতাৰিস্তীক পদ্মশ্ৰী উপস্থাপন কৰিছে।\nচিতাৰিস্তী দূৰদৰ্শনৰ এগৰাকী 'A' গ্ৰেড শিল্পী। ১৯৯২ চনত তেওঁক নৃত্য শিল্পৰ বাবে 'লিঅনাইড মেচিন' উপাধি দিয়া হৈছিল। ১৯৯৬ চনত তেওঁ অপৰ্ণা সেনৰ বঙালী চলচ্চিত্ৰ 'যুগান্তৰ' (১৯৯৫)-ত তেওঁৰ অভিনয়ৰ বাবে শ্ৰেষ্ঠ ক'ৰিয়'গ্ৰাফীৰ বাবে ৰাষ্ট্ৰীয় চলচ্চিত্ৰ বঁটা লাভ কৰিছিল। তেওঁ আইচিচিআৰ (ICCR)-ত ‘'অসামান্য শিল্পী'’ হিচাপে এম্বেল হৈছিল\nতেওঁ মুম্বাইৰ সুৰ চিঙ্গাৰ সংসদত প্ৰদত্ত 'ৰেজেশ্বৰ পুৰস্কাৰ'ও লাভ কৰিছিল। ওড়িশাত অৱদানৰ বাবে, ২০০৬ চনত তেওঁক ভাৰত চৰকাৰে পদ্মশ্ৰী ভূষিত কৰিছিল। ইটালীয়ান চৰকাৰ ২০০৮ চনত তেওঁক 'অৰ্ডাৰ অফ দ্য ষ্টাৰ অফ ইটালীয়ান' সংহতি হিচাপে সদস্য বনাই দিয়ে।\n'দ্য মেকিং অফ এ গুৰু: কেলুচৰণ মহাপাত্ৰ, হিচ লাইফ এণ্ড টাইমচ', মনোহৰ পাব্লিক প্ৰকাশিত, ২০০১, আই.এচ.বি.এন. 81-7304-369-8.\n'ওড়িশা প্ৰথাগত মাৰ্চাল অনুশীলন', ২০১২\n↑ "She Sways to Conquer". The Indian Express.7April 2006. http://archive.indianexpress.com/news/she-sways-to-conquer/1974/। আহৰণ কৰা হৈছে: 22 August 2014.\n↑ 2.0 2.1 "Odisha is now my home: Ileana Citaristi". The Times of India. March 29, 2012. http://articles.timesofindia.indiatimes.com/2012-03-29/news-and-interviews/31254416_1_odissi-odisha-yoga। আহৰণ কৰা হৈছে:6November 2012.\n↑ "Description ofadancer's life - Ileana Citaristi". http://danceshadow.com/ileana-citaristi। আহৰণ কৰা হৈছে: 22 August 2014.\n↑ "India, aggredita ballerina italiana. E' figlia dell'ex Dc Citaristi". La Republica. http://www.repubblica.it/esteri/2013/07/21/foto/india_aggredita_ballerina_indiana_e_figlia_del_tesoriere_citaristi-63437346/1/#1। আহৰণ কৰা হৈছে: 22 August 2014.\n↑ 5.0 5.1 "Ileana Citarista - Curriculum Vitae". http://www.kalinga.net/ileana/cv.htm। আহৰণ কৰা হৈছে:6November 2012.\n↑ "Ladies who love Indian rhythm". The Pioneer. 23 October 2012. http://www.dailypioneer.com/vivacity/103668-ladies-who-love-indian-rhythm.html। আহৰণ কৰা হৈছে:6November 2012.\n↑ 7.0 7.1 7.2 7.3 "Finding her own idiom". The Hindu. August 18, 2011. http://www.thehindu.com/arts/dance/article2369405.ece?css=print। আহৰণ কৰা হৈছে:6November 2012.\n↑ 8.0 8.1 8.2 "Ileana Citaristi - Bio Data". http://www.kalinga.net/ileana/biodata.htm। আহৰণ কৰা হৈছে:6November 2012.\n↑ "Padmashri Ileana Citaristi". SPICMACAY. http://spicmacay.com/articles/padmashri-ileana-citaristi। আহৰণ কৰা হৈছে:6November 2012.\n↑ 10.0 10.1 10.2 "Dr. Ileana Citaristi: My karma is to break new ground". http://www.narthaki.com/info/intervw/intrv149.html। আহৰণ কৰা হৈছে:6November 2012.\n↑ "Oscillating between roles". The Hindu. February 5, 2010. http://www.thehindu.com/arts/dance/oscillating-between-roles/article101195.ece। আহৰণ কৰা হৈছে:6November 2012.\n↑ ইলেনা চিতাৰিস্তী সম্পৰ্কে ইণ্টাৰনেট মুভি ডাটাবেছত থকা তথ্য।\n↑ "A blend of spaghetti and saag". The Tribune. April 11, 2004. http://www.tribuneindia.com/2004/20040411/herworld.htm#1। আহৰণ কৰা হৈছে:6November 2012.\n↑ "43rd National Film Awards". International Film Festival of India. http://iffi.nic.in/Dff2011/Frm43thNFAAward.aspx.\n↑ "43rd National Film Awards (PDF)". Directorate of Film Festivals. http://dff.nic.in/2011/43rd_nff_1996.pdf.\n↑ "Padma Awards Directory (1954-2009)". Ministry of Home Affairs. Archived from the original on 2013-05-10. https://web.archive.org/web/20130510095705/http://www.mha.nic.in/pdfs/LST-PDAWD.pdf. "..state:orissa; Country India"\nৱিকিমিডিয়া কমন্সত ইলেনা চিতাৰিস্তী সম্পৰ্কীয় মিডিয়া ফাইল।\n"https://as.wikipedia.org/w/index.php?title=ইলেনা_চিতাৰিস্তী&oldid=255339"ৰ পৰা অনা হৈছে\nএই পৃষ্ঠাখন ২১ ডিচেম্বৰ, ২০২০ তাৰিখে ২১:৩৭ বজাত অন্তিম সংশোধন কৰা হৈছিল।


ঐকতান - জীৱনৰ গান: 'শহুৰৰ ঘৰ'\nস্বৰ্গসুখ কাক কয় মই নাজানো কিন্তু বিয়াৰ পিছত প্ৰথমবাৰৰ বাবে শহুৰৰ ঘৰত দুদিনমান থকাকৈ গৈ যি সুখ-আনন্দ পাইছিলোঁ সেয়া চাগে স্বৰ্গসুখতকৈ কোনোগুণে কম নাছিল। শহুৰৰ ঘৰৰ পদূলিত আমাৰ বাবে সকলো ৰৈ আছে। উৎসাহ-আনন্দৰ সীমা নাই। সেই সময়ত পেপাৰে-পত্ৰই কেৱল ফ্ৰান্সৰ ফুটবল টীমটোৰ ফ'টো। দুদিনমান আগতে ফ্ৰান্সে ব্ৰাজিলক হৰুৱাই বিশ্বকাপ জয় কৰিছে। মোৰ নিজকে ফ্ৰান্সৰ জিডান যেন লাগিল। কান্ধত মোৰ সেয়া ফাঁচীবজাৰৰ ফুটপাথত কিনা নকল 'নাইকি'ৰ বেগ নহয়, যেন বিশ্বকাপ ট্ৰফীটোহে!\nসৰিয়হেৰে ভাপত দিয়া ইলিছ, চিতল মাছৰ কালিয়া, পাৰৰ মাংস - বিধে বিধে ব্যঞ্জন প্ৰতিটো সাঁজতে! শাহুআয়ে আদৰ-সাদৰকৈ ভাত বাঢ়ে, সকলো ৰৈ থাকে মোৰ কাৰণে। কাঁহ এটা মাৰিলেও শহুৰদেউতাই 'কফ ছিৰাপ' এচামুচ লৈ লৰি আহে। ৰাতি খুলশালী ধন আৰু কণৰ জেদ লাগে। মই হেনো সিহঁতৰ বিচনাত শুব লাগে। 'মোৰ তুলিখন বৰ ভাল', 'তাৰ বিচনাত উৰহ আছে' - সিহঁতৰ কাজিয়া। দুয়োৱে নিজৰ নিজৰ বিচনা যতনাই থয় ধুনীয়াকৈ মোৰ কাৰণে। আনন্দত মোৰ চকুপানী ওলাও ওলাও হয়। শ্ৰীমতীয়ে ইংগিতেৰে বুজায় -'দেখিছা, এনে শহুৰৰ ঘৰ ভাগ্যৰ বলতহে পায়'।\n'সঘনাই আহি থাকিবা দেই' -শাহুহঁতৰ অনুৰোধমৰ্মে দুইমাহৰ মূৰে মূৰে এবাৰ যোৱা হ'লোঁ।\nলাহে লাহে ভাতৰ পাত চিতল-ইলিছৰপৰা চালানী ৰৌৰ সেৰেকা জোলখিনিয়ে ঠাই ল'লে। ৰাতিপুৱা চাহৰ লগত ডাবল অমলেট, লুচীভাজি নোহোৱা হৈ মেৰী বিস্কুট আহিল। খুলশালীকেইজনে 'ভিনদেউক দ্ৰয়িং ৰুমতে বিচনা এখন কৰি দে মা, মোৰ বিচনা সলালে টোপনি নাহে' বুলি কোৱা আৰম্ভ কৰিলে। খুলশালী দুজনৰ বিয়াৰ সময়ত 'জোৱাই অংকত ভাল, মেট্ৰিকত বোলে মাত্ৰ পঁচিশ নম্বৰৰ বাবে লেটাৰ পোৱা নাছিল। ভঁৰালঘৰ তেওঁৱেই চম্ভালক, বস্তুবোৰৰ ভালকৈ হিচাপ ৰাখিব পাৰিব' বুলি আদেশ দিলে শহুৰ দেউতাই। ৰসগোল্লা, দৈৰ টেকেলীৰ হিচাপ ৰাখোতে বিয়া কেনেকৈ পাৰ হ'ল গমেই নাপালোঁ। শহুৰৰ ঘৰত কাম কৰা নৰহৰিৰ লগত একেলগে ভঁৰালঘৰতে বিচনা কৰি শুবলগা হ'ল। মাজৰাতি নৰহৰিয়ে টোপনিআৰু গেলাৰ নিচাত 'পদুমী, তই মোক এৰি ক'লৈ গৈছিলি ঐ? আজি আকৌ আহিলি, মই বৰ সুখী' বুলি মোৰ গালে-মূৰে হাত ফুৰাই মুখখন আগবঢ়াই আনোতে সাৰ পাই বহি বহিয়েই কটালোঁ উজাগৰী নিশা।\nবিয়াৰ পিছৰ বছৰৰ বিহুত গামোচাৰ সৈতে ছাৰ্ট-পেন্টৰ টোপোলা উপহাৰ পাইছিলোঁ। তাৰ পিছত লাহে লাহে অকল গামোচা, পিছৰ কেইবছৰমান ৰুমাল এখন, তাৰ পিছত এছএমএছ। দুবছৰ মানৰপৰা বিহুৰ দিনা খুলশালীজনে নাচনীৰ ফ'টো এখন ফে'চবুকত আপলোড কৰি 'হেপ্পী বিহু' বুলি মোক টেগ কৰি দিয়ে।\nশ্ৰীমতীক শহুৰৰ ঘৰৰ মৰমবোৰ কমি অহাৰ কথা ক'লে জকি উঠে -'প্ৰথমতে দেখোন তিনি-চাৰিটা মিঠাইৰ টোপোলা নিছিলা আমাৰ ঘৰলৈ। এতিয়া বিয়াৰ পোন্ধৰ বছৰৰ পিছত ভাইৰ ল'ৰাকেইটাৰ কাৰণে দুটকাৰ চকলেট এটাও নিবলৈ পাহৰা। একেই সকলো!'\nশহুৰ-শাহু ঢুকোৱাৰ পিছত শহু্ৰৰ ঘৰলৈ যোৱাটো কমি আহিল। গৈয়ো ভাল নালাগে। খুলশালী দুইজনে এটা ঘৰতে বেলেগকৈ পাগ জুৰিলে। আগৰ ডাঙৰ পাকঘৰটো এতিয়া 'ষ্টোৰৰুম' হ'ল।\nকিছুদিন আগতে কিবা কামত শহুৰৰ চহৰলৈ যাওঁতে সোমালো সন্ধিয়া।\nমোক দেখি দুই খুলশালীয়ে বাহিৰলৈ গৈ কিবা কথা আৰম্ভ কৰিলে।\nকাৰ পাগত খাম, কোনজনৰ ৰুমত থাকিম, কি কি খুৱাব - সেয়াই চাগে আলোচনা কৰিছে। মনটো আনন্দেৰে ভৰি উঠিল। মই গৈ শুনাৰ চেষ্টা কৰিলোঁ।\n'আমাৰ এওঁৰ গা ভাল নহয়। আজি তোৰ তাতে খাওক দে ভিনদেৱে'- সেয়া ডাঙৰ খুলশালী ধন।\n'নাই নাই, যোৱাবাৰ আহোতে মোৰ ইয়াতে খাইছিল। এইবাৰ তোৰ তাতহে খুৱাব লাগিব' - খুলশালী কণে ক'লে এইবাৰ।\n'কথা হ'ল নেকি? যোৱাবাৰ বৃহস্পতিবাৰে আহিছিল। সিদিনা তেওঁ নিৰামিষ খায়। তহঁতে আলু আৰু বেঙেনা ভাজি খুৱায়েই সাৰিছিলি..'\n'কিয় পনীৰ খুৱাইছিলোঁ কিজানি..'\n'থ তোৰ পনীৰ। ঘনাইৰ দোকানৰ গোন্ধোৱা পনীৰ আনিছিলি কিজানি এশ গ্ৰাম দহটকাত। আজি শনিবাৰ। মাছ-মাংস নুখুৱালে ভাল নহ'ব। চালানী ৰৌ মাছৰে দেখোন দুশ টকা কিলো। না: না: মই নোৱাৰো দেই, এওঁ শুনিলে হাঁহাকাৰ লগাই দিব'।\n'ধন-কণ, মোৰ লগৰ এজন থাকে টাউনৰ ফালে। বহুদিনৰপৰা সি মাতি আছে। তাৰ ঘৰৰপৰা আহো অলপ ...আৰু মোৰ কাৰণে ভাতৰ যোগাৰ নকৰিবি দেই। তাৰ ঘৰতে খাম' - মই লাহে লাহে আগবাঢ়িলোঁ টাউন অভিমুখে।\nটাউনৰ সোঁমাজতে এখন ধুনীয়া ৰেষ্টুৰেন্ট। ভিতৰলৈ সোমায়েই মই অৰ্ডাৰ কৰিলোঁ - 'ভাইটি, ফুল তন্দুৰী চিকেন এটা আনা। সোনকালে আনিবা, খুউব ভোক লাগিছে!'\nPosted by Diganta Kumar Bhattacharya at 22:40\n"কবি নৃপতি বৰ্মনৰ আদ্যশ্ৰাদ্ধ"


শুই থকা অৱস্থাত বনকৰা শিশুৰ দেহত ঢালি দিলে গৰমপানী! পলাতক চিকিত্‍সক স্বামী, মহাবিদ্যালয়ৰ অধ্যক্ষা পত্নী|highly-educated-couple-throw-hot-water-to-child-labour-in-dibrugarh– News18 assam\nশুই থকা অৱস্থাত বনকৰা শিশুৰ দেহত ঢালি দিলে গৰমপানী! পলাতক চিকিত্‍সক স্বামী, মহাবিদ্যালয়ৰ অধ্যক্ষা পত্নী\nডিব্ৰুগড়ত সংঘটিত হৈছে এক ভয়ংকৰ ঘটনা\nLast Updated : September 02, 2020, 20:38 IST\nডিব্ৰুগড়ত সংঘটিত হৈছে এক ভয়ংকৰ ঘটনা। ডিব্ৰুগড় চিকিত্‍সা মহাবিদ্যালয়ৰ চিকিত্‍সক ডা০ সিদ্ধি প্ৰসাদ দেউৰী আৰু মহাবিদ্যালয়ৰ অধ্যক্ষা মিতালী কোঁৱৰে শুই থকা অৱস্থাত ঘৰৰ ১২ বছৰীয়া বনকৰা শিশুৰ দেহত ঢালি দিলে উতলা গৰমপানী। ঘটনাই এতিয়া সৰ্বত্ৰ ব্যাপক চাঞ্চল্যৰ সৃষ্টি হৈছিল।\nশিশুটিক অত্যাচাৰ কৰা ভিডিঅ’ ছচিয়েল মিডিয়াতো ভাইৰেল হৈ পৰিছিল। পিছত শিশু কল্যান সমিতিয়ে উচ্চ শিক্ষিত দম্পতিটোৰ বিৰুদ্ধে ডিব্ৰুগড় আৰক্ষী চকীত এজাহাৰ দাখিল কৰে। কিন্তু এজাহাৰ দাখিল কৰাৰ ২৪ ঘণ্টাৰ পিছতো আৰক্ষীয়ে চিকিত্‍সক আৰু অধ্যক্ষাৰ বিৰুদ্ধে কোনো ব্যৱস্থা নোলোৱাৰ অভিযোগ উঠে।\nকিন্তু সংবাদমাধ্যমত বিষয়টোৱে চৰ্চা লাভ কৰাৰ পিছতে বুধবাৰে সিদ্ধিপ্ৰসাদ দেউৰীৰ বাসগৃহত আৰক্ষীয়ে তালাচী চলায়। লগত আহে দুজন দণ্ডাধীশ। কিন্তু আৰক্ষী অহাৰ খবৰ পাই পলায়ন কৰে চিকিত্‍সক সিদ্ধিপ্ৰসাদ আৰু মহাবিদ্যালয়ৰ অধ্যক্ষা মিতালী কোঁৱৰে। বৰ্তমানো উচ্চ শিক্ষিত দম্পতিটোক বিচাৰি আৰক্ষীয়ে চলাই আছে অভিযান।\nশিশু কল্যান সমিতিক শিশুটিয়ে জনোৱা মতে, দুবছৰৰ পূৰ্বে তেওঁক যোৰহাটৰ পৰা আনিছিল সিদ্ধিপ্ৰসাদ আৰু তেওঁৰ পত্নীয়ে। দু‍বছৰে শিশুটিৰ ওপৰত অকথ্য শাৰীৰিক নিৰ্যাতন চলাইছে দম্পতিটোৱে। আনকি শুবলৈ দিয়া নাই এখন বিচনা, এখন কাপোৰো।\nFirst published: September 02, 2020, 20:30 IST\nChild LabourDibrugarhphysically Assault


স্নাতকোত্তৰ ডিগ্ৰীধাৰী যুৱতীৰ চাহৰ সোৱাদে মুহিছে গ্ৰাহকক, পিতৃ-মাতৃও সন্তুষ্ট -\nHomeৰাষ্ট্ৰীয়স্নাতকোত্তৰ ডিগ্ৰীধাৰী যুৱতীৰ চাহৰ সোৱাদে মুহিছে গ্ৰাহকক, পিতৃ-মাতৃও সন্তুষ্ট\nস্নাতকোত্তৰ ডিগ্ৰীধাৰী যুৱতীৰ চাহৰ সোৱাদে মুহিছে গ্ৰাহকক, পিতৃ-মাতৃও সন্তুষ্ট\nডিজিটেল ডেস্কঃ ‘ইমান পঢ়া-শুনা কৰি ডিগ্ৰীটো লৈছো, এতিয়া আৰু ব্যৱসায় কৰিম নেকি? চৰকাৰী চাকৰি কৰিম নহ’লে ঘৰতে বঢ়ি থাকিম৷’- বৰ্তমানৰ নৱ-প্ৰজন্মৰ এয়া এক সাধাৰণ মানসিকতা৷ সকলো লোকে পঢ়া-শুনা কৰি কেৱল এটা চাকৰিৰ পিছত দৌৰে৷ কিন্তু জনসংখ্যা দ্ৰুত হাৰত বৃদ্ধিৰ লগে-লগে এটা চাকৰি পোৱাটো বহুতৰ বাবে আকাশত চাংপতাৰ দৰে কথা হৈ পৰিছে৷ কিন্তু মাজে-সময়ে সেই চাকৰিৰ মোহ এৰি দুই-এজন যুৱক- vযুৱতীৰ ব্যৱসায়ৰ মাজেৰে স্বাৱলম্বিতাৰ বাট অংকন কৰাৰ খবৰে শিৰোনাম দখল কৰে।\nব্যৱসায়ৰ জৰিয়তে আত্ম সংস্হাপনৰ বাট মুকলি কৰা এগৰাকী যুৱতীয়ে বৰ্তমান ৰাষ্ট্ৰীয় শিৰোনাম দখল কৰিছে৷ যুৱতীগৰাকীৰ নাম টুকটুকী দাস৷ কলকাতাৰ যুৱতীগৰাকীয়ে এমএ ডিগ্ৰী লৈ কলকাতাৰ হাব্ৰা ৰে’ল ষ্টেচনত চাহৰ দোকান দি এতিয়া শিৰানাম দখল কৰিছে৷ সৰুৰেপৰা শিক্ষয়িত্ৰী হোৱাৰ মন পুহি ৰখা যুৱতীগৰাকীয়ে চাকৰিৰ পাছত ঘূৰি ঘূৰি অৱশেষত ভাগৰি পৰিল৷ তেওঁ সিদ্ধান্ত ল’লে যে চাকৰিৰ পিছত দৌৰি সময় নষ্ট কৰাতকৈ যদি নিজে কিবা এটা কৰি আত্মসংস্হাপন পাব পাৰি তাতকৈ আৰু ডাঙৰ কথা একো হ’ব নোৱাৰে৷\nটুকটুকীয়ে তাৰ পাছত এখন চাহৰ দোকান খোলিবলৈ মন মেলিলে, কিন্তু তাই ভাবিলে যে যিহেতু চাহৰ দোকান সকলোৱে খুলি সকলোৱে স্বাৱলল্বী হ’ব পাৰে, সেয়েহে তাইৰ চাহৰ দোকানখন যদি অলপ পৃথক কৰিব পাৰি তেনেহ’লে ভাল হ’ব, পৃথক মনোভাৱেৰে তাই চাহৰ দোকানখনৰ নাম ৰাখিলে ‘এম এ ইংৰাজী চাইৱালা’ নামেৰে৷ বৰ্তমান তাইৰ চাহৰ দোকানখনলৈ গ্ৰাহকৰ সোঁত বলিছে আৰু তাইৰ প্ৰচেষ্টাক সকলোৱে একমুখে শ’লাগ লৈছে৷ ঘৰখনৰ সম্পূৰ্ণ সঁহাৰি থকা যুৱতীগৰাতীয়ে কৰা কৰ্মক লৈ তেওঁৰ পিতৃ-মাতৃ যথেষ্ট গৌৰাম্বিত হোৱাৰ লগতে টুকটুকীৰ দৰে আন হাজাৰজন মানুহ ভাৰতত আছে, কেৱল লাগে মানুহৰ কাম কৰাৰ অকণমান সদিচ্ছা, টুকটুকীৰ পিতৃয়ে এনেদৰে কয়৷\nPrevious articleবীমাতকৈ ভৰি ডাঙৰ নহয়! টকাৰ লোভত ৰে’লৰ দ্বাৰা দুয়োখন ভৰি কটালে এজন লোকে\nNext article‘পদ্মশ্ৰী’ সন্মান লাভ কৰি বৰঝাৰ বিমান বন্দৰত উপস্থিত লখিমী বৰুৱা, উষ্ম আদৰণি…


এজন নাস্তিক বিজ্ঞানীৰ জীৱন-গাথা : মেঘনাদ সাহাৰ আয়নীকৰণ তত্ব আৰু নাস্তিকতাবাদ - গণিত চ’ৰা\n03 Mar এজন নাস্তিক বিজ্ঞানীৰ জীৱন-গাথা : মেঘনাদ সাহাৰ আয়নীকৰণ তত্ব আৰু নাস্তিকতাবাদ\nPosted at 18:30h in জীৱনী, বিজ্ঞান-প্ৰযুক্তি by ভাৰ্গৱ বৰঠাকুৰ0Comments\n১৮৫৩ চনৰ পূব পাকিস্তানৰ (বৰ্তমানৰ বাংলাদেশ) এটা দৰিদ্ৰ পৰিয়াল৷ দুবেলা-দুসাঁজ খাবলৈ চিন্তা কৰিবলগীয়া সেই পৰিয়ালটোৰ উপাৰ্জনৰ ৰাস্তা আছিল কেৱল এখন গেলামালৰ দোকান৷ এনে এক দৰিদ্ৰতাৰ বতাহজাকৰ মাজতে আকৌ সেই পৰিয়ালটোলৈ আলহী হৈ আহিল পঞ্চমটি সন্তান৷ সাধাৰণ গেলামালৰ দোকানখনেৰে পৰিয়াল পোহ-পাল দি থকা দেউতাকে পঞ্চমটি সন্তানৰ পৰা বিশেষ আশা কৰা নাছিল, বৰঞ্চ বিদ্যালয়ৰ পৰা নাম কটাই দোকান চলোৱাৰ কথাহে ভাবিছিল৷ কিন্তু স্থানীয় প্ৰাইমেৰী স্কুলৰ শিক্ষকসকলৰ পৰামৰ্শ অনুসৰি স্থানীয় এজন শুভাকাংক্ষীৰ মাচুল সাহায্যৰে তেওঁ অনিচ্ছা-পূৰ্বক ল’ৰাটোক চৈধ্য কিলোমিটাৰৰো অধিক দূৰলৈ স্কুল যোৱাটো মঞ্জুৰ কৰিছিল৷ এইদৰে প্ৰত্যেকদিনাই তৰুণ ল’ৰাজনে সেই দূৰত্ব খোজ কাঢ়ি স্কুললৈ অহা-যোৱা কৰিছিল৷ বিভিন্ন ঘাট-প্ৰতিঘাটৰ মাজেৰে স্কুলীয়া শিক্ষা সাং কৰি, ১৯১৫ চনত প্ৰায়োগিক গণিত বিজ্ঞানত (applied mathematics) প্ৰথম বিভাগত উত্তীৰ্ণ হৈ কলিকতাৰ বিজ্ঞান কলেজ এখনত প্ৰবক্তা হিচাপে নিযুক্তি পায়৷ সেই সময়তেই তেওঁ বহু কেইখন গৱেষণা-পত্ৰ প্ৰকাশ কৰাৰ লগতে সহকৰ্মী প্ৰবক্তা এছ. এন. বষুৰ লগত যুটীয়াভাবে বহু কেইখন জাৰ্মান ভাষাৰ ‘জাৰ্নেল’ ইংৰাজীলৈ অনুবাদ কৰিছিল৷ ১৯১৮ চনত ইলেক্ট্ৰ’মেগনেটিক তত্ব আৰু বিকিৰণ তত্বৰ বাবে কলিকতা ইউনিভাৰ্চিটিয়ে তেওঁক ডক্টৰ অৱ ছায়েন্স সন্মানেৰে বিভূষিত কৰে আৰু পাছলৈ কলিকতা ইউনিভাৰ্ছিটিৰ পদাৰ্থবিজ্ঞান বিষয়ৰ মুৰব্বী অধ্যাপক হিচাপেও কাৰ্যনিবাহ কৰে৷ ইয়াৰ পাছত তেওঁৰ তাপভিত্তিক আয়নীকৰণ আৰু নক্ষত্ৰ আয়নীকৰণ তত্বৰ গৱেষণা-পত্ৰখন প্ৰকাশ পোৱাৰ পাছতেই সেই দৰিদ্ৰ পৰিয়ালৰ পঞ্চমটি সন্তান মেঘনাদ সাহাৰ নাম বিশ্বৰ বিজ্ঞানীসকলৰ মাজত জনপ্ৰিয় হৈ পৰিল৷ জ্যোৰ্তিপদাৰ্থবিজ্ঞান বিষয়ত আগবঢ়োৱা অনবদ্য অৱদানৰ বাবে বিভিন্ন ৰাষ্ট্ৰীয়-আন্তঃৰাষ্ট্ৰীয় সন্মানেৰে সন্মানীত মেঘনাদ সাহা ১৯২৭ চনত লণ্ডনৰ ‘ৰ’য়েল চ’ছাইটিৰ সভ্য’ লৈ নিৰ্বাচিত হয়৷ পদাৰ্থবিজ্ঞানত ন’বেল পুৰস্কাৰৰ বাবে সাহাক কেইবাবাৰো মনোনীত কৰা হৈছিল যদিও ন’বেল কমিটিৰ বিশেষ কিছুমান চৰ্তৰ কাৰণে তেওঁ পুৰস্কৃত ন’হল৷ ন’বেল কমিটিৰ এই প্ৰসংগত স্পষ্টীকৰণ এনেধৰণৰ— “It was seen asauseful application, but notadiscovery.”\nভাৰতৰ বিজ্ঞান ক্ষেত্ৰখনলৈ আমূল পৰিৱৰ্তন অনা বিজ্ঞানীসকলৰ ভিতৰত মেঘনাদ সাহাৰ অৱদানো উল্লেখযোগ্য৷ নিউক্লীয় পদাৰ্থবিজ্ঞান বিষয়টো উচ্চশিক্ষাত অন্তৰ্ভুক্ত কৰাকে ধৰি ‘নিউক্লীয়াৰ ফিজিক্স ইনষ্টিটিউড’ স্থাপনৰ গুৰি ধৰোতা বিজ্ঞানীজনৰ নামেই আছিল মেঘনাদ সাহা৷ ‘নিউক্লীয়াৰ ফিজিক্স ইনষ্টিটিউড’ৰ নাম পাছলৈ সাহাৰ সন্মানৰ্থে ‘সাহা ইনষ্টিটিউড অৱ নিউক্লীয়াৰ ফিজিক্স’ হিচাপে ৰখা হয়৷ ভাৰতীয় গৱেষকসকলৰ গৱেষণা-পত্ৰসমূহ প্ৰকাশ তথা প্ৰচাৰৰ ক্ষেত্ৰত ‘The Indian science news association’ স্থাপন কৰাটো সাহাৰ এক উল্লেখযোগ্য অৱদান৷ ভাৰত চৰকাৰৰ মুখ্য নদী পৰিকল্পনা বিভাগৰ আৰ্কিটেক্ট আৰু ইণ্ডিয়ান ছায়েঞ্চ কংগ্ৰেছৰ সভাপতিৰ দৰে উচ্চ আসনৰ কাৰ্যনিৰ্বাহক আছিল সাহা৷ উল্লেখযোগ্য যে দামোদৰ ভেলী প্ৰজেক্টৰ প্ৰথম পৰিকল্পনা কৰিছিল সাহাই৷\nভাৰতবৰ্ষ তথা বিশ্বৰ অন্যতম শ্ৰেষ্ঠ বিজ্ঞানী মেঘনাদ সাহা যদিও বিজ্ঞান মহলত এটা জনপ্ৰিয় নাম, ঠিক সেইদৰে আন এচামৰ কাৰণে তেওঁ আছিল ঘৃণাৰ পাত্ৰ৷ সম্ভৱতঃ হক কথা কোৱাৰ স্বভাৱ আৰু ভণ্ডামিৰ সম্পৰ্কত অসহিষ্ণুতাৰ কাৰণে অসংখ্য কথাত সাহাক মানুহে ভুল বুজিছিল৷ তদুপৰি ধৰ্মৰ সম্পৰ্কত তেওঁৰ দৰ্শন আছিল নাস্তিকতাবাদ৷ ভাৰতবৰ্ষৰ দৰে দেশত নাস্তিক শব্দটো অধিকাংশ লোকৰ বাবেই বদহজমী৷ তদুপৰি আজিৰ নাস্তিক সমাজৰ যি পৰিসৰ তাৰ তুলনাত সেই সময়ত এই পৰিসৰ বহুগুণে কম আছিল৷ যাৰ কাৰণেও ধাৰ্মিক সমাজৰ বাবে তেওঁ কলংক-স্বৰূপ হৈ পৰিছিল৷ জীৱনকালত হিন্দু দৰ্শন আৰু বৈদিক শিক্ষাৰ বিৰুদ্ধে প্ৰতিবাদ জনোৱা হেতুকে সাহাক সঘনে দোষী সাব্যস্ত কৰা হৈছিল৷ বিজ্ঞান-ছাত্ৰ হিচাপেই যে ধৰ্মৰ বিৰুদ্ধে বা জ্যোতিষ-শাস্ত্ৰৰ বিৰুদ্ধে সাহা প্ৰতিবাদমুখৰ হৈছিল তেনে নহয়, এগৰাকী আধুনিক বিজ্ঞানভিত্তিক ধাৰণাৰে পৰিপুষ্ট ব্যক্তি হিচাপেও সাহাই প্ৰাচীন কীৰ্তি বা ধৰ্ম-শাস্ত্ৰ, বেদ, উপনিষদ, জ্যোতিষ-শাস্ত্ৰৰ বিষয়বোৰ ভালকৈ পঢ়িছিল৷ যাৰ জ্ঞানেৰেই তেওঁ পৰম আত্মপ্ৰত্যয় আৰু আক্ৰমণাত্মক ৰচনাশৈলীৰে যুক্তিবাদী যুঁজাৰু ব্যক্তিত্বক গঢ় দিছিল৷ সাহা আছিল অত্যন্ত অধ্যয়নপুষ্ট, শান্ত, সৎ-নিষ্ঠাৱান ব্যক্তিত্বৰ ব্যক্তি৷ তাপভিত্তিক আয়নীকৰণ সম্বন্ধীয় কৃতিৰ বাবে সুখ্যাতি অৰ্জন কৰাৰ পাছত এবাৰ সাহা বিলাতৰ পৰা ঢাকালৈ গৈছিল৷ ঢাকাৰ এগৰাকী উকীলে তেওঁৰ বিজ্ঞানভিত্তিক কৃতিত্বৰ কথা জানিব বিছাৰিলে৷ সাহাই উৎসাহ আৰু আত্মপ্ৰত্যয়েৰে নিজৰ গৱেষণাৰ সম্পৰ্কত কৈ গ’ল৷ উকিলজনৰ মনত এইবোৰ কথাই কোনো সাঁচ বহুওৱা যেন সাহাৰ অনুভৱ নহ’ল, প্ৰতিটো মিনিটতে এনে কিছুমান মন্তব্যৰে বিজ্ঞানীজনৰ কথাত ব্যাঘাত জন্মাইছিল— “কিন্তু এইটো কোনো ডাঙৰ কথা নহয়, আমি সমস্ত বেদতেই পাওঁ৷” তেতিয়া জ্ঞানপিপাসু সাহাই বিনয়ৰে সুধিলে— “আপুনি দয়া কৰি জনাবনে বেদৰ কোনখিনি ঠাইত আমি নক্ষত্ৰ আয়নীকৰণ তত্ব পাওঁ?” উকিলজনে ইয়াৰ একো উত্তৰ দিব নোৱাৰিলে; কাৰণ উকিলজনে নিজেই বেদ পঢ়া নাছিল৷ মেঘনাদ সাহাই পৰৱৰ্তী কালত এই আমোদজনক অভিজ্ঞতাৰ বিৱৰণ দি “মেঘনাদ ৰচনা সংকলন”ত লিখিছে যে কুৰি বছৰ ধৰি উপনিষদ, বেদ, পুৰাণ, হিন্দু জ্যোতিষ তথা অন্যান্য বিজ্ঞান সম্বন্ধীয় পুৰণি গ্ৰন্থসমূহ তন্ন-তন্নকৈ পঢ়ি আৱিষ্কাৰ কৰিব নোৱাৰিলোঁ যে এই প্ৰাচীন গ্ৰন্থত বৰ্তমানৰ বিজ্ঞানৰ মূলতত্ব নিহিত আছে৷ শিক্ষিতৰ পৰা অশিক্ষিতলৈ সেইসময়ত বিজ্ঞানৰ আৱিষ্কাৰসমূহক প্ৰাচীন ভাৰতীয় ধৰ্ম গ্ৰন্থৰ লগত সানমিহলি কৰি মন্তব্য আগবঢ়োৱা এনেকুৱা আৰু বহু উদাহৰণ আছে৷ মেঘনাদ সাহাৰ গৱেষণাসমূহো সেইসময়ত এনে কিছুমান মানুহৰ পৰা সাৰি যোৱা নাছিল৷\nধৰ্ম আৰু ঈশ্বৰক লৈ সৃষ্টি হোৱা যি ৰাজনীতিৰ উন্মাদ, হিংসা, মৃত্যু, অৰাজকতা তাক সাহাই উষ্ম শব্দৰে বিৰোধিতা কৰিছে৷ ঈশ্বৰ যে কল্পনাৰ-প্ৰসূত সেই কথা মেঘনাদ সাহাৰ স্বচ্চ-স্বাধীন, দ্ব্যৰ্থহীন ভাষাত স্পষ্টকৈ পাওঁ৷ মেঘনাদ সাহাৰ পুত্ৰ অজিত কুমাৰ সাহাও দেউতাকৰ দৰেই নাস্তিক আছিল৷ ধৰ্ম সম্পৰ্কে সোধা এক প্ৰশ্নত অজিত কুমাৰ সাহাই কৈছে— “ধৰ্ম বুলিলে যদি ঈশ্বৰক পোৱা উপায় বুজায়, তেনেহ’লে মোৰ ধৰ্ম সেইটো নহয়, কাৰণ ঈশ্বৰ আছে নে নাই সেই কথাই মই নাজানো৷ গতিকে তেওঁক লাভ কৰিবলৈ মোৰ কোনো ব্যাকুলতা নাই৷” (প্ৰসেনজিৎ চৌধুৰী, ধৰ্ম আৰু বিজ্ঞান, পৃ: ১০২)৷ এদিন পুতেকে— অৰ্থাৎ অজিত কুমাৰে ধাৰ্মিক মাকৰ আগত ৰাম আৰু কৃষ্ণক লৈ কিছু ঠাট্টা-মস্কৰা কৰাত মাকে মুখেৰে একো নামাতিলে যদিও অত্যন্ত মৰ্মাহত হৈছিল৷ ঘটনাটো দেউতাক মেঘনাদ সাহাই লক্ষ্য কৰি আছিল৷ এনেতে উত্যক্ত হৈ সাহাই পুতেকক ক’লে— “চোৱা ময়ো ভগৱান নামানো৷ তোমাৰ মনত অন্য বিশ্বাস থাকিব পাৰে, ঠিক আছে, কিন্তু সেই বুলি আনৰ বিশ্বাসত আঘাত দিয়াৰ কোনো অধিকাৰ তোমাৰ নাই৷” (লেনিন, ধৰ্ম প্ৰসংগে, কলিকতা, ১৯৯৩, পৃ:১০)৷ এনে কিছুমান উদাহৰণে সাহাৰ সৰল ব্যক্তিত্ব তথা ঈশ্বৰ-মুক্ত মননৰ বহু কথাৰ উমান পাব পাৰি৷ ধৰ্ম আৰু ঈশ্বৰৰ নামত সমাজখনক দুফাল কৰিব চেষ্টা কৰা মানুহবোৰে মেঘনাদ সাহাৰ বিজ্ঞানসুলভ অখণ্ড ব্যক্তিত্বৰ আদৰ্শ লোৱা উচিত৷\nসাহা আছিল এজন স্পষ্টবাদী, স্বাধীন মনৰ ব্যক্তিত্বসম্পন্ন দেশপ্ৰেমিক৷ কলেজত পঢ়ি থকা সময়তেই সাহাই Freedom fighting movementত অংশগ্ৰহণ কৰিছিল৷ আৰু সেই সময়তেই তেওঁ নেতাজী সুভাস চন্দ্ৰ বষুৰ সান্নিধ্য পাইছিল৷ জীৱনৰ শেষৰ কালচোৱাত সাহাৰ ব্যতিক্ৰমী মনটোৱে ৰাজনীতিলৈয়ো উৰা মাৰিছিল৷ কাৰণ সেই সময়ত ভাৰতৰ নদী-প্ৰকল্পসমূহৰ নিয়ন্ত্ৰণ সঠিক হোৱা নাছিল আৰু ইয়াৰ পৰিকল্পনাবোৰতো ব্যাপক খেলিমেলি দৃষ্টিগোচৰ হৈ তেওঁ উদ্বিগ্ন হৈ পৰিছিল৷ “ছায়েঞ্চ এণ্ড কালচাৰ” নামৰ আলোচনীখনত উগ্ৰ-সম্পাদকীয়বোৰতে নিজৰ প্ৰতিবাদ সাব্যস্ত বেছিদিন সীমাবদ্ধ কৰি ৰখাটো সাহাৰ পক্ষে সম্ভৱপৰ নহ’ল৷ তেওঁ বুজিলে, নিজৰ প্ৰতিবাদ সাব্যস্ত আৰু সেইবোৰৰ প্ৰতি চৰকাৰৰ যথাযথ দৃষ্টি আৰ্কষণ কৰা উপযুক্ত ঠাই হ’ল সংসদৰ মজিয়া৷ যাৰ কাৰণে ১৯৫২ চনত সাহাই প্ৰথম সংবিধান সভাৰ নিৰ্বাচনৰ বাবে প্ৰাৰ্থীৰূপে থিয় হৈ জয়লাভ কৰিছিল৷\nভাৰতবৰ্ষক বিজ্ঞানৰ জ্ঞানেৰে বিশ্ববাসীৰ আগত দাঙি ধৰিবলৈ সাহাই অহোপুৰুষাৰ্থ কৰিছিল৷ ঈশ্বৰমুক্ত মনৰ অধিকাৰী সাহাই সমাজত বিজ্ঞান শিক্ষাৰ প্ৰচাৰ আৰু প্ৰচলিত অন্ধবিশ্বাসসমূহৰ বিৰুদ্ধে বিভিন্ন ধৰণেৰে উষ্ম প্ৰতিক্ৰিয়া প্ৰকাশ কৰিছিল৷ বহুকেইখন উল্লেখযোগ্য গ্ৰন্থেৰে বিজ্ঞানৰ পুথিভঁৰাল চহকী কৰা বিশিষ্ট বিজ্ঞানী মেঘনাদ সাহাই ১৯৫৬ চনত হৃদৰোগত আক্ৰান্ত হৈ আকস্মিক মৃত্যু বৰণ কৰে৷ কায়িকভাবে নাথাকিলেও সাহাৰ ব্যক্তিত্ব তথা তেওঁ দি যোৱা অমূল্য অৱদানসমূহ সদায় ভাৰতবৰ্ষৰ মানুহৰ মাজত অমৰ হৈ ৰ’ব৷ যি অনাগত দিনবোৰতো বিজ্ঞান জগতলৈ নতুন দিগন্তৰ সন্ধান দিব পাৰে৷\nআয়নীকৰণ, নাস্তিক, নাস্তিকতা, নাস্তিকতাবাদ, নিউক্লীয় পদাৰ্থবিজ্ঞান, মেঘনাদ সাহা


কম্পিউটাৰত ভাইৰাছ আক্ৰমণ আৰু ইয়াৰ সুৰক্ষা: — Vikaspedia\nএটা মাত্ৰ বাৰ্তা:\nভাইৰাছৰ পৰা সুৰক্ষা:\nমানুহ প্ৰযুক্তিনিৰ্ভৰ বিশেষকৈ কম্পিউটাৰনিৰ্ভৰ হৈ উঠাৰে পৰা দৈনন্দিন জীৱনৰ যিমান কাম কম্পিউটাৰৰ দ্বাৰা কৰাব পাৰি সিমানেই কৰাবলৈ ল’লে। বহুক্ষেত্ৰত আনকি চিন্তা-চৰ্চা কৰাৰ দায়িত্বও কম্পিউটাৰকে অৰ্পণ কৰিলে। কেতিয়াও অলপো জিৰণি নোলোৱাকৈ আৰু দৰমহা নিবিচৰাকৈ কম্পিউটাৰে নিজৰ দায়িত্ব যিমান নিয়াৰীকৈ আৰু নিখুঁটভাৱেত পালন কৰিব পাৰে সেয়া মানুহৰ পক্ষে সম্ভৱ নহয়। সেয়ে কম্পিউটাৰক গতাই থকা হ’ল এটাৰ পিছত এটাকৈ অন্তহীন কামৰ বোজা। কম্পিউটাৰেও ‘আপোনাৰ বিশ্বাসী’ বা ‘আপোনাৰ একান্ত বাধ্য ছাত্ৰ’ৰ দৰে কামখিনি কোনো ওজৰ-আপত্তি নোহোৱাকৈ কৰিবলৈ ল’লে। আৰু বিনিময়ত? বিনিময়ত আমি কম্পিউটাৰটোক কিবা দিলোনে? সপ্তাহটো বা মাহেকৰ মূৰতো তাৰ ধূলি-বালিকণ নিয়মীয়াকৈ চাফা কৰিবলৈ আমাৰ সময়-সুবিধা নোলায়। আমি কিমানজনে ধন খৰছ কৰি অপাৰেটিং ছিষ্টেম ‘কিনি’ কম্পিউটাৰত ভৰাওঁ? কিমানজনে এন্টি ভাইৰাছৰ শেহতীয়া সংস্কৰণ আপডেট কৰি ৰাখোঁ বাৰু?\nকম্পিউটাৰত কৰি থকা কামখিনিৰ উপৰি ইয়াক ভালে ৰখাৰ সাধাৰণ কথাখিনি আমি কিমানে জানিবলৈ যত্ন কৰোঁ? কাম কৰি থকা কম্পিউটাৰটোৰ স্বাস্থ্য সম্পৰ্কে আমি কিমান সচেতন?\nহয়, কম্পিউটাৰ এটা নিৰ্বোধ যন্ত্ৰ। কিন্তু ওযন্ত্ৰ হ’লেও, নিজৰ বাইকখন বা গাড়ীখনত দেখোন সপ্তাহৰ মূৰত বা মাহেকৰ মূৰত হ’লেও আমি পানী এচলু মাৰোঁ, চকাত হাৱা কমিছে নেকি চাওঁ, তেল-ম’বিল ভৰাওঁ। কম্পিউটাৰ যিদৰে জেওৰা নোহোৱা বাৰীত গৰু সোমায়, ঢাকন নোহোৱা চৰুত যিদৰে মাখি পৰে, ঠিক সেইদৰে ভালদৰে প্ৰতিপাল নকৰা কম্পিউটাৰতো ভাইৰাছ সোমায়।\nআপোনাৰ কম্পিউটাৰৰ সমস্ত তথ্যৰাজি সাংকেতিকৰণ(Encrypt)কৰি লক কৰা হৈছে। সেইখিনি পুনৰোদ্ধাৰ কৰিবলৈ চেষ্টা কৰি আপুনি নিজৰ সময় নষ্ট নকৰাই ভাল। কাৰণ সেয়া আমাৰ নিজস্ব অ-সাংকেতিকৰণ(Decrypt) ছফটৱে’ৰৰ দ্বাৰাহে কৰাটো সম্ভৱ। কথাটোৰ প্ৰমাণ চাবলৈ আপুনি তলৰ লিংকত ক্লিক কৰি একাংশ তথ্য বিনামূলীয়াকৈ পুনৰোদ্ধাৰ কৰিব পাৰে। যদিহে আপুনি আপোনাৰ সকলোখিনি তথ্য পুনৰোদ্ধাৰ কৰিব খোজে তেনেহ’লে অনুগ্ৰহ কৰি তিনি দিনৰ ভিতৰত তলত দিয়া নিয়ম অনুসৰি মাত্ৰ তিনিশ ডলাৰ মূল্যৰ বিটকইন(BitCoin) পৰিশোধ কৰক। মনত ৰাখিব, তিনিদিনৰ ভিতৰত পৰিশোধ নকৰিলে আপুনি ইয়াৰ দুগুণ ধন ভৰিব লাগিব আৰু যদি এসপ্তাহৰ ভিতৰত সেইখিনিও পৰিশোধ নকৰে তেনেহ’লে আপোনাৰ সমস্ত তথ্যৰাজি ডিলিট কৰা হ’ব।\n২০১৭ বৰ্ষৰ ১২ মে’ৰ দিনা কাম কৰি থকা কম্পিউটাৰত হঠাৎ এনে বাৰ্তা দেখি বিশ্বৰ বিভিন্ন দেশৰ লোকসকলৰ মাজত হাঁহাকাৰ লাগিল। হাঁহাকাৰ নালাগিবই বা কিয়? ৱান্নাক্ৰাই ৰেনছমৱে’ৰ নামৰ এবিধ ভাইৰাছ অসুৰক্ষিত কম্পিউটাৰত ই-মেইলৰ যোগে প্ৰৱেশ কৰি তাৰ সমস্ত তথ্যৰাজি কোনেও ব্যৱহাৰ কৰিব নোৱৰাকৈ লক কৰি উল্লিখিত ধৰণৰ বাৰ্তা এটা প্ৰদৰ্শন কৰে। ইয়াৰ ফলত বিশ্বৰ লাখ লাখ কম্পিউটাৰ আক্ৰান্ত হয়। কোনো এখন চিকিৎসালয়ৰ মূল কম্পিউটাৰটোত যদি কেনেবাকৈ এই ভাইৰাছটো প্ৰৱেশ কৰিছে তেনেহ’লে তৎমূহূৰ্ততে ই চিকিৎসালয় খনৰ সমগ্ৰ ব্যৱস্থাটোকে অচল কৰি পেলাইছে। ফলত নতুন ৰোগী পঞ্জীয়নৰ পৰা আৰম্ভ কৰি চিকিৎসা চলি থকা ৰোগীসকলৰ স্বাস্থ্য সম্পৰ্কীয় তথ্যসমূহো বিচাৰি উলিয়াব পৰা হোৱা নাই। বিশ্বমানৰ চিকিৎসালয়সমূহত সম্প্ৰতি সাধাৰণতে কাগজ ব্যৱহাৰ কৰা নহয়। তাৰ পৰিৱৰ্তে সকলো তথ্য পোনপটীয়াকৈ কম্পিউটাৰত ভৰাই যোৱা হয় আৰু চিকিৎসালয়খনৰ অন্তৰ্গত যিকোনো এটা কম্পিউটাৰৰ পৰা সেই তথ্যসমূহ আহৰণ কৰিব পৰা যায়। সেইখিনি তথ্যকে যদি ভাইৰাছটোৱে কোনেও চাব নোৱৰাকৈ আবদ্ধ কৰি পেলায় তেনেহ’লে কি হ’ব পাৰে সেয়া সহজেই অনুমেয়। ৱান্নাক্ৰাই ৰেনছমৱে’ৰ নামৰ ভাইৰাছবিধে সেইটোকে কৰিছে। আৰু সেয়া কেৱল মাত্ৰ এখন-দুখন চিকিৎসালয়তে নহয়, বিশ্বৰ বিভিন্ন স্থানৰ শ-শ চিকিৎসালয়ৰ সেৱা সাময়িকভাৱে বাতিল কৰিব লগা হৈছে কেৱল এই ভাইৰাছবিধৰ বাবে।\nআকৌ ধৰা, কোনো দেশৰ ৰে’ল যোগাযোগ ব্যৱস্থাটো কম্পিউটাৰৰ দ্বাৰা নিয়ন্ত্ৰণ কৰা হয়। কোনখন ট্ৰেইন কেতিয়া কোনফালেদি যাব, কোনখন ট্ৰেইনে কিমান সময়ত কোনখনক ক’ত ট্ৰেক সলনি কৰি বাট এৰি দিব, কোনটো ষ্টেচনত কিমান সময় ৰ’ব, সেই সকলোবিলাক তথ্য পূৰ্ব নিৰ্ধাৰিত ধৰণে কম্পিউটাৰে নিয়ন্ত্ৰণ কৰে। এই ব্যৱস্থাত ব্যৱহাৰ হোৱা কম্পিউটাৰৰ সংখ্যা এটা-দুটা নহয়, বহু হাজাৰ হ’ব পাৰে। এতিয়া কল্পনা কৰা, ৱান্নাক্ৰাই ৰেনছমৱে’ৰৰ দ্বাৰা ইয়াৰ মাত্ৰ এটা বা দুটা কম্পিউটাৰ আক্ৰান্ত হ’ল। ফলত কি হ’ব অনুমান কৰিব পাৰিছানে? এই ঘটনাটোৱেই সংঘটিত হ’ল জাৰ্মানীত। অৱশ্যে, কৰ্তৃপক্ষই ততালিকে দিশখনৰ ৰে’লসেৱা সাময়িকভাৱে স্থগিত ৰখাত এক ভয়ংকৰ দুৰ্ঘটনাৰ পৰা ৰক্ষা পৰিল।\nআমেৰিকা, চীন, জাপান, ব্ৰিটেইন, ৰাছিয়া, জাৰ্মানী, ফ্ৰান্স আদিৰ দৰে প্ৰযুক্তিৰ ক্ষেত্ৰত অতিকে উন্নত বুলি নাম থকা দেশসমূহৰ সৰু-বৰ বিভিন্ন বাণিজ্যিক প্ৰতিষ্ঠানতো একেই অৱস্থা। ভাৰতবৰ্ষৰ অন্ধ্ৰপ্ৰদেশৰ পুলিচ প্ৰশাসনৰ কম্পিউটাৰ নেটৱৰ্কো ৱান্নাক্ৰাই ৰেনছমৱে’ৰৰ দ্বাৰা আক্ৰান্ত হৈ সমগ্ৰ ব্যৱস্থাটোকে অচল কৰি পেলাইছিল।\nকিন্তু কোনে আৰম্ভ কৰিছে এই ছাইবাৰ সন্ত্ৰাস? এখন দেশৰ বল-শক্তি নিৰ্ভৰ কৰে ঘাইকৈ দেশখনৰ সৈন্য-বাহিনীৰ ওপৰত। আৰ্মি, নেভী আৰু এয়াৰ ফ’ৰ্চৰ উপৰি উন্নত দেশসমূহত আজিকালি আন এক বাহিনী আছে, সেয়া হৈছে ছাইবাৰ বাহিনী। এই বাহিনীটোৰ মূল কাম হৈছে সংশ্লিষ্ট দেশখনৰ ছাইবাৰ জগতখনক সুৰক্ষিত কৰি ৰখা আৰু প্ৰয়োজন সাপেক্ষে শত্ৰু দেশক ছাইবাৰ ইআক্ৰমনেৰে ধৰাশায়ী কৰা। ইয়াৰ বাবে এই বাহিনীটোৰ হাতত থাকে কিছুমান অতিকৈ ভয়ংকৰ ছাইবাৰ অস্ত্ৰ। সাধাৰণ দৃষ্টিত অদৃশ্য এই অস্ত্ৰসমূহৰ মোক্ষম আঘাতে একো একোখন দেশৰ কম্পিউটাৰ-ইন্টাৰনেট নিয়ন্ত্ৰিত সমগ্ৰ ব্যৱস্থাটোকে নিমিশতে ধ্বংস কৰি পেলাব পাৰে। আমেৰিকাৰ ৰাষ্ট্ৰীয় নিৰাপত্তা এজেন্সী অধীনত থকা তেনে কেইপদমান অস্ত্ৰ ২০১৬ বৰ্ষত কোনো সুচতুৰ হেকাৰৰ এটা দলে চুৰ কৰি নিয়ে আৰু তাকে ব্যৱহাৰ কৰি তেওঁলোকে ইতিমধ্যে ভালেকেইটা ইছাইবাৰ আক্ৰমণ সংঘটিত কৰিছে। দা শ্বেড’ ব্ৰ’কাৰ্ছ চমুকৈ টি এছ বি বুলি চিনাকী দিয়া এই দলটোৱেই ৱান্নাক্ৰাই ৰেনছ্মৱে’ৰ নামৰ ভাইৰাছবিধ উল্লিখিত ছাইবাৰ আহিলাসমূহৰ দ্বাৰা সৃষ্টি কৰিছে বুলি জানিব পৰা গৈছে। হেকাৰৰ দলটোৱে ইয়াক বুজাবলৈ ‘I Want to Cry’ বাক্যটো ব্যৱহাৰ কৰিছে। সেয়েহে ইয়াক চমুকৈ ৱান্নাক্ৰাই বুলি নামকৰণ কৰা হৈছে। আনহাতে,ক ভাইৰাছটোৰ কবলৰ পৰা মুক্তি লাভ কৰাৰ বিনিময়ত মুক্তিপন দাবী কৰাৰ বাবে ইয়াক ‘ৰেনমছৱে’ৰ’ বুলি কোৱা হৈছে। সি যি নহওঁক, ৱান্নাক্ৰাই আৰু ৰেনছমৱে’ৰ এই দুয়োটা নামেৰে সৰ্বসাধাৰণৰ মাজত ত্ৰাসৰ সৃষ্টি কৰা ভাইৰাছবিধক বিশেষজ্ঞসকলে বিশ্বৰ আটাইতকৈ ভয়াবহ কম্পিউটাৰ ভাইৰাছ আখ্যা দিছে।\nআমেৰিকাৰ প্ৰতিৰক্ষা বাহিনীৰ পৰা চুৰ কৰা ভয়ংকৰ ছাইবাৰ অস্ত্ৰকেইপদৰ দ্বাৰা দা শ্বেড’ ব্ৰ’কাৰ্ছ নামৰ গোটটোৱে যেতিয়া কুটঘাত সংঘটিত কৰিবলৈ আৰম্ভ কৰিছিল, তেতিয়াই মাইক্ৰ’ছফট ক’ৰপ’ৰেছনে এই সম্পৰ্কে ৰাইজৰ সতৰ্ক কৰি দিছিল আৰু ইয়াৰ পৰা হাত সাৰিবলৈ কম্পিউটাৰত ব্যৱহৃত অপাৰেটিং ছিষ্টেমৰ শেহতীয়া সংস্কৰণহে ব্যৱহাৰ কৰিবলৈ আহ্বান জনাইছিল। নতুন অপাৰেটিং ছিষ্টেম কিনিবলৈ অনিহা প্ৰকাশ কৰা চৰকাৰী-বেচৰকাৰী প্ৰশাসন ব্যৱস্থাৰ কাম চলি আছে যেতিয়া ৮চলি থাকক মনোভাৱৰ বাবেই ৱান্নাক্ৰাই ৰেনমছৱে’ৰ নামৰ ভাইৰাছবিধৰ দ্বাৰা আক্ৰান্ত হ’ল।\nপ্ৰসংসক্ৰমে উল্লেখযোগ্য যে, ৱান্নাক্ৰাই ৰেনছমৱে’ৰ ভাইৰাছবিধে আক্ৰমণৰ বাবে বাছি লৈছে ঘাইকৈ পুৰণা অপাৰেটিং ছিষ্টেম যেনে উইণ্ড’জ এক্স পি থকা কম্পিউটাৰসমূহ। এসময়ত অতিকে জনপ্ৰিয় উইণ্ড’জ এক্স পি নামৰ অপাৰেটিং ছিষ্টেমবিধক মাইক্ৰ’ছফটে ৮২০১৪ চনতে বিদায় জনালে যদিও এতিয়াও বিশ্বৰ লাখ লাখ কম্পিউটাৰ এইবিধ অপাৰেটিং ছিষ্টেমকে ব্যৱহাৰ কৰা হৈ আহিছে। কাৰণ নতুন অপাৰেটিং ছিষ্টেম ল’বলৈ গ’লে তাৰ বাবে এক বুজন পৰিমাণৰ ধন পৰিশোধ কৰিব লাগিব আৰু কম্পিউটাৰৰ পৰা পুৰণাটো আঁতৰাই নতুনটো ভৰাবৰ বাবেও প্ৰয়োজন হ’ব ভালেখিনি সময় আৰু ধনৰ। সেয়ে, আওপুৰণি উইণ্ড’জ এক্স পি আজিও বিভিন্ন ক্ষেত্ৰত চলাই থকা হৈছে। আনহে নালাগে আমাৰ ভাৰতবৰ্ষৰ অধিকাংশ এ’ টি এম মেছিন আজিৰ তাৰিখতো উইণ্ড’জ এক্স পিৰ দ্বাৰাই পৰিচালিত হয়। ভাৰতবৰ্ষৰ বেংক ব্যৱস্থা, শ্বেয়াৰ বজাৰ, দূৰ সংযোগ ব্যৱস্থা, প্ৰতিৰক্ষা, প্ৰশাসন আদিকে ধৰি বিভিন্ন ক্ষেত্ৰত বহুলভাৱে উইণ্ড’জ এক্স পি ব্যৱহাৰ কৰা হয়। কেৱল ভাৰতবৰ্ষই নহয়, বিশ্বৰ আগশাৰীৰ বিভিন্ন দেশতো। সেয়েহে সতৰ্কতামূলক ব্যৱস্থাৰূপে ভাৰতীয় ৰিজাৰ্ভ বেংকে উইণ্ড’জ এক্স পি বা তেনেধৰণৰ পুৰণা অপাৰেটিং ছিষ্টেমসমূহ আঁতৰাই নতুন অপাৰেটিং ছিষ্টেম আৰু শেহতীয়া সুৰক্ষামূলক ব্যৱস্থাসমূহ গ্ৰহণ কৰিবলৈ নিৰ্দেশ দিছে।\nসুখৰ কথা, বিশ্বৰ আগশাৰীৰ কম্পিউটাৰ বিশেষজ্ঞসকলে ৱানাক্ৰাই ৰেনছমৱে’ৰ ভাইৰাছক প্ৰতিহত কৰিব পৰাকৈ ইতিমধ্যে এটা ‘কিল ছুইটছ’ উদ্ভাৱন কৰিছে। অৱশ্যে এই ব্যৱস্থাটোৱে আক্ৰান্ত হোৱা কম্পিউটাৰকহে সুৰক্ষা প্প্ৰদান কৰিব পাৰে। ইতিমধ্যে আক্ৰান্ত হোৱা কম্পিউটাৰৰ পৰা ৱান্নাক্ৰাই ৰেনছমৱে’ৰ ভইৰাছবিধ আঁতৰাব নোৱাৰে। কেৱল এই ভাইৰাছেই নহয়, বিশ্বৰ ঠায়ে ঠায়ে বিভিন্ন ধৰণৰ ভাইৰাছ নিতৌ সৃষ্টি হৈছে আৰু সুবিধা পালেই তোমাৰ কম্পিউটাৰটোও ই আক্ৰমণ কৰিব। এনে ধৰণৰ এবিধ ভাইৰাছেই নিচেই কম দিনৰ ভিতৰত সমগ্ৰ বিশ্বত কল্পনাতীত ত্ৰাসৰ সৃষ্টি কৰিব পাৰে। শেহতীয়াকৈ জানিব পৰা মতে ৱান্নাক্ৰাই মেনছম’ৱেৰ ভাইৰাছবিধৰো এটা নতুন সংস্কৰণ ওলাইছে। এইটো সংস্কৰণে উইণ্ড’জ এক্স পিৰ উপৰি নতুন অপাৰেটিং ছিষ্টেমসমূহো আক্ৰান্ত কৰিব পাৰিব বুলি আশংকা কৰা হৈছে।\nএতিয়া কথা হ’ল, কেনেকৈ হাত সাৰিব পাৰি এই ভয়াবহ ভাইৰাছবিধৰ পৰা? তুমি ব্যৱহাৰ কৰা কম্পিউটাৰত যদি উইণ্ড’জ এক্স পি আছে আৰু সেইটো কম্পিউটাৰ যদি ইন্টাৰনেট বা কোনো এক নেটৱৰ্কৰ দ্বাৰা সংযুক্ত হৈ আছে তেনেহ’লে সেইটো নিচেই সহজে ৱান্নাক্ৰাই ৰেনছমৱে’ৰ নামৰ ভাইৰাছৰ দ্বাৰা যিকোনো সময়তে আক্ৰান্ত হ’ব পাৰে। নতুন অপাৰেটিং ছিষ্টেম থকাসকলেও বৰ নিশ্চিত হ’ব নালাগে। কাৰণ ভাইৰাছবিধৰ দ্বিতীয় সংস্কৰণটোৱে আন আন অপাৰেটিং ছিষ্টেমকো ৰেহাই নিদিয়ে। গতিকে, অচিনাকী লোকৰ পৰা অহা ই-মেইলত যদিহে কিবা ফাইল সংলগ্ন হৈ আহে পৰাপক্ষত সেইটো ততালিকে ডিলিট কৰিবা অথবা সংলগ্ন ফাইলটোৰ শেষত .exe বুলি লিখা আছে নেকি চোৱা।\nকেৱল এয়াই নহয়, .exe-ৰ উপৰি .ecc, .ezz, .exx, .zzz, .xyz, .aaa, .abc, .ccc, .vvv, .xxx, .ttt, .micro, .crypto, .crypt, .crinf, .r5a, .XRNT, .XTBL, .R16M01D05, .pzdc, .good, .LOL!, .OMG!, .RDM, .RRK, .LeChiffre, .keybtc@inbox.com, .OxO, .bleep, .1999, .vault, .HA3, .toxcrypt, .magic, .SUPERCRYPT, .CTBL, >CTB2, .locky ইত্যাদি ধৰণৰ ফাইল এক্সটেনছন থাকিলেও সাৱধান হ’বা। ই-মেইলৰ সৈতে সংযুক্ত হৈ অহা কোনো এটা ফাইলত এই ধৰণৰ এক্সটেনছন যদিহে আছে তেন্তে কোনো কাৰণতে সেই ফাইলটোত ক্লিক নকৰিবা। কেৱল ফাইলেই নহয়, কোনো কোনো ক্ষেত্ৰত দেখা গৈছে, অচিনাকী ই-মেইলৰ সৈতে আহিছে কোনো ৱে’বপে’জৰ এটা লিংক। এই লিংকটোত বা ফাইলটোত ক্লিক কৰাৰ লগে লগে সি এটা মাৰাত্মক প্ৰগ্ৰেম ডাউনলোড কৰিব আৰু একে সময়তে কম্পিউটাৰত ইনষ্টল হৈ নিজৰ কাম আৰম্ভ কৰি দিব। গতিকে সাৱধান। দ্বিতীয়তে, কম্পিউটাৰটো কেৱল প্ৰয়োজন থকা সময়তহে ইন্টাৰনেটৰ দ্বাৰা সংযুক্ত কৰা, সকলো সময়তে অপ্ৰয়োজনীয়ভাৱে ইন্টাৰনেটৰ সৈতে সংযোগ কৰি নথ’বা। তৃতীয়তে, নিজৰ প্ৰয়োজনীয় সমস্ত তথ্যৰাজী বেকআপ লোৱা। চতুৰ্থতে, এটা ভাল এন্টিভাইৰাছ ছফটৱে’ৰ কম্পিউটাৰত ভৰোৱা আৰু সেইটো প্ৰতিদিনেই আপডেট কৰি ৰাখা। এইখিনি সাধাৰণ সাৱধানতা অৱলম্বন কৰিব পাৰিলেই ৱান্নাক্ৰাই ৰেমছনৱে’ৰৰ দৰে আন আন কম্পিউটাৰ ভাইৰাছৰ পৰা বাছি থাকিব পাৰিবা।


দি দিম বুলি নক'ব... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅপদাৰ্থ ! ঘৰত কাম বন নকৰি ডাঙৰ ডাঙৰ লেকছাৰ মাৰি সময় অতিবাহিত কৰা ডেকা ল’ৰাবোৰক গাঁৱত দেউতাকে প্ৰায়ে গালি পাৰে- অপদাৰ্থ ক’ৰবাৰ! লেকছাৰ মাৰিয়েই দিনবোৰ পাৰ কৰিছ’। কিবা প্ৰসংগক্ৰমে কথাবোৰ মনলৈ আহিছে। এই শব্দটোৰ সৈতে কোনো ৰাজনীতিৰ সম্পৰ্ক নাই। ই এটা অৰাজনৈতিক পাৰিবাৰিক শব্দ।\nএনেদৰে গালি পাৰিলেও পিতৃৰ মুখে মুখে কোনো উত্তৰ নিদি সেই ডেকা ল’ৰাবোৰে সুযোগ বুজি ঘৰ এৰে। সুবিধা পালেই পুনৰ ভাষণৰ ফুলজাৰি মাৰে। তিনিআলি-চাৰিআলিত লগৰ বোৰৰ সৈতে দেশ উদ্ধাৰৰ কথা পাতে। আড্ডাত সামৰি লোৱা বিষয়বোৰৰ সন্দৰ্ভত বিশেষজ্ঞ মন্তব্যৰে আড্ডা জমাই তোলে। বাস্তৱত তেওঁলোক কৰ্মবিমুখ, দেউতাকৰ উপাৰ্জনেৰে খোৱা সুঠাম ডেকা ল’ৰা।\nতেওঁলোকৰ কথা কোনোবা এদিনীয়া মানুহে শুনিলে ভাবিব- কি উচ্চ চিন্তা-চৰ্চা। এনেবোৰ ডেকা ল’ৰা অৰ্থাৎ নতুন প্ৰজন্মই দেশখন, সমাজখন সলাই পেলাব। সেই ধাৰণা সলনি হ’বলৈ বৰ বেছি সময় অপেক্ষা কৰিব নালাগে। অসমীয়াত এষাৰ কথা আছে- যি মানুহে কথা বেছি কয়, সেই মানুহে কাম কৰিব নোৱাৰে। কথাৰেই তেওঁলোকে জগত জিনে।\nসকলো ক্ষেত্ৰতেই এনে মানুহ আছে। দেশ, জাতি বা ৰাজ্যৰ সন্মুখত কিবা সমস্যা হ’লেই তেনে এচাম লোক জঁপিয়াই পৰে। প্ৰকৃতাৰ্থত এই সকলো সেই পিতৃয়ে ভবাৰ দৰেই সমাজৰ বাবে একো একোজন অপদাৰ্থ। আজিৰ পৰা কেইটামান দশকৰ পিছলৈ ঘূৰি যাব লাগিব। ১৯৭২চনৰ ২৮ জুন। অসমৰ বিশিষ্ট বুদ্ধিজীৱি , সাংবাদিক হোমেন বৰগোহাঞি তেতিয়া নীলাচল কাকতৰ সম্পাদক। সাপ্তাহিক নীলাচল কাকতত ২৮জুন সংখ্যাত হোমেন বৰগোহাঞিয়ে এটা সম্পাদকীয় লিখিছিল।\nসম্পাদকীয়টোৰ শিৰোনাম আছিল- প্ৰথম ১০০টা দিন। এই সম্পাদকীয়ত বৰগোহাঞিয়ে লিখিছিল- বাস্তৱতাক অস্বীকাৰ কৰি একো লাভ নহয়। সত্যৰ খাটিৰত এই কথা স্বীকাৰ কৰিবই লাগিব যে আজিৰ পৰা ১০০ দিনৰ আগতে শৰৎ চন্দ্ৰ সিংহৰ নেতৃত্বত নতুন মন্ত্ৰী সভাই কাৰ্যভাৰ গ্ৰহণ কৰোতে অসমৰ জনসাধাৰণৰ মনত যি নতুন আশা আৰু উৎসাহ-উদ্দীপনাৰ সঞ্চাৰ হৈছিল, এতিয়া আৰু নামমাত্ৰহে অৱশিষ্ট ৰৈছেগৈ। বহুতো মানুহৰ মনত আনকি আশাৰ ঠাই দখল কৰিছে মোহভংগজনীত বেদনাবোৰে। ইয়াৰ সাম্ভাব্য কাৰণবোৰ নিৰপেক্ষ আৰু বস্তনিষ্ট দৃষ্টিভংগীৰে বিশ্লেষণ কৰি চোৱা দৰকাৰ।\nসম্পাদকীয়টোৰ এই লেখাখিনিয়ে মনলৈ আহি আছে। নাম সলনি কৰি এই কথাবোৰ নিৰপেক্ষ আৰু বস্তুনিষ্ট দৃষ্টিভংগীৰে বিশ্লেষণ কৰাৰ যেন প্ৰয়োজন আহিছে। হয়তো আশাভংগ বুলি নক’লেও আশাহত হোৱা কাৰণ হ’ব পাৰে বৰ্তমান অৱস্থাত যিখিনি সম্ভৱ ৰাইজে তাতোকৈ বহু বেছি আশা কৰিছিল। যি কাৰণতেই নহওঁক কথা দিয়া মতে কাৰ্যত সেইখিনি কৰিব পৰা নাই।\nএই মোহভংগতাৰ কাৰণ ভিন্ন হ’ব পাৰে। কিন্তু দুয়োটা কাৰণেই এৰিব পৰা বিধৰ নহয়। মৌখিক প্ৰতিশ্ৰুতিৰ তালিকা দিবলৈ সহজ। কিন্তু কামবোৰ কৰিবলৈ যি পটভূমি ৰচনা কৰিব লাগে সেই পটভূমি ৰচনা কৰাত যেন তেওঁ ব্যৰ্থ হৈছে। সেই ব্যৰ্থতাৰ হিচাপ আজি নল’লেও সময়ে এদিন ল’ব। এইটো নহয় যে এই কামখিনি কৰাৰ দক্ষতা তেওঁৰ নাই। কিন্তু সেই দক্ষতা অনুসৰি তেওঁ ক’ৰবাত বিফলতাৰ বোজা বহন কৰিবলৈ আৰম্ভ কৰিছে।\nএক প্ৰত্যাহ্বানৰ মাজেৰে ৰাজ্যখনৰ দায়িত্ব গ্ৰহণ কৰাৰ সময়ত আৰু আন এগৰাকী মুখ্যমন্ত্ৰী থকা সময়ত তেওঁ ট্ৰাব’ল শ্বুটাৰ ৰূপত পালন কৰা ভূমিকাৰ মাজত পাৰ্থক্য আছে। শেহতীয়াকৈ অসম-মিজোৰাম সীমান্ত অশান্ত হৈ পৰাৰ পাছত তেওঁ অসহায় আৰু চিন্তিত মুখখনে কিছু কথা যেন ক’বলৈ চেষ্টা কৰিছে। ভবাৰ দৰেই সকলো নহয়।\nচুবুৰীয়া ৰাজ্যৰ সৈতে সীমা বিবাদ আজিৰ নহয়। এই সীমা কেন্দ্ৰিক বিবাদ কেৱল এখন ৰাজ্যক বাদ দি সমাধান কৰা হ’ব বুলি তেওঁ কৰা ঘোষণা আৰু বাস্তৱৰ পৰিঘটনাৰ মাজত আকাশ-পাতাল পৃথকতা । যি কাৰণতেই নহওঁক, সফলতাবোৰৰ দাবী তেওঁ যেনেকৈ কৰে, বিফলতাৰ বাবেও সমালোচনাৰ সন্মুখীন তেওঁ হ’বই লাগিব।\nপ্ৰশ্ন উঠিছে- কাৰ প্ৰৰোচনাত এই পৰিৱেশ ৰচনা হ’ল? উত্তৰ-পূৰ্বাঞ্চলৰ ৰাজ্যসমূহৰ মাজত গঠন কৰা বিজেপিৰ ৰাজনৈতিক উমৈহতীয়া মঞ্চৰ নেতা হিচাপে তেওঁৰ প্ৰভূত্ব সীমাবদ্ধতাও ইয়াত পৰিস্ফূত হ’ল। ইয়াৰ দুৰ্ভাগ্যজনক পৰিস্থিতিৰ সমাধান সূত্ৰ কোনো ব্যক্তি বিশেষৰ ৰাজনৈতিক সফলতাৰ নিৰ্ণয়ৰ আধাৰ হ’ব নোৱাৰে।\nদিল্লীৰ প্ৰতি তেওঁৰ অনুগত্য হৃদয়তে থাকক। সেয়া এজন ব্যক্তিৰ ব্যক্তিগত ধাৰণা বা চেতনা। যদি ইয়াৰ উৰ্ধলৈ গৈ কোনোবা ৰাজ্যই বিচাৰিলে গুৱাহাটী-নলবাৰী তেওঁলোকক দি দিম বুলি কোনোবাই ক’ব পাৰে তেনেহ’লে সেয়া ধৃতালি। দিল্লীয়ে নিৰ্দেশ দিলেই অসম নামৰ এই ৰাজ্যৰ অস্তিত্ব কোনোবা অগ্ৰাসী ৰাজ্যক গতাই দিম বুলি ক’ব পৰা জনেই নিজৰ দিল্লীৰ প্ৰতি থকা অনুগত্য প্ৰকাশ কৰাৰ বিপৰীতে ৰাজ্য আৰু ৰাজ্যবাসীৰ প্ৰতি থকা দায়িত্ববোধক ক’ৰবাত যেন পাহৰি পেলালে।\nএয়া সংকটৰ সময়। মিজো লোকৰ পৰা আমি শিকিব লগা বহুত আছে বুলি কোৱা সময় নহয়। অৱশ্যে কঠিন বাস্তৱৰ মুখামুখি হ’বলৈ সহযোগিতাৰ প্ৰয়োজন। অসমৰ সীমা বিবাদ কিমান গুৰুতৰ সেয়া শাসনাধিষ্ট চৰকাৰে নজনা কাৰণ নাই। ২০১৬চনৰ পৰা বৰ্তমানলৈকে অসমৰ ভূমি চুবুৰীয়া ৰাজ্যই কিমান দখল কৰিলে? কেইটা অগ্ৰাসনৰ ঘটনা ঘটিল?\nনিজেই দিয়া উত্তৰ তেওঁকেই মনত পেলাই দিব বিচাৰিছো। ২০১৬চনৰ পৰা বৰ্তমানলৈকে অসমৰ ভূমিত অগ্ৰাসন কৰা বা বেদখল কৰা ২০৯টা ঘটনা সংঘটিত হৈছে। অৰুণাচলপ্ৰদেশে লখিমপুৰত ৮টা, ধেমাজিত ৯টা, বিশ্বনাথ চাৰিআলিত ৭টা, শদিয়াত ১টা, তিনিচুকীয়াত ১টা, চৰাইদেউত ২টা বেদখল বা অগ্ৰাসনৰ ঘটনা সংঘটিত কৰিছে।\nনগালেণ্ডে চৰাইদেউৰ ৫ স্থানত, শিৱসাগৰত ৩৪স্থানত, যোৰহাটত ৯স্থানত, কাৰ্বি আংলঙত ৪৯ স্থানত বেদখল বা অগ্ৰাসন কৰিছে। মিজোৰামে কাছাৰত ২৫ স্থানত, হাইলাকান্দিত ১৬ স্থানত, কৰিমগঞ্জত ১টা স্থানত অগ্ৰাসনৰ ঘটনা এই সময়চোৱাত অগ্ৰাসন কৰা বুলি চৰকাৰী তথ্যতে প্ৰকাশ। মেঘালয়ে পশ্চিম কাৰ্বিআংলঙত ২৭টা, কামৰূপত ১৩টা অগ্ৰাসন বা বেদখলৰ ঘটনা সংঘটিত কৰিছে।\nএই সময়চোৱাত অগ্ৰাসন বা অসমৰ মাটি বেদখল কৰা সন্দৰ্ভত কিমান গোচৰ ৰুজু কৰাহৈছে? কিমানজন লোকক কৰায়ত্ত কৰা হৈছে? সেয়াও এক গুৰুত্বপূৰ্ণ প্ৰশ্ন। পৰিতাপৰ কথা যে ২০১৬চনৰ পৰা এনেদৰে অসমৰ মাটি বেদখল কৰাৰ বিৰুদ্ধে ১২৭টা গোচৰ উক্ত সময়ত ৰুজু কৰা হৈছে। ইয়াৰ ভিতৰত মাত্ৰ ৩জন বেদখলকাৰীকহে গ্ৰেপ্তাৰ কৰা হ’ল।\nগোচৰ ৰুজু হোৱা জিলাসমূহ হ’ল- লখিমপুৰত ৫টা, ধেমাজিত ৯টা, বিশ্বনাথত ৭টা, শদিয়াত ১টা, তিনিচুকীয়াত ১টা, চৰাইদেউত ১টা গোচৰ অৰুণাচলৰ বিৰুদ্ধে। চৰাইদেউত ৫টা, শিৱসাগৰত ১৭টা, যোৰহাটত ৯টা, কাৰ্বি আংলঙত ২১টা নগালেণ্ডৰ বিৰুদ্ধে গোচৰ। কাছাৰত ২৫টা, হাইলাকান্দিত ১৬টা, কৰিমগঞ্জত ১টা গোচৰ মিজোৰামৰ বিৰুদ্ধে। কামৰূপত ৬টা মেঘালয়ৰ বিৰুদ্ধে গোচৰ ৰুজু কৰা হৈছে। এই গোচৰৰ বিপৰীতে চৰাইদেউত দুজন বেদখলকাৰীক আৰু মেঘালয়ত এজন বেদখলকাৰীক গ্ৰেপ্তাৰ কৰা হৈছিল।\nঅৰুণাচলে শোণিতপুৰত ১.০৮৪৯ হেক্টৰ মাটি বেদখল কৰিছে। আন জিলাত এইখন ৰাজ্যৰ বেদখল কৰা অসমৰ ভূমিৰ পৰিমান হ’ল- বিশ্বনাথত ৪৭৬১.০০ হেক্টৰ, লখিমপুৰত ১৯৭৫.৪১ হেক্টৰ, ধেমাজিত ১০৫৫.৭৪ হেক্টৰ, ডিব্ৰুগড়ত ১০ হেক্টৰ, চৰাইদেউত ৬০২.০১ হেক্টৰ। অৰ্থাৎ অৰুণাচলে অসমৰ ৮৩৯৫.২৫৪৫ হেক্টৰ ভূমি বেদখল কৰিছে।\nনগালেণ্ডে যোৰহাটত ১৮৮০৭.৮২ হেক্টৰ, শিৱসাগৰত ২৩.৯০ হেক্টৰ, গোলাঘাটত ৩৬২৯৪.০৭ হেক্টৰ, চৰাইদেউত ২৭০.৪৩ হেক্টৰ মাটি বেদখল কৰিছে। নগালেণ্ডে বেদখল কৰা অসমৰ ভূমিৰ পৰিমান হ’ল ৫৫৩৯৬.১২ হেক্টৰ। মেঘালয়ে গোৱালপাৰাত ৩৩.৮১ হেক্টৰ, কাছাৰত ৬০২.০১ হেক্টৰ, কামৰূপত ৮০২.৬ হেক্টৰ, দক্ষিণ শালমাৰা-মানকাচৰত ৩.৩৫০ হেক্টৰ, পশ্চিম কাৰ্বিআংলঙত ২০ বৰ্গ কিলোমিটাৰ মাটি বেদখল কৰা বুলি অসম চৰকাৰৰ তথ্যত প্ৰকাশ। মেঘালয়ে বেদখল কৰা ভূমিৰ পৰিমান ৩৪৪১.৮৬ হেক্টৰ।\nইফালে, মিজোৰামে হাইলাকান্দিত ১০০০ হেক্টৰ, কৰিমগঞ্জত ৩৭৭.৫৮ হেক্টৰ, কাছাৰত৪০০ হেক্টৰকে ধৰি মুঠ ১৭৭৭.৫ হেক্টৰ ভূমি বেদখল কৰি থৈছে। চৰকাৰী নথিপত্ৰ অনুসৰিয়েই ২০১৬চনৰ পৰা চুবুৰীয়া ৰাজ্যই বেদখল কৰা অসমৰ মাটিৰ পৰিমান ৬৯০১০.৮২ হেক্টৰ। আন্তঃৰাজ্যিক এই সীমা সমস্যা সমাধানৰ বাবে দুটা গোচৰ উচ্চতম ন্যায়ালয়ত চলি আছে।\nএটা নগালেণ্ড আৰু আনটো অৰুণাচলপ্ৰদেশৰ মাজত। নগালেণ্ডৰ বিৰুদ্ধে ২/১৯৮৮ নম্বৰৰ গোচৰৰ গোচৰীয়া পক্ষৰ শেষৰটো শুনানি শেষ পাছত পদকীয়া নগালেণ্ডৰ ৰাজ্যৰ সাক্ষী শুনানি আৰম্ভ হ’ব। অৰুণাচলপ্ৰদেশৰ বিৰুদ্ধে চলি থকা গোচৰৰ সকলো শুনানি সম্পূৰ্ণ হৈছে। এয়া হৈছে সীমা কেন্দ্ৰিক বিবাদৰ বাস্তৱ ছবি।\nনগালেণ্ডৰ অগ্ৰাসনৰ বাবেই অসমে দুখনকৈ তৈলক্ষেত্ৰ এৰি দিব লগা হৈছে। দিছৈ ভেলী সংৰক্ষিত বনাঞ্চল বেদখলকাৰীৰ কৱলৰ পৰা মুক্ত কৰিবলৈ বন সুৰক্ষা শিবিৰ স্থাপন কৰা হৈছিল। কিন্তু ইয়াৰ পাছতো উক্ত স্থানত অগ্ৰাসন বা বেদখল হৈয়েই আছে। অৱশ্যে সীমান্ত উন্নয়ন মন্ত্ৰী আৰু গৃহমন্ত্ৰীৰ তথ্যৰ মাজত পাৰ্থক্য আছে। এখন চৰকাৰৰ দুটা বিভাগৰ মুৰব্বীয়ে দাখিল কৰা তথ্যত এই পাৰ্থক্য থাকিলেও অসমৰ সীমান্তৱৰ্তী অঞ্চলত বাস কৰা লোকসকলৰ বাবে সীমা সমস্যা সমাধান অন্য এক গুৰুত্বপূৰ্ণ বিষয় হৈ পৰিছে।\nকেন্দ্ৰীয় গৃহ মন্ত্ৰীৰ অধ্যক্ষতাত শ্বিলঙত এই সীমা কেন্দ্ৰিক সমস্যাক লৈ আলোচনা চলাৰ কেইঘন্টামানৰ পাছতেই মিজোৰামৰ লাইলাপুৰত সংঘটিত ঘটনাই ৰাজ্যবাসীক আতংকিত কৰি তুলিছে। নিজ দেশৰ ভিতৰতেই শত্ৰু আচৰণ কৰা এখন ৰাজ্যৰ বৰ্বৰতাৰ বলি হোৱা অসম আৰক্ষীৰ শ্বহীদ জোৱানসকলৰ এই ত্যাগেই প্রথম নহয়। ইয়াৰ পূৰ্বেও মেৰাপানীত যথেষ্ট সংখ্যক আৰক্ষীৰ এনেধৰণৰ সীমা কেন্দ্ৰিক বিবাদৰ পৰিণতিত মৃত্যু হ’ব লগা হৈছিল।\nবিৰোধীয়ে প্ৰশ্ন তুলিছে- চৰকাৰৰ প্ৰতি আঙুলি তুলি কৈছে যে এই চৰকাৰে কেৱল ঘৰৰ ভিতৰতহে উচ্চ বাক্য কৰে। চৰকাৰৰ বৰমূৰীয়া গৰাকীক সমালোচনাৰে থকা সৰকা কৰিছে। বিৰোধীকো শাসকীয় পক্ষই উভতি ধৰিছে। এই ৰাজনৈতিক বাদবিবাদৰ সুযোগ চুবুৰীয়া ৰাজ্যখনে বাৰুকৈয়ে লৈছে। গৃহমন্ত্ৰী অমিত শ্বাহে সমস্যা সমাধানৰ বাবে দিল্লীলৈ দুই ৰাজ্যৰ মুখ্য সচিব আৰু আৰক্ষী অধীক্ষক সকলক তাৎক্ষণিকভাৱে তলব কৰি দিছিল।\nতাৰপাছত চিআৰপিএফক এই বিবাদমান অঞ্চলৰ দায়িত্ব অৰ্পণ কৰিছে। সীমান্তৰ যি স্থানত মিজোৰামে অসমৰ ভূমি অগ্ৰাসন কৰি বেদখলৰ অভিযোগ উত্থাপন হৈছিল, সেই ভূমিৰ পৰা অসম আৰক্ষীকো আঁতৰাই পঠিওৱা হৈছে। এনে সংঘাত কেতিয়াও কোনো চুবুৰীয়া ৰাজ্যৰ সৈতে অসমে নিবিচাৰে। কিন্তু তাৰ মানে এইটো নহয় যে ইচ্ছানুসৰি কোনো চুবুৰীয়া ৰাজ্যই অসমৰ ভূমি বেদখল কৰি থাকিব আৰু অসমে ইয়াৰ যোগ্যপ্ৰত্যুত্তৰ সঠিক আৰু সংবিধানিক ভাৱে দিয়াৰ সলনি কেৱল বুকুত গুলী পাতি ল’ব লাগিব।\nমিজোৰামৰ এজন জনপ্ৰতিনিধিয়ে কৰা মন্তব্য অতি তাৎপৰ্যপূৰ্ণ। এখন গণতান্ত্ৰিক দেশৰ ভিতৰত অসম আৰক্ষীৰ প্ৰতি তেওঁৰ এই বিদ্বেষপূৰ্ণ মন্তব্য শোভা নাপায়। ৰাজ্য চৰকাৰে কেন্দ্ৰীয় চৰকাৰৰ সহযোগত প্ৰয়োজনত আদালতৰ সহায় লৈ আলাপ-আলোচনাৰ মাজেৰে এই সমস্যাবোৰ স্থায়ী সমাধানৰ পথ উলিয়াব লাগিব। কেৱল আৱেগিক কথাৰে দৰকাৰ হ’লে দিল্লীয়ে ক’লে মই গুৱাহাটী-নলবাৰী এৰি দিম বুলি কোৱা চলাহী কথাৰে ৰাজ্য নচলিব।\nসংঘাতময় আৰু ৰাজ্যৰ বাবে চিন্তিত এই সময়ত সংযমতাৰে সকলো এক হৈ থিয় নিদিলে বিপদ আমাৰেই। সমালোচনাৰ বোকা ছটিয়াই সমস্যাক সমস্যা কৰি ৰাখি বিৰোধী পক্ষক দুৰ্বল বুলি সুযোগ দিলে সেই পিতৃ-পুত্ৰজনৰ দৰে তেওঁলোকে তেওঁক-আমাক সকলোকে হাঁহিব অপদাৰ্থ বুলি।\nঅখিল গগৈৰে অসমীয়া প্ৰতিদিনৰ এক্সক্লুছিভ সাক্ষাৎকাৰঃ কিয় বেয়া পাইছে অখিলক পৰেশ বৰুৱাই?


পশুৰ চবকা ৰোগ — Vikaspedia\nচবকা বা খুৰাফটা ৰোগ (Foot and Mouth Disease) পশুৰ এবিধ ভয়াবহ সংক্রামক ৰোগ। বৰ্ত্তমান বিশ্বৰ প্ৰায় ২০ খন মান দেশ এই ৰোগৰ পৰা মুক্ত, কিন্তু আমাৰ দেশত এই ৰোগৰ প্ৰাদূৰ্ভাৱ এতিয়াও উল্লেখনীয়। ভাৰতত এই ৰোগৰ ফলত বছৰি আনুমানিক প্রায় ৫০০ কৌটি টকা লোকচান হয়।\nচবকা এবিধ ভাইৰাছৰ দ্বাৰা হোৱা বেমাৰ। ভাইৰাছবোৰ খালি চকুৰে মনিব নোৱাৰি, অতি শক্তিশালী অনুবীক্ষণ যন্ত্ৰৰ সহায়তহে ইহঁতক দেখা যায়। চবকা ভাইৰাছৰ কেবাটাও প্রকাৰ আৰু উপপ্রকাৰ (Sub type) আছে। বৰ্ত্তমান সাতটা প্রকাৰ যেনে – ‘ও’, ‘এ’, ‘চি, এচিয়া১, এছ. এ. টি১. এছ এ.টি২. এছ.এ.টি৩. আৰু আশীৰ ওপৰত উপ-প্ৰকাৰ আছে। ভাৰতবৰ্ষত হোৱা চবকা ৰোগৰ প্ৰথম চাৰিটা প্রকাৰ আৰু এ২২ নামৰ এবিধ উপ-প্ৰকাৰ পোৱা গৈছে।\nসাধাৰণতে সকলো ধৰণৰ ঘৰচীয়া আৰু বণৰীয়া প্রাণী এই ৰোগত আক্রান্ত হ’ব পাৰে। উন্নত আৰু বৰ্ণসংকৰ জাতৰ গৰুৰ ক্ষেত্ৰত ই মাৰাত্মক ধৰণেৰে হোৱা দেখা যায়। মানুহো কেতিয়াবা চবকা জীৱাণুৰ দ্বাৰা আক্রান্ত হ’ব পাৰে। সাধাৰণতে, এই ৰোগৰ প্ৰাদুৰ্ভাৱ জুনৰ পৰা চেপ্তেম্বৰ মাহত বেছি হোৱা দেখা যায় যদিও বছৰৰ যিকোনো সময়তেই ই হ’ব পাৰে।\n(ক) দূষিত বায়ুৰ দ্বাৰা: আক্রান্ত জন্তুৰ লালটিৰ লগত এই ভাইৰাছ বহু পৰিমানে নিঃসৰিত হয়। পাছত ই ধূলিকণাৰ লগত মিহলি হৈ বতাহত উৰি ফুৰে আৰু আনকি ৬০ মাইল পর্যন্ত যাব পাৰে। বতাহৰ লগত মিহলি হোৱা চবকা ভাইৰাছৰ জীৱনী শক্তি অৱশ্যে তাপ, আৰ্দ্ৰতা, বৰষুণ আদিৰ ওপৰত নিৰ্ভৰ কৰে।\n(খ) আক্রান্ত জন্তু: নিৰোগী প্রাণী আক্রান্ত প্ৰাণীৰ লগত প্রত্যক্ষ সংস্পৰ্শলৈ আহিলে ৰোগৰ দ্বাৰা আক্রান্ত হ’ব পাৰে। আক্রান্ত প্ৰাণী এঠাইৰ পৰা আন ঠাইলৈ যোৱাৰ ফলত নতুন ঠাইতো এই বেমাৰ বিয়পিব পাৰে।\nবেমাৰী গাই গৰুৰ গাখীৰতো ভাইৰাছবোৰ আহে আৰু সেই গাখীৰ খোৱাৰ ফলত পোৱালি বেমাৰৰ দ্বাৰা আক্রান্ত হ’ব পাৰে।\nৰোগত মৃত্যু হোৱা জন্তুৰ হাড়, মজ্জা, চাল আদিত ভাইৰাছবোৰ কিছুদিনলৈ জীয়াই থাকে আৰু ‘শ’ ভালদৰে সৎকাৰ নকৰিলে সুস্থ জন্তু তাৰ সংস্পৰ্শলৈ আহি ৰোগৰ দ্বাৰা আক্রান্ত হ’ব পাৰে।\nবেমাৰী প্ৰাণীৰ আলপৈচান ধৰা বা চিকিৎসা কৰা মানুহৰ কাপোৰ-কানি, জোতা আদিত এই ভাইৰাছবোৰ লাগি থাকিব পাৰে আৰু তেনে মানুহ আন ঠাইলৈ গৈ নিৰোগী প্রাণীক ৰোগাক্রান্ত কৰি তুলিব পাৰে।\nচবকা হৈ থকা ঠাইৰ ঘাঁহ, খেৰ আদিতো জীৱানু বহুদিন জীয়াই থাকিব পাৰে আৰু তাৰ দ্বাৰা আন ঠাইতো বেমাৰ বিয়পি পৰিব পাৰে।\nবেমাৰ হৈ যোৱাৰ পাছতো গৰুৰ টনছিল, অন্ত্র আদিত ভাইৰাছ প্রায় ২ বছৰ তিনি মাহ পর্যন্ত থাকিব পাৰে। এনে জন্তুৱে ৰোগৰ লক্ষণ নেদেখুৱায়। কিন্তু ভাইৰাছ বহন কৰি ফুৰে। তেনেকৈ ছাগলীৰ ক্ষেত্ৰত বেমাৰ হৈ যোৱাৰ ৯ মাহ পাচলৈকে এই ভাইৰাছ বহন কৰি বেমাৰ বিয়পায়।\nআক্রান্ত জন্তুৰ বীৰ্য্য\nআক্রান্ত ষাঁড় গৰু প্ৰজনন কাৰ্য্যত ব্যৱহাৰ কৰিলে বা বেমাৰী ষাঁড়ৰ বীৰ্য্যৰ দ্বাৰা কৃত্রিম প্রজনন কৰালেও বেমাৰ সুস্থ প্ৰাণীৰ গালৈ বিয়পিব পাৰে।\nকেতিয়াবা চবকা ভাইৰাছ অন্য ৰোগৰ ছিটাৰ লগত মিহলি হোৱাৰ ফলত এই ৰোগ বিয়পি পৰিব পাৰে।\nভাইৰাছ সুস্থ প্ৰাণীৰ দেহত সোমোৱাৰ দুইৰ পৰা আঠ দিন মানৰ ভিতৰত ৰোগৰ লক্ষণ দেখা যায়। চবকাত আত্রান্ত জন্তুৰ সাধাৰণতে জ্বৰ উঠে, লাহে লাহে অৱশ হৈ আহে, আভোক হয়। খীৰতী গাইৰ গাখীৰ কমে। কেইঘন্টামানৰ ভিতৰত জিভা, ওঁঠ, দাঁতৰ আলু, খুৰাৰ মাজ আদি ৰঙা পৰে আৰু পানী জোলা বান্ধে। মুখেৰে ফেন আৰু লালতি ওলাব ধৰে। খোজ কাঢ়িব নোৱাৰা হয়। ওহাৰ আৰু বাটত কেতিয়াবা পানী জোলা বান্ধে। কেতিয়াবা গৰ্ভৱতী গাইৰ পোৱালি অকালতে নষ্ট হ’ব পাৰে। বৰ্ণসংকৰ গৰুৰ কেতিয়াবা মৃত্যুও হোৱা দেখা যায়। পোৱালিয়ে আন কোনো বাহ্যিক লক্ষণ নেদেখুৱাকৈয়ে মৃত্যু মুখত পৰে।\nগাহৰিৰ ক্ষেত্ৰত বাকীবোৰ লক্ষণ প্রায় একে যদিও মুখেৰে লালটি নোলায়। গাভিনী গাহৰিৰ গর্ভপাত হয়। ওহাৰ আৰু বাটত পানীজোলা বেছিকৈ হোৱা দেখা যায়।\nচবকা ৰোগৰ চিকিৎসা\nচবকা ৰোগৰ কোনো নির্দিষ্ট চিকিৎসা নাই। তথাপিও বেমাৰৰ উপশম ঘটাবলৈ আৰু আৰোগ্য প্রক্রিয়াক তড়িত কৰিবলৈ কিছু চিকিৎসা দিয়া প্রয়োজন যেনে-\n(১) ১৫ গ্রাম (৩ চামুচ) বাৰিক পাউদাৰ ১ লিঃ পানীত মিহলাই মুখ জিভা আদি ভালকৈ প্রতিদিনে ধুই দিব লাগে।\n(২) ১ গ্রাম পটাছিয়াম পাৰমাঙ্গনেট তিনি লিটাৰ পানীত মিহলাই মুখ ভৰিৰ ঘা আদি দিনে তিনিবাৰকৈ ধুই দিব লাগে।\n(৩) ১ চামুচ ফিট্‌কিৰি ১ লিটাৰ পানীত মিহলাই মুখ/ ঠেঙৰ ঘা দিনত দুই/তিনিবাৰ ধুব লাগে।\n(৪) ধুওৱাৰ পাছত ১গ্রাম বৰিক পাউদাৰ ১০০ মিঃ লিঃ গ্লিচাৰিনত মিহলাই মুখৰ ঘাত লগাব লাগে।\nখুৰাৰ ঘাত ৪০ মিঃ লিঃ ফিনাইল ১ লিটাৰ পানীত মিহলাই সদায় ধুব লাগে। নাইবা ৪০ গ্রাম জিঙ্ক অক্সাইড ১ লিঃ পানীত মিহলাই ধুব লাগে। খুৰাৰ ঘাত যদি পোক লাগে পোকবোৰ উলিয়াই দি তাৰপিন তেল কপাহত লগাই ঘাত লগাব লাগে। তাৰোপৰি ঘাত দিয়া বিভিন্ন মলমো লগাব পাৰি। ওহাৰ আৰু বাটৰ ঘাঁত এণ্টিছেপ্তিক ক্রীম দিনত তিনিবাৰকৈ লগাব পাৰি।\nইয়াৰ উপৰিও আক্রান্ত জন্তু আন জীৱাণুৰ দ্বাৰা আক্রান্ত নোহোৱাকৈ ৰাখিবলৈ হ’লে চিকিৎসকৰ পৰামৰ্শ মর্মে এন্টিবায়টিক আদি দৰৱৰ প্ৰয়োগ কৰিব লাগে। আক্রান্ত প্ৰাণীক দুর্বল নহ’বৰ বাবে খনিজ পদার্থৰ মিশ্রণ, ভাতৰ মাৰ, জুলীয়া দানা, কোমল গছ-পাত আদিৰ যোগান ধৰিব লাগে। অতি দুর্বল হ’লে চেলাইন আদি দিয়াৰ ব্যৱস্থা কৰিব লাগে।\nউপযুক্ত ছিটা প্রদানেৰে এই বেমাৰ প্ৰতিৰোধ কৰিব পৰা যায়। বজাৰত এই ৰোগৰ বিভিন্ন ছিটা পোৱা যায়। ছিটা সদায় চিকিৎসকৰ পৰামৰ্শ মতেহে দিয়াব লাগে। সঘনে চবকা আক্রান্ত অঞ্চলত প্রতিষেধক ছিটা প্রতি চাৰিমাহৰ অন্তৰত দিয়াব লাগে। ছিটাৰ উপৰিও আৰু কিছুমান সাৱধানতা অৱলম্বনৰ প্রয়োজন আছে। যেনে –\n(ক) ওচৰত চবকা হোৱাৰ খবৰ পালে সেই ঠাইৰ জন্তু, মানুহ, জন্তুৰ খোৱা খাদ্য আদি গোহালিত সোমাব দিব নালাগে। গোহালিৰ মজিয়া মাজে-সময়ে আধা কেজি কাপোৰ ধোৱা চৌডা ১০ লিটাৰ পানীত মিহলাই ধুই দিব লাগে।\n(খ) ঘাঁহ-খেৰ আদি আক্রান্ত অঞ্চলৰ পৰা আনিব নালাগে।\n(গ) আক্রান্ত অঞ্চলৰ পৰা জীৱ-জন্তু কিনি আনিব নালাগে।\n(ঘ) নিৰোগী প্ৰাণীক আক্রান্ত অঞ্চলৰ প্ৰাণীৰ লগত একে লগে চৰি ফুৰিব দিব নালাগে।\n(ঙ) আক্রান্ত খিৰতী গাইৰ গাখীৰ গৰম নকৰাকৈ পোৱালীক খাবলৈ দিব নালাগে।\n(চ) চবকা লক্ষণ এবাৰ দেখা দিয়াৰ পাচত ছিটা দিয়াটো নিৰৰ্থক। গোহালিত কোনো জন্তুৰ গাত বেমাৰৰ লক্ষণ দেখা দিলে সুস্থ হৈ থকা জন্তুবোৰকো ছিটা দিব নালাগে।\n(ছ) ৰোগাক্রান্ত প্রাণীক নদী বা আন বোৱতী পানীত বান্ধি ৰাখিব নালাগে।\n(জ) আক্রান্ত প্ৰাণীৰ মৃত্যু হ’লে য’তে-ত’তে নেপেলাই দ’ গাঁত কৰি পুতি পেলাব লাগে।\nউৎস: অসম কৃষি বিশ্ববিদ্যালয়।


খেৰীৰ হত্যাকাণ্ডত প্ৰতিক্ৰিয়া প্ৰকাশ কৰিবলৈ প্ৰধান মন্ত্ৰীক আহ্বান কপিল ছিবালৰ\nOctober 8, 2021 1:03 pm\nজ্যেষ্ঠ কংগ্ৰেছ নেতা কপিল ছিবালে আজি প্ৰধানমন্ত্ৰী নৰেন্দ্ৰ মোডীক উত্তৰ প্ৰদেশৰ লখিমপুৰ খেৰীত সংঘটিত হত্যাকাণ্ড সম্পৰ্কত প্ৰতিক্ৰিয়া প্ৰকাশ কৰিবলৈ আহ্বান জনাইছে।\nটুইটাৰ যোগে ছিবালে কয়, “মোডীজী, আপুনি কিয় নীৰৱ? আমাক আপোনাৰ পৰা মাত্ৰ এটা সহানুভূতিৰ শব্দৰ প্ৰয়োজন। এইটো কোনো অসম্ভৱ কথা নহয়। যদি আপুনি এই ঘটনাৰ বিৰোধিতা কৰে তেন্তে আপুনি কেনে প্ৰতিক্ৰিয়া দেখুওৱাব ? অনুগ্ৰহ কৰি আমাক কওঁক।”\nLakhimpur Kheri Horror\nWhy are you silent ?\nWe need just one word of sympathy from you\nThat should not be difficult !\nHad you been in opposition how would you have reacted ?\n— Kapil Sibal (@KapilSibal) October 8, 2021\nদেওবাৰে সংঘটিত হিংসাত্মক ঘটনাক লৈ কেন্দ্ৰ আৰু যোগী আদিত্যনাথ চৰকাৰৰ ওপৰত আক্ৰমণ অব্যাহত ৰখা কংগ্ৰেছে কেন্দ্ৰীয় মন্ত্ৰী অজয় মিশ্ৰৰ পদত্যাগ দাবী কৰি আহিছে।\nকৃষকসকলৰ হত্যাৰ অভিযোগত অভিযুক্ত মন্ত্ৰীজনৰ পুত্ৰ আশীষ মিশ্ৰক এই সম্পৰ্কত সোধ-পোচৰ বাবে থানাত হাজিৰ হ’বলৈ নিৰ্দেশ দিছে বুলি বৃহস্পতিবাৰে উত্তৰ প্ৰদেশ আৰক্ষীয়ে জনায়।\nইতিমধ্যে ঘটনাস্থলীত থকা দুজন লোকক গ্ৰেপ্তাৰ কৰা হৈছে বুলি আৰক্ষীয়ে জানিবলৈ দিয়ে।\nআনহাতে গৃহ ৰাজ্যিক মন্ত্ৰী অজয় মিশ্ৰই এই হিংসাত্মক ঘটনা সংঘটিত হওঁতে তেওঁ আৰু তেওঁৰ পুত্ৰ আশীষ মিশ্ৰ ঘটনাস্থলীত উপস্থিত নাছিল বুলি মন্তব্য কৰিছে। অৱশ্যে কৃষকক মহতীয়াই নিয়া বাহনখন তেওঁৰ কনভয়ৰ আছিল বুলি স্বীকাৰ কৰিছে মিশ্ৰই।\nইপিনে বুধবাৰে কংগ্ৰেছৰ শীৰ্ষ নেতা ৰাহুল গান্ধী আৰু প্ৰিয়ংকা গান্ধীয়ে লখিমপুৰ খেৰী ভ্ৰমণ কৰে আৰু হিংসাত মৃত্যু হোৱা কৃষক সকলৰ পৰিয়ালক লগ কৰে।\nপ্ৰিয়ংকা গান্ধীয়ে হত্যাকাণ্ড সম্পৰ্কত মৌনতা অৱলম্বন কৰা কেন্দ্ৰীয় চৰকাৰক সমালোচনা কৰি কয়, “যদি গৃহ ৰাজ্যমন্ত্ৰীয়ে পদত্যাগ নকৰে বা তেওঁক বৰ্খাস্ত কৰা নহয়, তেন্তে ইয়াৰ অৰ্থ হৈছে যে প্ৰধানমন্ত্ৰী নৰেন্দ্ৰ মোদীৰ চৰকাৰে জনসাধাৰণক এটা বাৰ্তা দিছে যে যদি কোনোবা শাসনত থাকে বা যদি তেওঁ মন্ত্ৰী হয়, তেন্তে তেওঁ যিকোনো কাম কৰিব পাৰে।”\nলখিমপুৰ খেৰীত সংঘটিত ঘটনা সন্দৰ্ভত এখন আবেদনৰ শুনানি গ্ৰহণ কৰি উচ্চতম ন্যায়ালয়ে বৃহস্পতিবাৰে এই ঘটনাত জড়িত কিমান জন লোকক গ্ৰেপ্তাৰ কৰা হৈছে বুলি উত্তৰ প্ৰদেশ চৰকাৰক প্ৰশ্ন কৰে আৰু উত্তৰ প্ৰদেশ চৰকাৰক বৃহস্পতিবাৰৰ ভিতৰত স্থিতি স্পষ্ট কৰি প্ৰতিবেদন দাখিল কৰিবলৈ নিৰ্দেশ দিয়ে।


লকডাউনৰ সদব্যৱহাৰত ব্যৰ্থ নেকি চৰকাৰ! টাস্ক ফ'ৰ্চৰ বৈঠকত কি আলোচনা চলিছিল?\nHome > লকডাউনৰ সদব্যৱহাৰত ব্যৰ্থ নেকি চৰকাৰ! টাস্ক ফ'ৰ্চৰ বৈঠকত কি আলোচনা চলিছিল?\nবিশেষ প্ৰতিবেদনঃ মহামাৰী কৰ’নাক প্ৰতিহত কৰিবলৈ ভাৰত চৰকাৰে যিধৰণৰ ব্যৱস্থা গ্ৰহণ কৰিছে সেই লৈ মুঠেই সুখী নহয় চৰকাৰে গঠন কৰি দিয়া টাস্ক ফ’ৰ্চৰ সদস্যসকল। ৰিচাৰ্ছ আৰু ডাটা এনালাইছিছ বিষয়ক আগশাৰীৰ ৱেবছাইট Article14-ৰ  দুটা খণ্ডৰ এক প্ৰতিবেদনত এই কথা প্ৰকাশ পাইছে। প্ৰতিবেদনখনত মহামাৰী বিশেষজ্ঞ আৰু বিজ্ঞানীসকলৰ দ্বাৰা গঠিত টাস্ক ফ’ৰ্চৰ সদস্যসকলে বৈঠকত কি কি আলোচনা কৰিছিল সেই সম্পৰ্কে একাধিক গুৰুত্বপূৰ্ণ তথ্য দাঙি ধৰিছে।\nপ্ৰতিবেদনত কোৱা হৈছে যে বৈঠক আৰু প্ৰেজেণ্টেশ্যনৰ জৰিয়তে বিজ্ঞানীসকলে প্ৰয়োজনীয় আৰু বিজ্ঞানসন্মত ব্যৱস্থা গ্ৰহণ কৰিবলৈ সকীয়নি দি অহাৰ পিছতো ভাৰত চৰকাৰে তেনে পৰামৰ্শক আওকাণ কৰাৰ লগতে কাৰ্যব্যৱস্থা গ্ৰহণতো বিলম্ব কৰিছিল। একাংশ বিশেষজ্ঞই এপ্ৰিলৰ মাজভাগলৈকে চৰকাৰে পৰ্যবেক্ষণ আৰু পৰীক্ষণ সন্দৰ্ভত চূড়ান্ত সিদ্ধান্ত গ্ৰহণ নকৰাৰো অভিযোগ উত্থাপন কৰিছে।\nবৈঠকত বিশেষজ্ঞৰ অসন্তুষ্টি\n'ব্যৱস্থা গ্ৰহণ কৰিলে সকলো ঠিকেই থাকিব।’-যোৱা ২৯ মাৰ্চত সৰ্বভাৰতীয় চিকিৎসা বিজ্ঞান প্ৰতিষ্ঠানৰ ভেষজ বিভাগৰ মূৰব্বী ডাঃ নবীত উইগে চৰকাৰে গঠন কৰি দিয়া স্বাস্থ্য বিশেষজ্ঞৰ টাস্ক ফৰ্চৰ সদস্যসকলৰ আগত এইদৰে কৈছিল। 'এই বৈঠক বহু সময় ধৰি চলিছিল আৰু কোনো ব্যৱস্থা গ্ৰহণ কৰা হোৱা নাছিল। আমি সত্যতো ক’বই লাগিব।’-তেওঁ কয়।\n২৪ মাৰ্চত প্ৰধানমন্ত্ৰী নৰেন্দ্ৰ মোদীয়ে ৰাষ্ট্ৰজুৰি লকডাউন ঘোষণা কৰাৰ ৪ দিন পিছত চৰকাৰে স্বাস্থ্য বিশেষজ্ঞসকলৰ দ্বাৰা গঠন কৰি দিয়া টাস্ক ফৰ্চৰ সদস্যসকলে এক বৈঠকত মিলিত হৈছিল দিল্লীস্থিত এইমছত। এই বৈঠকত অংশগ্ৰহণ কৰি ইণ্ডিয়ান কাউন্সিল ফৰ মেডিকেল ৰিচাৰ্ছ চমুকৈ আইচিএমআৰৰ মহামাৰী আৰু সংক্ৰমিত ৰোগ শাখাৰ মূৰব্বী ৰমন গংগাখেদকাৰ আৰু আগশাৰীৰ বিজ্ঞান সংস্থাসমূহৰ সদস্যসকলে চৰকাৰৰ আন মহামাৰী আৰু স্বাস্থ্য বিশেষজ্ঞসকলৰ সৈতে আলোচনা কৰিছিল।\nউল্লেখ্য যে, যোৱা ফেব্ৰুৱাৰী মাহত কৰা গৱেষণাত লাভ কৰা ফলাফল অনুযায়ী এইসকল বিজ্ঞানীয়ে বৰ্তমান প্ৰযোজ্য হৈ থকা লকডাউনৰ পৰিৱৰ্তে চৰকাৰক 'সামূহিক আৰু সমাজ নেতৃত্বাধীন স্বেচ্ছামূলক কোৱাৰেণ্টাইন আৰু স্বেচ্ছামূলক পৰ্যবেক্ষণ’ৰ ব্যৱস্থা কৰিবলৈ পৰামৰ্শ আগবঢ়াইছিল। এই গৱেষণাৰ জৰিয়তে চৰকাৰে হাতত লোৱা পদক্ষেপ সমূহ পৰ্যাপ্ত নোহোৱালৈ চাই ভাৰতত কৰ’না ভাইৰাছে ভয়াৱহ ৰূপ ধাৰণ কৰাৰ সম্ভাৱনা আছে বুলিও সকীয়ানি প্ৰদান কৰিছিল। সেয়ে বিজ্ঞানীসকলে ৰাষ্ট্ৰীয়ভাৱে পৰ্যবেক্ষণৰ ব্যৱস্থাসহ টেষ্টিং আৰু কোৱাৰেণ্টাইনৰ সুবিধা উন্নত কৰিবলৈ আৰু স্বাস্থ্য কৰ্মীসকলক সুৰক্ষা কবচ প্ৰদানৰ ব্যৱস্থা কৰাত গুৰুত্ব দিবলৈকো চৰকাৰক পৰামৰ্শ দিছিল।\nদুখন বিশেষ গৱেষণা পত্ৰ\nবিশ্ব স্বাস্থ্য সংস্থাৰ সতৰ্কবাণী আৰু ৩০ জানুৱাৰীত ভাৰতত প্ৰথমটো কৰ’না পজিটিভ ধৰা পৰাৰ পূৰ্বে আইচিএমআৰৰ একাংশ বিজ্ঞানীয়ে আন সংস্থাৰ সৈতে সংঘৱদ্ধভাৱে কাম কৰি কিদৰে মহামাৰীবিধৰ সৈতে ভাৰতে মোকাবিলা কৰিব পাৰিব সেই সম্পৰ্কে গুণা-গঁথা আৰম্ভ কৰে। ফেব্ৰুৱাৰীৰ শেষৰ সপ্তাহত তেওঁলোকে দুখন গৱেষণা পত্ৰ সাজু কৰি তোলে। ইয়াৰে এখন হৈছে পৰ্যালোচনা বিষয়ক আৰু আনখন কিদৰে প্ৰযোজ্য কৰিব পৰা যাব তাৰ আৰ্হি। দুয়োখনেই আইচিএমআৰৰ সঞ্চালক প্ৰধান বলৰাম ভাৰ্গৱৰ অধ্যক্ষতাৰ ইণ্ডিয়ান জাৰ্ণেল অব মেডিকেল ৰিচাৰ্ছত প্ৰকাশ পাইছে আৰু সেয়া চৰকাৰেও লাভ কৰে।\n'দ্য ২০১৯ নভেল কৰ’না ভাইৰাছ ডিজিছ (ক’ভিড-১৯) পেনাডেমিকঃ এ ৰিভিউ অব দ্য কাৰেণ্ট এভিডেন্স’ শীৰ্ষক প্ৰথমখন গৱেষণা পত্ৰ যুগুত কৰিছে চৰকাৰৰ স্বাস্থ্য গৱেষণা বিভাগৰ প্ৰণৱ চেটাৰ্জী, অৰূপ অগ্ৰৱাল, স্বৰূপ সৰকাৰ, মৌলানা আজাদ মেডিকেল কলেজৰ নাজিয়া নেগী, ট্ৰেন্সমিছনেল হেলথ ছায়েন্স এণ্ড টেকন’লজি ইনষ্টিটিউটৰ ভৱতোষ দাস, বিশ্ব স্বাস্থ্য সংস্থাৰ সয়ান্তন বেনাৰ্জী আৰু আইচিএমআৰৰ নিবেদিতা গুপ্তা আৰু ৰমন আৰ গংগাখেদকাৰে।\nচীনৰ দৰে লকডাউন ভাৰতত প্ৰযোজ্য কৰিবলৈ গ’লে সমস্যাৰ উদ্ভৱ হ’ব বুলি সকীয়াই দি গৱেষণা পত্ৰখনত কোৱা হৈছে, 'প্ৰশাসনৰ জৰিয়তে বলপূৰ্বক কোৱাৰেণ্টাইনৰ পৰিৱৰ্তে সামূহিক আৰু সমাজে নেতৃত্ব দিয়া স্বেচ্ছামূলক কোৱাৰেণ্টাইন আৰু স্বেচ্ছামূলক পৰ্যবেক্ষণৰ ব্যৱস্থা কৰাতো হ’ব ক’ভিড-১৯ৰ দৰে মহামাৰীক ৰোধ কৰাৰ ক্ষেত্ৰত অধিক বহনক্ষম আৰু ফলপ্ৰসূ কাৰ্যব্যৱস্থা।’\n'প্ৰুডেণ্ট পাব্লিক হেলথ ইন্টাৰভেনশ্যন ষ্ট্ৰেটেজিছ টু কন্ট্ৰ’ল দ্য কৰ’না ভাইৰাছ ডিজিছ ২০১৯ ট্ৰান্সমিশ্যন ইন ইণ্ডিয়াঃ এ মেথামেটিকেল মডেল বেছড এপ্ৰ’ছ’ শীৰ্ষক দ্বিতীয়খন গৱেষণা পত্ৰ সন্মিলিতভাৱে প্ৰস্তুত কৰিছে চৰকাৰৰ স্বাস্থ্য গৱেষণা বিভাগৰ সন্দীপ মণ্ডল, অনুপ অগ্ৰৱাল, অমৰ্ত্য চৌধুৰী, স্বৰূপ সৰকাৰ, আইচিএমআৰৰ তৰুণ ভাটনাগৰ, মনোজ মুঢ়েকাৰ, ৰমন আৰ গংগাখেদকাৰ আৰু ইম্পেৰিয়েল কলেজ, লণ্ডনৰ নিমালন এৰিনামিনাপট্টিয়ে।\nদ্বিতীয়খন গৱেষণা পত্ৰ ভাৰতৰ ৪খন প্ৰধান চহৰ দিল্লী, কলকাতা, মুম্বাই আৰু বাংগালুৰুত হ’ব পৰা সম্ভাব্য সক্ৰমণৰ বিস্তাৰ সম্পৰ্কে উল্লেখ কৰা হৈছে। এই প্ৰতিবেদনত কোৱা হৈছে যে আগতীয়াকৈ সতৰ্কতামূলক ব্যৱস্থা গ্ৰহণ নকৰিলে কেৱল দিল্লীতেই অকলে ১.৫ মিলিয়ন লোকৰ দেহত ক’ভিড-১৯ৰ লক্ষণ দেখা দিব পাৰে। বিজ্ঞানীসকলে প্ৰতিবেদনখনত আৰু কৈছে যে লক্ষণ দেখা দিয়াসকলৰ প্ৰতি দুজনৰ এজনক যদিহে গম পোৱাৰ ৩ দিনৰ ভিতৰত কোৱাৰেণ্টাইন কৰিব পৰা যায় তেন্তে এই মহামাৰীৰ ভয়াৱহতা ৬২ শতাংশ পৰ্যন্ত হ্ৰাস পাব।\nপ্ৰথমখন অথবা দুয়োখন গৱেষণা পত্ৰ প্ৰস্তুত কৰাৰ সৈতে জড়িত আইচিএমআৰৰ বিজ্ঞানী সৰকাৰ, গংগাখেদকাৰ, মুঢ়েকাৰ আৰু ভাটনাগৰ হৈছে ক’ভিড-১৯ৰ বাবে চৰকাৰে গঠন কৰি দিয়া ২১ জনীয়া টাস্ক ফ’ৰ্চৰো সদস্য। সৰকাৰ হৈছে আইচিএমআৰৰ অধ্যক্ষ আৰু গংগাখেদকাৰ হৈছে চৰকাৰৰ আগশাৰীৰ বিজ্ঞান বিষয়ক পৰামৰ্শ প্ৰদান কৰা সংস্থা নেশ্যনেল টাস্ক ফৰ্চৰ সদস্য সচিব।\nলকডাউনে দৰিদ্ৰ শ্ৰেণীৰ মাজত সংক্ৰমণ বৃদ্ধি কৰিব নেকি?\nগৱেষণা পত্ৰ প্ৰস্তুত কৰা বিজ্ঞানীসকলৰ মাজৰ এগৰাকীৰ উধৃতি দি Article14-এ উল্লেখ কৰি কৈছে যে ৰাষ্ট্ৰজোৰা লকডাউন কোৱাৰেণ্টাইন অথবা সামাজিক দূৰত্ব বৰ্তাই ৰখাৰ সৈতে একে নহয়। 'ভাৰতৰ পৰিস্থিতিলৈ চালে দেখা যায় যে লকডাউনে কেৱল কম ঘনত্ব থকা আৰু আহল-বহল অট্টালিকাত বাস কৰা ধনীক শ্ৰেণীকহে ছ’চিয়েল আইছ’লেশ্যনৰ সুবিধা প্ৰদান কৰিব। এক অৰ্থত ক’বলৈ হ’লে লকডাউনৰ ফলত এই শ্ৰেণীৰ লোকসকলেহে সংক্ৰমণৰ পৰা ৰক্ষা পৰিব।’-বিজ্ঞানীগৰাকীয়ে কয়।\n'কিন্তু দুখীয়া লোকসকলৰ ক্ষেত্ৰত ঘৰে ঘৰে গৈ পৰীক্ষা ব্যৱস্থা নকৰিলে আৰু লক্ষণ দেখাসকলক যিমান সম্ভৱ সিমান তৎপৰতাৰে কোৱাৰেণ্টাইন নকৰিলে লকডাউনে আন্তঃসমুদায়ৰ মাজত ভাইৰাছবিধ বিয়পি পৰাতহে অধিক সহায় কৰিব।’-বিজ্ঞানীগৰাকীৰ তাৎপৰ্যপূৰ্ণ মন্তব্য।\n'নগৰাঞ্চলৰ দৰিদ্ৰ লোকসকলে তেনেই সৰু সৰু ঘৰত বাস কৰে আৰু তেওঁলোকৰ বাথৰুম, পানী সংগ্ৰহ কৰা স্থান আদি উমৈহতীয়া হয়। লকডাউনৰ ফলত এইসকল লোকে একেৰাহে কেবাদিনো তেনেই কম পৰিসৰতে একেলগে সমূহীয়াভাৱে থাকিবলৈ বাধ্য হৈ পৰিছে। কল্পনা কৰকচোন, এজন কৰ’না পজিটিভ লোকে যদি আন ১০০ জন লোকৰ সৈতে ৰাজহুৱা টয়লেট ব্যৱহাৰ কৰে, তেন্তে প্ৰতিদিনে কিমান লোকলৈ কৰ’না বিয়পি পৰিব তাৰ কোনো নিশ্চয়তা নাথাকিব। আনহাতে বলপূৰ্বকভাৱে জাপি দিয়া লকডাউনৰ ফলত তেওঁলোকে সময়মতে চিকিৎসাৰ বাবেও চিকিৎসালয়লৈ যাব নোৱাৰিব।’-অপৰিকল্পিত লকডাউনৰ ভয়াৱহতা সম্পৰ্কে উল্লেখ কৰি তেওঁ কয়।\nটাস্ক ফ’ৰ্চৰ বৈঠকত অপৰিকল্পিত লকডাউনক লৈ প্ৰশ্ন\n১৮ মাৰ্চত চৰকাৰে নিটি আয়োগৰ সদস্য বিনোদ কে প’লৰ নেতৃত্বত ক’ভিড-১৯ক প্ৰতিহত কৰিবলৈ ২১ গৰাকী বিজ্ঞানী আৰু স্বাস্থ্য বিশেষজ্ঞৰ অন্তৰ্ভুক্তিৰে এখন টাস্ক ফ’ৰ্চ গঠন কৰি দিয়ে। টাস্ক ফ’ৰ্চৰ পৰামৰ্শ লৈ ২৪ মাৰ্চত প্ৰধানমন্ত্ৰী মোদীয়ে ৰাষ্ট্ৰযোৰা ২১ দিনীয়া লকডাউন ঘোষণা কৰে।\nতেতিয়াই এইমছৰ মেডিচিন বিভাগৰ মূৰব্বী ডাঃ নবীত উইগে ক’ভিড-১৯ক প্ৰতিহত কৰিবলৈ বিজ্ঞানসন্মত কাৰ্যব্যৱস্থা গ্ৰহণত সুৰুঙা ৰৈ যোৱাত অসন্তুষ্টি প্ৰকাশ কৰে। 'মই কৈ থকা কথাটো হৈছে মহামাৰী ৰোধৰ ক্ষেত্ৰত টাস্ক ফ’ৰ্চৰ কৰণীয় কি?’-উইগৰ প্ৰশ্ন। 'মই নাজানো... আমি কি দিব পাৰিছো? এই টাস্ক ফ’ৰ্চে কি কৰিছে সেয়াও নাজানো। আমি আৰু ভাবিব লাগিব। সেয়ে আমি বিজ্ঞানীসকলে কি দিছো আমাক জনাওক।’-অসন্তুষ্ট উইগে কয়।\nএই প্ৰশ্নৰ উত্তৰত আইচিএমআৰৰ মহামাৰী আৰু সংক্ৰমিত ৰোগ শাখাৰ মূৰব্বী আৰু নেশ্যনেল টাস্ক ফ’ৰ্চৰ সদস্য সচিব গংগাখেদকাৰে ক্ষোভেৰে কয়, 'এয়া অতি উত্তম প্ৰশ্ন। কিন্তু সেয়া মোক সুধি লাভ নাই। মই দায়িত্বত নাই। আনকি আপোনাৰ দৰেকৈ ময়ো একেটাই প্ৰশ্ন কৰিব বিচাৰিছো যে টাস্ক ফ’ৰ্চৰ কাম কি?’\nতাৎপৰ্যপূৰ্ণ যে উক্ত গুৰুত্বপূৰ্ণ বৈঠকত টাস্ক ফ’ৰ্চৰ নেতৃত্বত থকা নিটি আয়োগৰ সদস্য প’ল আৰু সহকাৰী নেতৃত্বত থকা কেন্দ্ৰীয় স্বাস্থ্য সচিব প্ৰীতি ছুডান আৰু আইচিএমআৰৰ সঞ্চালক প্ৰধান ভাৰ্গৱৰ এগৰাকীও সেইদিনা উপস্থিত নাছিল। টাস্ক ফ’ৰ্চক নেতৃত্ব দিয়াসকলে বৈঠকৰ আয়োজন কৰি নিজেই উপস্থিত নথকাক লৈও বাকী সদস্যসকলৰ মাজত তীব্ৰ অসন্তুষ্টি দেখা গৈছে বুলি Article14-ৰ প্ৰতিবেদনখনত কোৱা হৈছে।\nগংগাখেদকাৰে বৈঠকত আৰু কয় যে টেষ্টিঙৰ প্ৰট’কল সন্দৰ্ভত যিহেতু সিদ্ধান্ত চূড়ান্ত হোৱা নাই সেয়ে এই বিষয়ে তেওঁ আইচিএমআৰৰ সঞ্চালক প্ৰধান আৰু অন্য গৱেষকসকলৰ সৈতে আলোচনা কৰিব।\nঅথলে গ’ল নেকি লকডাউনৰ এমাহ?\nএপ্ৰিলৰ প্ৰথম সপ্তাহত নিটি আয়োগৰ সদস্য প’লে চৰকাৰক পৰামৰ্শ আগবঢ়াই যে এই সময়ত ধাৰাবাহিক পৰিচৰ্যাৰ (continuum of care) প্ৰয়োজন আছে যিটো নেকি আইচিএমআৰৰ গংগাখেদকাৰসহ কেবাগৰাকী বিজ্ঞানী আৰু গৱেষকে গৱেষণা পত্ৰত পূৰ্বতেই উল্লেখ কৰিছে। প’লে বিজ্ঞানীসকলে কোৱাৰ দৰেকৈ লকডাউনতকৈও লক্ষণ দেখা দিয়াসকলক কোৱাৰেণ্টাইনৰ লগতে সমূহীয়া পৰ্যবেক্ষণ আৰু পৰীক্ষণত অধিক গুৰুত্ব দিবলৈকো চৰকাৰক আহ্বান জনাইছে।\nপ’লে কোৱা নাই যে লকডাউন প্ৰত্যাহাৰ কৰিব লাগে। তেওঁ কেৱল আইচিএমআৰে উল্লেখ কৰা ধৰণে লকডাউন প্ৰযোজ্য কৰাত ৰৈ যোৱা আসোৱাহ সমূহৰ বিষয়ে উল্লেখ কৰি চৰকাৰক লকডাউনৰ সময়খিনি সদব্যৱহাৰ কৰি সমগ্ৰ দেশৰ চুকে-কোণে ঘৰে ঘৰে গৈ পৰ্যবেক্ষণৰ ব্যৱস্থা কৰিবলৈ কৈছে। লকডাউনৰ সময়ছোৱা যাতে কোনো কাৰণতে অথলে যাবলৈ দিয়া নহয় তাৰ প্ৰতি গুৰুত্ব দিবলৈকো বাৰম্বাৰ চৰকাৰক সকীয়াই দিছে প’লে।\nতেওঁ আৰু কৈছে যে এনেধৰণৰ খৰতকীয়া পৰ্যবেক্ষণ আৰু পৰীক্ষাৰ ফলত লক্ষণ দেখা দিয়াসকলক চৰকাৰী কোৱাৰেণ্টাইনত ৰখাৰ ব্যৱস্থা কৰিব লাগে আৰু যিসকল সামৰ্থ্যৱান তেওঁলোকক নিজৰ ঘৰতে নিজাববীয়াকৈ কৰ্তৃপক্ষৰ নজৰত কোৱাৰেণ্টাইনৰ ব্যৱস্থা কৰিবলৈ দিব লাগে। ৬ এপ্ৰিলত টাস্ক ফ’ৰ্চে এটি অগ্ৰাধিকাৰ দিবলগীয়া বিষয়সমূহ চিনাক্তকৰণ আৰু গৱেষণাৰ বাবে এটি গৱেষণা গোট গঠন কৰে। ইয়াত পৰ্যবেক্ষণ কিদৰে ক্ষিপ্ৰতৰ কৰি তুলিব পৰা যায় সেই বিষয়টোকো অন্তৰ্ভুক্ত কৰা হৈছে।\nকিন্তু ১৪ এপ্ৰিল পৰ্যন্ত ঘৰে ঘৰে গৈ পৰ্যবেক্ষণৰ ব্যৱস্থা কৰি ক্ৰমাৎ টেষ্টিঙৰ হাৰ বৃদ্ধি কৰিবলৈ কোনোধৰণৰ প্ৰস্তুতি নকৰাকৈয়ে বিশ্বৰ ভিতৰতে কম টেষ্টিং কৰিয়েই চৰকাৰে লকডাউন পুনৰ ৩ মে’লৈকে বৃদ্ধি কৰাৰ কথা ঘোষণা কৰে। বিশেষজ্ঞৰ পৰামৰ্শ কাৰ্যকৰী কৰিবলৈ অকণো চেষ্টা নকৰাকৈয়ে লকডাউন ঘোষণা কৰাৰ ফলত এতিয়া লকডাউনৰ এমাহ পাৰ হোৱাৰ পিছতো দেশত ক্ৰমাৎ কৰ’না ৰোগীৰ সংখ্যা বৃদ্ধি পায়েই থকা পৰিলক্ষিত হৈছে।\nSource URL: https://www.newsnextone.com/govt-unable-to-use-lockdown-period-properly


টুইটাৰক কেন্দ্ৰৰ কঠোৰ সকীয়নি : নিৰ্দেশ নেমানিলে গ্ৰেপ্তাৰ কৰা হ’ব শীৰ্ষ বিষয়াক!\nগুৱাহাটী , February 11, 2021 12:58 pm\nটুইটাৰক কঠোৰ সকীয়নি প্ৰদান কৰিছে কেন্দ্ৰীয় চৰকাৰে।\nউল্লেখ্য যে প্ৰথমাৱস্থাত কৃষক আন্দোলন সংক্ৰান্তত য়ুজাৰে টুইটাৰ যোগেদি ভুৱা তথ্য বিয়পোৱাৰ অভিযোগ উত্থাপন কৰি কেন্দ্ৰই ২৫৭ টা একাউন্ট বন্ধ কৰাৰ নিৰ্দেশ দিছিল। ইয়াৰ পিছতে টুইটাৰ আৰু কেন্দ্ৰীয় চৰকাৰৰ মাজত শীতল বিবাদ আৰম্ভ হয়।\nকিন্তু টুইটাৰ কৰ্তৃপক্ষই ব্যক্তিৰ বাক স্বাধীনতা হস্তক্ষেপ কৰিবলৈ অনিচ্ছুক বুলি যুক্তি দি কেন্দ্ৰৰ সেই নিৰ্দেশ পালন কৰিবলৈ অস্বীকাৰ কৰিছিল।\nইফালে কেন্দ্ৰ চৰকাৰো নাচোৰবান্দা। বুধবাৰে কেন্দ্ৰই স্পষ্ট কৰি দিছে এই ক্ষেত্ৰত কোনো কাৰণতে বুজাবুজি সম্ভৱ নহয়।\nবুধবাৰে কেন্দ্ৰীয় তথ্যপ্ৰযুক্তি মন্ত্ৰণালয়ৰ সৈতে টুইটাৰ ইণ্ডিয়াৰ এক বৈঠকো অনুষ্ঠিত হয়।\nইফালে ৰাষ্ট্ৰীয় এক সংবাদ মাধ্যমত প্ৰকাশিত বাতৰি মতে টুইটাৰে কেন্দ্ৰৰ এই নিৰ্দেশ অমান্য কৰিলে মাইক্ৰব্ল’গ চাইটোৰ শীৰ্ষ বিষয়াক গ্ৰেপ্তাৰ পৰ্যন্ত কৰা হ’ব পাৰে!\nইতিমধ্যে টুইটাৰৰ নিয়ম ভংগ কৰাৰ বাবে ৫০০ টা একাউণ্ট ভাৰতত বন্ধ কৰা হৈছে বুলি বুধবাৰে পুৱাই টুইটাৰ কৰ্তৃপক্ষই প্ৰকাশ কৰিছিল।\nইয়াৰ মাজৰে কিছুমান একাউণ্ট সম্পূৰ্ণৰূপে নিষিদ্ধ কৰা হ’ব বুলিও জনাইছে টুইটাৰে। অৱশ্যে ভাৰতত নিষিদ্ধ হ’লেও বিদেশত এই একাউণ্টসমূহ উপলব্ধ হ’ব বুলিও প্ৰকাশ কৰিছে টুইটাৰে।\nইফালে কোনো সাংবাদিক আৰু আন্দোলনকাৰীৰ টুইটাৰ একাউন্ট বন্ধ নকৰে বুলিও টুইটাৰে স্পষ্ট কৰি দিছে।


কেবিনেটে চাফাই কৰ্মচাৰীৰ ৰাষ্ট্ৰীয় আয়োগৰ কাৰ্যকাল তিনি বছৰলৈ বৃদ্ধি কৰিবলৈ অনুমোদন জনাইছে\nPosted On: 19 JAN 2022 3:38PM by PIB Guwahati\nপ্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেটে আজি ৰাষ্ট্ৰীয় চাফাই কৰ্মচাৰী আয়োগৰ কাৰ্যকাল ৩১.৩.২০২২ ৰ পিছত তিনি বছৰবৃদ্ধিত অনুমোদন জনাইছে।\nতিনি বছৰৰ বাবে সম্প্ৰসাৰণৰ মুঠ ব্যয় হ'ব প্ৰায় ৪৩.৬৮ কোটি টকা।\n৩১.৩.২০২২ চনৰ পিছত চাফাই কৰ্মচাৰীসকলৰ ৰাষ্ট্ৰীয় আয়োগৰ কাৰ্যকাল ৩ বছৰলৈ বৃদ্ধি কৰিলে মুখ্যতঃ দেশৰ চাফাই কৰ্মচাৰী সকল লাভান্বিত হ'ব আৰু মেনুৱেল স্কেভেঞ্জাৰ চিনাক্ত কৰা হ'ব। ৩১.১২.২০২১ তাৰিখে, এম.এছ. এ.চি.টি. জৰীপৰ অধীনত চিনাক্ত কৰা মেনুৱেল স্কেভেঞ্জাৰৰ সংখ্যা হৈছে ৫৮,০৯৮।\nৰাষ্ট্ৰীয় চাফাই কৰ্মচাৰী আয়োগ আইন, ১৯৯৩-ৰ বিধান অনুসৰি ১৯৯৩ চনত ৰাষ্ট্ৰীয় চাফাই কৰ্মচাৰী আয়োগ ৩১.০৩.১৯৯৭ লৈকে স্থাপন কৰা হৈছিল। আইনখনৰ বৈধতা পিছত আৰম্ভণিতে ৩১.০৩.২০০২ লৈ আৰু তাৰ পিছত ২৯.২.২০০৪ লৈকে বৃদ্ধি কৰা হৈছিল। ৰাষ্ট্ৰীয় চাফাই কৰ্মচাৰী আয়োগ (এনচিএচকে) আইন ২৯.০২.২০০৪ চনৰ পৰা কাৰ্যকৰী হোৱা নাই। তাৰ পিছত, প্ৰস্তাৱৰ জৰিয়তে এনচিএছকে-ৰ কাৰ্যকাল সময়ে সময়ে এক অ-বিধিবদ্ধ প্ৰতিষ্ঠান হিচাপে বৃদ্ধি কৰা হৈছে। বৰ্তমানৰ আয়োগৰ কাৰ্যকাল ৩১.০৩.২০২২ লৈকে।\nএন.চি.এছ.কে.-য়ে চাফাই কৰ্মচাৰীসকলৰ কল্যাণৰ বাবে নিৰ্দিষ্ট কাৰ্যসূচী, অধ্যয়ন আৰু চাফাই কৰ্মচাৰীসকলৰ বাবে বিদ্যমান কল্যাণমূলক কাৰ্যসূচীৰ মূল্যাঙ্কন সম্পৰ্কে চৰকাৰক ইয়াৰ পৰামৰ্শ দিয়ে আৰু লগতে বিশেষ অভিযোগৰ ঘটনা আদিৰ তদন্ত কৰে। লগতে, মেনুৱেল স্কেভেঞ্জাৰ আৰু পুনৰ্সংস্থাপন আইন, ২০১৩ হিচাপে নিযুক্তি প্ৰতিৰোধ আইন, ২০১৩-ৰ ব্যৱস্থা অনুসৰি, এনচিএচকে-য়ে আইনখনৰ কাৰ্যকৰীকৰণ নিৰীক্ষণ কৰিব লাগে, কেন্দ্ৰীয় আৰু ৰাজ্য চৰকাৰক ইয়াৰ কাৰ্যকৰী ৰূপায়ণৰ বাবে পৰামৰ্শ দিব লাগে আৰু আইন/আইনৰ ব্যৱস্থা উলংঘন কৰিব লাগে। কাৰ্যকৰী নোহোৱা সম্পৰ্কীয় অভিযোগবোৰঅনুসন্ধানৰ দায়িত্ব দিয়া হৈছে। চৰকাৰে চাফাই কৰ্মচাৰীসকলৰ উন্নতিৰ বাবে কেইবাটাও পদক্ষেপ গ্ৰহণ কৰিছে, কিন্তু আৰ্থ-সামাজিক আৰু শৈক্ষিক দৃষ্টিকোণৰ পৰা তেওঁলোকৰ বঞ্চনাৰ পৰিস্থিতি এতিয়াও আঁতৰ কৰা হোৱা নাই। যদিও মেনুৱেল স্কেভেঞ্জিং প্ৰথা প্ৰায় বাতিল কৰা হৈছে, কিছুমান বিক্ষিপ্ত উদাহৰণ আছে। নৰ্দমা/চেপ্টিক টেংকৰ বিপদজনক পৰিষ্কাৰ কৰণ চৰকাৰৰ বাবে সৰ্বোচ্চ অগ্ৰাধিকাৰক্ষেত্ৰ হৈ আছে। সেয়েহে, চৰকাৰে অনুভৱ কৰে যে চাফাই কৰ্মচাৰীসকলৰ কল্যাণৰ বাবে চৰকাৰৰ বিভিন্ন কাৰ্যকলাপ আৰু পদক্ষেপনিৰীক্ষণ কৰাৰ প্ৰয়োজন আছে আৰু নৰ্দমা/চেপ্টিক টেংকবোৰ সম্পূৰ্ণৰূপে মেচিন পৰিষ্কাৰ কৰা আৰু দেশত মেনুৱেল স্কেভেঞ্জাৰৰ পুনৰ্সংস্থাপনৰ লক্ষ্য প্ৰাপ্ত কৰাৰ প্ৰয়োজন আছে।\n(Release ID: 1791384) Visitor Counter : 59\n(Release ID: 1791384)


Luk 15 | AsmULB | STEP | সেই সময়ত কৰ সংগ্রহকৰী আৰু পাপী লোক সকলে যীচুৰ কথা শুনিবৰ বাবে আহিছিল ।\nমন পালটোৱা পাপী মানুহৰ পৰিত্ৰাণত ঈশ্বৰৰ যে আনন্দ হয়, সেই বিষয়ৰ তিনিটা দৃষ্টান্ত\n1সেই সময়ত কৰ সংগ্রহকৰী আৰু পাপী লোক সকলে যীচুৰ কথা শুনিবৰ বাবে আহিছিল । 2তেতিয়া ফৰীচী আৰু অধ্যাপক সকলে গৰিহণা কৰি কলে, “এই লোক জনে পাপী লোক সকলক গ্ৰহণ কৰিলে আৰু তেওঁলোকৰ সৈতে ভোজন-পানো কৰে।”\nতেতিয়া তেখেত সকলক এই দৃষ্টান্ত দি তেওঁ কলে, “এশ মেৰ থকা কোনো মানুহৰ যদি এটা হেৰায়, 4তেনেহলে তেওঁ সেই নিৰানব্বৈটা মেৰক হাবিৰ মাজতে এৰি হেৰুৱাটোক বিচাৰি নাযাব নে? 5আৰু যেতিয়া হেৰুৱাটোক বিচাৰি পায়, তেতিয়া আনন্দিত হয় আৰু নিজৰ কান্ধত তুলি ঘৰলৈ আনে।\nএইদৰে যেতিয়া তেওঁ ঘৰ আহি পায়, তেতিয়া বন্ধু আৰু চুবুৰীয়া সকলক মাতি একত্ৰিত কৰি তেওঁলোকক কয়, “মোৰ সৈতে আনন্দ কৰা; কিয়নো মই হেৰোৱা মেৰ-পোৱালিটো পালোঁ”। 7মই আপোনালোকক কওঁ, সেইদৰে মন পালটন নকৰা নিৰানব্বই জন ধার্মিক লোকৰ অর্থে যিমান আনন্দ, মন পালটোৱা এজন পাপীৰ অর্থে, স্বর্গত তাতকৈ অধিক আনন্দ হব।\nঅথবা কোনো এজনী মহিলাৰ দহোটা আধলিৰ যদি এটা হেৰাই,তেওঁ চাকি জ্বলাই ঘৰ সাৰি তাক নোপোৱালৈকে নিবিচাৰিব নে? 9আৰু হেৰুৱাতো বিচাৰি পালে, তেওঁ নিজৰ বন্ধু আৰু চুবুৰীয়া সকলক একলগে গোটায় কয়, “মোৰ সৈতে আনন্দ কৰা; কিয়নো যি আধলিটো হেৰুৱাইছিলো সেইটো পালোঁ”। 10সেইদৰে মই আপোনালোকক কওঁ, মন পালটোৱা এজন পাপীৰ অর্থে, ঈশ্বৰৰ দূতবোৰৰ সাক্ষাতে আনন্দ হয়।”\nতেওঁ পুনৰ কলে, “কোনো এজন মানুহৰ দুজন পুতেক আছিল ; 12সৰুটোৱে বাপেকক কলে, “দেউতা সম্পত্তিৰ যি ভাগ মই পাওঁ, সেই ভাগ মোক দিয়ক।” তেতিয়া তেওঁ নিজৰ সম্পত্তি সিহঁতক ভগাই দিলে।\nঅলপ দিনৰ পাছত, সেই জন সৰু পুতেকে সকলো গোটাই দূৰ দেশলৈ যাত্ৰা কৰি তাত লম্পট আচৰণ কৰি সকলো সম্পত্তি অপব্যয় কৰিলে। 14তাতে সকলো ব্যয় হোৱাত, সেই দেশত তেওঁৰ বৰ আকাল হল, আৰু তাতে সৰু পুতেক জনে কষ্ট পাবলৈ ধৰিলে।\nতেতিয়া তেওঁ গৈ সেই দেশৰ এজন মানুহৰ আশ্ৰয় ললে। তাতে সেই মানুহ জনে তেওঁক গাহৰি চৰাবলৈ নিজৰ পথাৰলৈ পঠাই দিলে। 16তেওঁ গাহৰিয়ে খোৱা দানাৰে তৃপ্ত হবলৈ বৰ হেপাঁহ কৰিলে, কাৰণ তাতে তেওঁক কোনেও একো খাবলৈ দিয়া নাছিল।\nশেষত, এদিন তেওঁ চেতনা পাই কলে, “মোৰ পিতৃৰ ওচৰত বহুত চাকৰে পেত ভৰাই খাবলৈ পাই কিন্তু ইয়াত মই ভোকৰ জ্বালাত মৰিছো। 18মই এতিয়া দেউতাৰ ঘৰলৈ গৈ এই কথা কম, ‘স্বর্গৰ অহিতে আৰু আপোনাৰ দেখাত পাপ কৰিলো; 19আপোনাৰ পুত্ৰ বুলি মতাৰ যোগ্য নহওঁ; মোক আপোনাৰ এটা চাকৰৰ নিচিনাকৈ হলেও ৰাখক’।\nপাছত তেওঁ তেনে ভাবেৰেই দেউতাকৰ ওচৰলৈ আহিল। কিন্তু তেওঁ ঘৰৰ পৰা দূৰৈত থাকোতেই, দেউতাকে দেখিলে আৰু তেওঁক চাই মৰম লগাত চুমা খালে। 21তেতিয়া পুতেকে কলে, “দেউতা স্বর্গৰ অহিতে আৰু আপোনাৰ দেখাত, মই পাপ কৰিলোঁ। আপোনাৰ পুত্ৰ বুলি মোক মাতিবলৈও মই এতিয়া যোগ্য নহওঁ” ।\nকিন্তু বাপেকে দাসবোৰক কলে, আটাইতকৈ উত্তম বস্ত্ৰ বেগাই আনি এওঁক পিন্ধাই দে; এওঁৰ হাতত আঙঠি, ভৰিত জোতা দে; 23পোহনীয়া দামুৰিতো আনি মাৰ৷ আহা, আমি ভোজন কৰি, ৰং কৰোঁহক; 24কিয়নো মোৰ এই লৰা মৰি গৈছিল আৰু এতিয়া এওঁ জীৱন পাইছে। এওঁ হেৰাই গৈছিল কিন্তু এতিয়া বিচাৰি পাইছো।” এনেদৰে কৈ তেওঁ আনন্দ কৰিবলৈ ধৰিলে।\nসেই সময়ত বৰ পুতেক পথাৰত আছিল। পাছত তেওঁ আহি ওচৰ পাই, বাজনা আৰু নচাৰ শব্দ শুনিলে। 26তেতিয়া দাসবোৰৰ এটাক মাতি সুধিলে, “এইবোৰ নো কি হৈছে”? 27তেতিয়া দাস জনে কলে “তোমাৰ ভায়েৰা আহিল; আৰু তোমাৰ পিতৃয়ে তেওঁক সুস্থ শৰীৰে পোৱা হেতুকে,পোহনীয়া দামুৰিটো মাৰিব দিলে।”\nতেতিয়া তেওঁৰ খং উঠিল আৰু ভিতৰলৈ যাবলৈ ইচ্ছা নকৰিলে; পাছত দেউতাক ওলাই আহিল আৰু তেওঁক বিনয়েৰে বুজালে, 29তেতিয়া বৰ পুত্ৰই বাপেকক উত্তৰ দি কলে, “চাওঁক, ইমান বছৰে মই আপোনাৰ সেৱা কৰিলো, কেতিয়াও মই আপোনাৰ আজ্ঞা উলঙ্ঘন কৰা নাই; তথাপি মোৰ বন্ধুসকলৰ লগত প্ৰীতি ভোজ কৰিবলৈ এটি ছাগলী পোৱালিও আপুনি মোক দিয়া নাই। 30কিন্তু আপোনাৰ সৰু লৰা বেশ্যাৰ লগত সকলো ধন খৰছ এতিয়া ঘূৰি আহিছে আৰু আপুনি সি ঘুৰি অাহোতেই তাৰ কাৰণে পোহনীয়া দামুৰীটো মাৰিলে”।\nতেতিয়া বাপেকে সেই ল’ৰাক কলে, “বোপা তুমি সদায় মোৰ লগত আছা আৰু মোৰ যি যি আছে, সকলো তোমাৰেই। 32কিন্তু তোমাৰ এই ভায়েৰা মৰা হৈয়ো আকৌ জীয়াই উঠিল; হেৰোৱা হৈয়ো পালো; এই কাৰণে আমি প্ৰীতি ভোজ পাতি আনন্দ কৰিব লাগে৷”


এই দিপাৱলীত আপোনাৰ জীয়ৰীক বনাওক লাখপতি, মাত্ৰ ১টকা জমা কৰি পাওক ১৫ লাখ টকা...– News18 assam\nHome » photogallery » business »এই দিপাৱলীত আপোনাৰ জীয়ৰীক বনাওক লাখপতি, মাত্ৰ ১ টকা জমা কৰি পাওক ১৫ লাখ টকা...\nএই দিপাৱলীত আপোনাৰ জীয়ৰীক বনাওক লাখপতি, মাত্ৰ ১ টকা জমা কৰি পাওক ১৫ লাখ টকা...\n| November 01, 2021, 12:05 IST\nযদি আপুনি বিনিয়োগ (Investment Planning) কৰাৰ পৰিকল্পনা কৰি আছে তেন্তে আপোনাৰ বাবে বিনিয়োগৰ ক্ষেত্ৰত আছে এক অতি লাভজনক যোজনা বা আঁচনি। যিখন চৰকাৰী আঁচনিৰ জৰিয়তে আপুনি অতি কম পৰিমাণৰ ধন বিনিয়োগ কৰি ম্যাদপূৰ্তি সময়ত লাভ কৰিব পাৰে বৃহৎ পৰিমাণৰ ধন। এই চৰকাৰী আঁচনিখনৰ নাম হৈছে সুকন্যা সমৃদ্ধি যোজনা (Sukanya Samriddhi Yojana) অৰ্থাৎ এছ.এছ.ৱাই।\nএইখন বিশেষ আঁচনিয়ে কেৱল আপোনাৰ কন্যাৰ ভৱিষ্যতেই সুৰক্ষিত নকৰে লগতে এই বিনিয়োগ আঁচনিত ধন বিনিয়োগ কৰি আয়কৰ ৰাহিৰ ক্ষেত্ৰতো সহায়ক হিচাপে কাম কৰে। প্ৰতিদিনে ১ টকা ৰাহি কৰিও আপুনি এই আঁচনিৰ লাভালাভ অৰ্জন কৰিব পাৰিব। গতিকে এই আঁচনিখনৰ বিষয়ে এই প্ৰতিবেদনৰ জৰিয়তে সবিশেষ জানো আহক।\nসুকন্যা সমৃদ্ধি যোজনা কি ? সুকন্যা সমৃদ্ধি যোজনা (SSY) হৈছে কন্যাসকলৰ বাবে কেন্দ্ৰীয় চৰকাৰৰ এক সৰু সঞ্চয় আঁচনি যিখন আঁচনি বেটি বচাও বেটি পঢ়াওৰ অধীনত আৰম্ভ কৰা হৈছে। ক্ষুদ্ৰ সঞ্চয় আঁচনিৰ সৰ্বশ্ৰেষ্ঠ সুতৰ হাৰ প্ৰদান কৰা আঁচনিয়ে হৈছে সুকন্যা সমৃদ্ধি যোজনা।\nইমান টকাৰে আৰম্ভ কৰিব পাৰিব বিনিয়োগ- সুকন্যা সমৃদ্ধি যোজনাত মাত্ৰ ২৫০ টকাৰে একাউণ্ট খুলিব পাৰি। অৰ্থাৎ, আপুনি প্ৰতিদিনে ১ টকা ৰাহি কৰিলেও, আপুনি এই আঁচনিখন লাভ কৰিব পাৰে। এটা বিত্তীয় বৰ্ষত কমেও ২৫০ টকা জমা কৰিব লাগিব। এটা বিত্তীয় বৰ্ষত এবাৰতে বা বহুবাৰ এছএছৱাই একাউণ্টত ১.৫ লাখ টকাতকৈ অধিক জমা কৰিব নোৱাৰি।\nকিমান টকা সুত লাভ কৰিব ? বৰ্তমান আয়কৰ ৰেহাইৰ সৈতে থকা এছএছৱাইত (Sukanya Samriddhi Account) ৭.৬ শতাংশ হাৰত সুত পৰিশোধ কৰা হয়। পূৰ্বে ৯.২ শতাংশলৈকে সুত প্ৰদান কৰা হৈছিল। ৮ বছৰ বয়সৰ পিছত কন্যাৰ উচ্চ শিক্ষাৰ ব্যয়ৰ বাবে এই আঁচনিৰ অধীনত ৫০ শতাংশলৈকে ধন উলিয়াব পাৰি।\nমেচিউৰিটিত লাভ কৰিব ১৫ লাখতকৈ অধিক- ধৰি লওক আপুনি এই আঁচনিখনত প্ৰতি মাহে ৩০০০ টকা বিনিয়োগ কৰে অৰ্থাৎ এবছৰত ৩৬,০০০ টকা। আপুনি ১৪ বছৰৰ পিছত ৭.৬ শতাংশ বাৰ্ষিক কম্পাউণ্ডিঙত ৯,১১,৫৭৪ টকা লাভ কৰিব। পৰিমাণটো ২১ বছৰৰ বাবে অৰ্থাৎ মেচিউৰিটিৰ সময়ত প্ৰায় ১৫,২২,২২১ টকা হ'ব। উল্লেখ্য যে, একে সময়তে সুকন্যা সমৃদ্ধি যোজনাত ৭.৬ শতাংশ হাৰত সুত পৰিশোধ কৰা হৈছিল, যি আয়কৰ ৰেহাইৰ সৈতে আছে।\nএকাউণ্ট এটা কেনেদৰে খুলিব? সুকন্যা সমৃদ্ধি যোজনাৰ অধীনত একাউণ্টটো কোনো ডাকঘৰ বা বাণিজ্যিক শাখাৰ এটা কৰ্তৃত্বপ্ৰাপ্ত শাখাত খুলিব পাৰি। এই আঁচনিৰ অধীনত কন্যা সন্তানৰ জন্মৰ ১০ বছৰ পূৰ্বে কমেও ২৫০ টকা জমা ৰাখি একাউণ্টটো খুলিব পাৰি। চলিত বিত্তীয় বৰ্ষত সুকন্যা সমৃদ্ধি যোজনাৰ অধীনত সৰ্বাধিক ১.৫ লাখ টকা জমা কৰিব পাৰি। উল্লেখ্য যে, সুকন্যা সমৃদ্ধি যোজনাৰ একাউণ্ট খোলাৰ পিছত ইয়াক ২১ বছৰ বয়সলৈকে বা ১৮ বছৰ বয়সৰ পিছত বিয়া নোহোৱালৈকে চলাব পাৰি।